Purviņš Arvīds

Zināmais, nezināmais un neizskaidrojamais dabā

Zināmais, nezināmais un neizskaidrojamais dabā

Kalni alas ,ūdeņi un citi fenomeni

Satura rādītājs

Klintis un kalni

Varavīksnes tilts………………………………………………………………. 11

Pārakmeņojies mežs ………………………………………………………. 13

Milžu taka …………………………………………………………………….. 16

Himalaji…………………………………………………………………………. 18

Kilimandžāro …………………………………………………………………. 22

Guiliņa…….. !………………………………………………………………….. 24

Materhorns…………………………………………………………………….. 26

Sātana tornis…………………………………………………………………… 28

Eiersa klints (Uluru)…………………………………………………………. 31

Vulkāni

Krakatau…………………………………………………………………………. 40

Tūkstoš piramīdu zeme…………………………………………………….. 43

Vezuvs……………………………………………………………………………. 46

Fudzijama……………………………………………………………………….. 49

Etna ………………………………………………………………………………. 51

Santorins………………………………………………………………………… 53

Laki ………………………………………………………………………………. 54

Monpelē…………………………………………………………………………. 56

Parikutīns jeb vulkāna dzimšana……………………………………….. 58

Alas un pazemes ezeri

Burvju alas………………………………………………………………………. 63

Dziļākā ala pasaulē…………………………………………………………. 65

Ala ar Nāves jūru……………………………………………………………… 68

Ledus alas……………………………………………………………………….. 71

Dažādu zemju alu ezeri ………………………………………………….. 73

Ūdenskritumi

Niagaras ūdenskritums……………………………………………………. 79

Viktorijas ūdenskritums…………………………………………………… 83

Dienvidamerikas rekordisti ……………………………………………… 89

Sudraba zeme un Paranas milzeņi ……………………………………. 90

Anhela ūdenskritums………………………………………………………. 96

Haijfoss, Detifoss, Godafoss un Cudlfoss…………………………. 103

Reinas ūdenskritums……………………………………………………… 108

Kaukāza ūdenskritums………………………………………………….. 110

Cersopas ūdenskritums………………………………………………….. 113

Kona ūdenskritums……………………………………………………….. 117

Jūras, upes, ezeri

Dīvainie ezeri……………………………………………………………….. 123

Mogiļnoje …………………………………………………………………….. 129

Baikāls…………………………………………………………………………. 133

Nolādētā jūra………………………………………………………………… 136

Ziemeļamerikas Lielie ezeri……………………………………………. 142

Pasaules augstākais ezers……………………………………………… 146

Lādogas ezers………………………………………………………………… 150

Spēkavīra Manasa ezers………………………………………………… 154

Rūdolfa ezera noslēpums ………………………………………………. 156

Trinidadas asfalta ezers………………………………………………… 159

Amazone ………………………………………………………………………… 161

citi fenomeni

Nāves ieleja (Jakutija)…………………………………………………….. 173

Nāves ieleja (Kalifornija)………………………………………………… 176

Asiņainais lietus……………………………………………………………. 181

Calapagu salas ……………………………………………………………… 1 85

Melnie pīpētāji……………………………………………………………… 189

Jeloustonas nacionālais parks…………………………………………. 195

Pamukkale…………………………………………………………………….. 200

Lielais kanjons………………………………………………………………. 202

Sahāras tuksnesis………………………………………………………….. 206

Pokaiņi…………………………………………………………………………. 213

Ievads

Uz mūsu planētas pastāvīgi notiek procesi, kas veido tās reljefu, - tektoniskās deformācijas, kontinentu dreifs (līdz pat dažiem centimetriem gadā). Daba kā ģeniāls skulptors veido īstus šedevrus.

Zemes garozā uzkrājas milzīgs spiediens, kas paceļ okeāna dibenā esošos kalnus. Tā rodas salas. Ūdens straumes izskalo fantastiskus kanjonus un noslēpumainas alas. Spēcīgas vēja brāzmas pulē klintis, pārvēršot tās par brīnumainām skulptūrām. Taču daba vienā mirklī var izpostīt visu, ko gadu simtiem veidojusi. Pietiek ar zemestrīci vai vulkāna izvirdumu, lai viss tiktu nopostīts un rastos kas pavisam jauns. Nepārtraukta maiņa, mūžīga kustība - šis likums ir pamatā visam, kas notiek uz mūsu planētas.

KLINTIS

Varavīksnes tilts Pārakmeņojies mežs Milžu taka Himalaji Kilimandžāro jeb Mirdzošais kalns Guiliņa - neparasti kalni Dienvidķīnā Materhorns - Alpu pērle Sātana tornis Eiersa klints Austrālijā

Varavīksnes tilts

Kārtējais dabas būvētais brīnums ir sārts smilšakmens tilts pār klinšainu ieleju Jūtas štatā ASV. Tas atgādina sastingušu varavīksni ne tikai pēc formas, bet arī pēc krāsas. Rožainais akmens maina savu krāsu atkarībā no apgaismojuma, bet saulrietā laistās sārtā, oranžā, violetā un pat zilā un zajā krāsā. Tas ir vislielākais dabas veidotais tilts pasaulē. Arka savieno 84 metrus platā kanjona sienas. Tilta augstums ir 88 metri. Tā biezums ir līdz 13 metriem, platums - 10 metri - pietiekošs, lai novietotu uz tā divu joslu šoseju. Varavīksnes tiltam ir vijīgas līnijas un gandrīz ideāla simetrija. Tilta arka atspoguļojas Bridžkrīkas ūdeņos. Prezidents Teodors Rūzvelts šo «varavīksni» nosauca par grandiozāko dabas brīnumu.

Varavīksnes tilts bija navahu cilts indiāņu svētvieta. Viņi uzskatīja, ka tilts savieno debesis un zemi. Tā bija svētvieta arī tāpēc, ka ne katrs varēja līdz turienei nokļūt. Ziņkārīgo ceļus aizšķērsoja daudzi dziļi kanjoni un stāvas aizas un kraujas. Bez

tam arku slēpj arī augstās kanjona sienas. Tāpēc nejauši atrast Varavīksnes tiltu nav iespējams.

1910. gadā Varavīksnes tiltu pasludināja par Amerikas nacionālo bagātību. Tikai 1963. gadā sakarā ar Glenkanjona dambja uzbūvēšanu pacēlās ūdens līmenis Kolorādo upē. Tagad līdz akmens arkai var nokļūt pa ūdensceļu.

Varavīksnes tilts nav vienīgais šāds dabas brīnums. Jūtas štata nacionālajā parkā, kas atrodas 300 km uz ziemeļiem no Varavīksnes tilta, ir vēl vairāk nekā 200 līdzīgas arkas. Ievērojamākās no tām ir Skatu arka, kura skaitās visgarākais dabas veidotais tilts - 89 metri, un Maigā arka, kuras augstums pārsniedz septiņstāvu mājas augstumu.

Parakmeņojies mežs

Arizonas tuksnesis turpina pārsteigt pētniekus. Šeit tika atrasti pusdārgakmeņi, kas ir precīza koka stumbra kopija. Šos kādreiz dzīvos; bet tagad akmens baļķus 1851. gadā atklāja amerikāņu armijas leitnants Lorenco Sitgrīvzs. Viņš tos nosauca par pārakmeņojušos mežu. Kaut ko tādu zinātnieki vēl nebija redzējuši.

Visapkārt mētājās tūkstošiem koku stumbru, kas bija no akmens. Pirmkārt, nebija skaidrs, kā šie baļķi un celmi varēja atrasties tuksneša vidū, kur nežēlīgās svelmes dēļ neauga neviens koks. Otrkārt, kādā veidā koka miza, koksne un sula pārvērtušies akmenī.

Izrādījās, ka te nav vainojama nekāda ļaunā burve, kas pārvērtusi zaļojošu mežu akmenī. Pārakmeņojies mežs radies 200 miljonu gadu ilgā dabas procesā. Tajos senajos laikos Arizonas tuksneša vietā atradās regulāri applūstoša ieleja, kurā vulkānu pakājē auga araukārijas. Koijotu, lūšu

un āpšu vietā pa mežu klaiņoja dinozauri. Koki tolaik bija milzīgi - tie sasniedza 30 metrus augstumā un 1,8 metrus diametrā. Atsevišķi eksemplāri izauga divas trīs reizes augstāki un resnāki. Nokritušo koku stumbrus aiznesa palu ūdeņi, bet daži koki aizķērās upes līkumos. Tps pārklāja smilšu un vulkānisko pelnu kārta. Tajā esošais kvarcs pamazām iekļuva koksnē un kristalizējās. Šis process notika dziļi zemē, un tikai pēc vairākiem tūkstošiem gadu koki atkal atradās virszemē. Zemes garozas spēcīgas deformācijas rezultātā izveidojās Klinšu kalni. Zemes virspusē nonāca pārkristalizējušies koki. Pamazām vēji un lieti aizskaloja augsni un atklāja stumbrus. Akmens koku krāsa ir ļoti dažāda. Citi sastāv no tīra kvarca, citi no jašmas, oniksa, serdolika, ahāta. Taču neatkarīgi no sastāva minerāli pieņēma koka šūnu formu, un tāpēc no akmens izveidojās koku kopijas. Pārakmeņojušā mežā atrodas piecas koku zonas - Zilais kalns, Varavīksnes mežs, Kristāla mežs, Jašmas mežs un Melnais mežs.

XIX gs. beigās daudz akmens koku tika izvesti no Arizonas un izlietoti lielisku juvelierizstrādājumu un mākslas priekšmetu ražošanā. Tāpēc 1906. gadā

valdība pasludināja Pārakmeņojušos mežu par nacionālo bagātību. Tagad tur atrodas Nacionālais parks. Eksponātu skaits pieaug, jo vētras laikā parasti noskalojas līdz 25 mm augsnes un virszemē parādās arvien jauni un jauni stumbri.

Milžu taka

Leģenda vēsta, ka īru milzis Finns Makuls uzbūvējis sev ceļu pāri Atlantijas okeānam no Entrimas grāfistes Ziemeļīrijā uz sava niknākā ienaidnieka Finna Galla cietoksni Hebridu salās. Šim nolūkam milzis izmantoja ļoti daudz akmens stabu, kurus iedzina jūras dibenā. Noguris no smagā darba, milzis nolikās atpūsties pirms kaujas. Taču ļaunais ienaidnieks, izmantodams jauno ceļu, ieradās Makula mājās, bet kauja nenotika. Makula sieva iestāstīja Gailam, ka guļošais esot viņas mazais dēliņš. Galls pārbijās. Ja jau puika ir tik liels, kāds tad izrādīsies tēvs. Aizbēdzis drošā attālumā, Galls sapostīja Makula uzbūvēto ceļu.

Bet kā tad ir īstenībā? Kā radies šis dīvainais, ceļam līdzīgais akmens stabu sakopojums? Milžu taka nudien šķiet pārdabisks veidojums. Ja skatās no helikoptera, tas tiešām atgādina bruģētu ceļu, kas stiepjas 275 metrus gar krasta līniju un tad 150 metrus iesniedzas Atlantijas okeānā. Akmens kolonnu augstums ir 6-12 metri. Visdīvainākais ir tas, ka visām 40 000 bazalta kolonnām ir vienāda sešstūra forma. Vairums no tām tik cieši pieguļ viena otrai, ka starp tām nevar iebāzt pat naža asmeni.

Milžu takas kolonnas veido trīs grupas - Lielā, Vidējā un Mazā taka. 120 km attālumā no Milžu takas atrodas Stafas sala, kuras 40 metrus augstās klintis sastāv no taisnstūrainiem akmens stabiem.

Izvirzītas vairākas Milžu takas tapšanas versijas. Daži zinātnieki uzskata, ka tas ir pārakmeņojies bambusu mežs, citi, ka taka veidojusies no jūras ūdens sāļu nogulsnējumiem. Pats ticamākais izskaidrojums ir takas vulkāniskā izcelsme. Aptuveni pirms 50 miljoniem gadu Zemes garozā radās plaisas, pa kurām izplūda lava, pārklājot zemi 180 metrus biezā slānī. Lava atdzisa un sacietēja, bet tai pāri klājās jauna lavas kārta. Līdzenais reljefs sekmēja vienmērīgu lavas atdzišanu. Pateicoties ķīmiskajam sastāvam, spiediens atdziestošajā slānī darbojās vienādā stiprumā uz visām pusēm no centra. Tādēļ arī veidojās vienādi sešstūri. Augšējais slānis, kas atdzisa visātrāk, saplaisāja, sadaloties vienādos sešstūros. Šādu parādību var novērot arī i/žūstošos strautos. Augsne izkalst un saplaisā, veidbjot sešstūrus.

Himalaji

Himalaji ir augstākākalnu sistēma pasaulē, kas atdala Centrālās Āzijas tuksnesi no Dienvidāzijas tropiskajiem apgabaliem. Kalnu sistēma aizņem teritoriju 2500 km garumā un 180-400 km platumā. Visa masīva kopplatība ir 5900 km2 . Himalaji atrodas Mjanmas, Indijas, Nepālas, Butānas, Ķīnas (Tibeta), Pakistānas, Tadžikistānas un Afganistānas teritorijā. Himalajos sākas 19 lielas upes, to skaitā Inda, Ganga, Bramaputra. Pasaulē ir arī garākas kalnu grēdas, taču diženumā ar Himalaju kalniem nespēj sacensties neviena. Vairāk nekā 30 Himalaju virsotnes pārsniedz 7600 metru augstumu, bet 14 no tām ir augstākas par 8000 metriem. Ne jau bez iemesla Himalajus sauc par Pasaules jumtu. Dodoties no dienvidiem ziemeļu virzienā, virsotņu augstums palielinās. Vispirms jāpārvar Priekšhimalaji jeb Sivaliks (augstums 900-1200 metri). Šie kalni pārklāti ar bieziem tropiskiem mežiem. Tad seko Mazie Himalaji jeb Mahabharata. Šeit klinšainās virsotnes sasniedz jau

3500-4500 metrus. Aiz Mazajiem Himalajiem ceļinieks nokļūst tektoniskās ielejās, aiz kurām sākas Lielie Himalaji, kuru vidējais augstums ir 6000 metru. Klinšainie kalni pārklāti ar sniegiem un ledājiem. No tā arī nosaukums - Himalaji sanskritā nozīmē «Sniegāju mājoklis».

Himalaju priekškalnēs var novērot daudzveidīgu veģetāciju atkarībā no augstuma virs jūras līmeņa. Līdz 1200 metriem aug mūžzaļie tropu meži, 1200- 2200 metru augstumā - mūžzaļie platlapju meži. Tad mērenās joslas meži - bērzi, kļavas, priedes, egles. Sniega josla sākas aptuveni 5500 metru augstumā. Pēc ģeologu domām, šie gigantiskie kalni veidojušies sarežģītu ģeoloģisku procesu rezultātā pirms 200 miljoniem gadu. Process vēl nav beidzies, un kalnu veidošanās vēl turpinās. Himalaji katru gadu paaugstinās par 0,6 cm.

Himalaju kalnu grēdu sāka pētīt XVIII gadsimta vidū, kad angļi sastādīja savas kolonijas Indijas topogrāfisko karti. 1852. gadā uz Nepālas un Tibetas robežas atklāja nepazīstamu kalnu. Ar teodolīta palīdzību izdarīja mērījumus un aprēķināja kalna augstumu - 8848 metri. Tātad tas bija augstākais kalns pasaulē. Bezvārda virsotnei deva nosaukumu

par godu topogrāfiskā dienesta vadītājam pulkvedim Džordžam Everestam.

Bez šā angļu nosaukuma Everests virsotnei ir arī tibetiešu vārds - Džomolungma (dieviete - sniegu māte). Nepālā kalnu sauc par Sagarmathu.

Ilgus gadus Džomolungma palika neiekarota. Vispār Himalajus alpīnistiem ir grūti pieveikt. Tikai divus mēnešus gadā - aprīlī un maijā - laiks ir pieņemams kalnos kāpšanai. Ziemā kalnos valda stindzinošs aukstums, bet vasarā pūš spēcīgs vējš, puteņo un pastāv lavīnu briesmas.

Nepālas valdība līdz 1949. gadam aizliedza ārzemniekiem iebraukt valsts teritorijā. Tādēļ alpīnistiem nācās sturmēt Džomolungmu no Tibetas puses, kur nogāzes ir daudz stāvākas un bīstamākas. Visi mēģinājumi beidzās neveiksmīgi. Tikai 1953. gadā jaunzēlandietis Edmunds Hilarijs un šerpa Tenzings Norgajs iekaroja šo pasaules augstāko virsotni. Pēc tam virsotnē vēl pabijuši 550 alpīnisti no 20 valstīm. 95 ir gājuši bojā.

Himalaju izpēte vēl nav beigusies un arī ne tik drīz beigsies. Tie ir ļoti grūti pieejami kalni. Itāļu zinātnieki un alpīnisti izmērījuši kalnus ar satelītu sistēmas palīdzību. Džomolungma pēc viņu mērīju

miem izrādījusies 8872 metrus augsta (24 metrus augstāka nekā angļu mērījumā), bet Čogori (augstākā virsotne Karakorumā - kalnu sistēma Centrālajā Āzijā uz ziemeļrietumiem no Himalajiem, otrā augstākā kalnu sistēma pasaulē) augstums ir 8616 metri - par 5 metriem vairāk, nekā iepriekš domāts.

Kilimandžaro

Kilimandžāro jeb Mirdzošais kalns atšķirībā no daudzām citām pasaules kalnu virsotnēm atrodas pavisam nomaļus no kalnu grēdām un ir visaugstākā «vientuļā» kalnu virsotne pasaulē, kā arī visaugstākais kalns Āfrikā.

Tas atrodas Āfrikas austrumu daļā savannas vidū Kenijā. Kilimandžāro masīvs aizņem ovālveida teritoriju 100 x 64 km. Tas sastāv no trijiem aprimušu vulkānu konusiem: Kilimandžāro (saukts arī par Kibo) - 5895 metri, Mavenzi - 5355 metri un Šira - 4006 metri.

Kilimandžāro krātera diametrs ir 2 km. Milzīgās kalderas vidū atrodas vēl viens krāteris 800 metru diametrā, no kura brīdi pa brīdim izplūst gāzes strūklas. Kilimandžāro virsotne klāta ar ledu un sniegu. Bieži kalna pamatni uz debess fona nevar saskatīt un liekas, ka kalna baltā sniega cepure peld gaisā. Parasti dienas vidū Kilimandžāro virsotne slēpjas mākoņos, kas veidojas, tvaikojot sniegiem. Rītausmas un rieta stundās kalns ir skatāms visā savā krāšņumā. Kilimandžāro masīvs ir pietiekami liels, lai ietekmētu klimatu tuvējā apkaimē. No Indijas okeāna nākošais vējš atdod savu mitrumu, kas krīt lietus vai sniega veidā. Tādēļ Kilimandžāro flora nepavisam nav tāda kā blakus esošajā savannā, kur aug zāle un akācijas. Kalna apakšējās nogāzes apūdeņo upītes un strautiņi, kuri sākas augstkalnē. Visapkārt ierīkotas kafijas, kukurūzas un banānu plantācijas.

1,8-3 tūkstošu metru augstumā aug biezs tropiskais mežs. Tā necaurejamos džungļos dzīvo dažādi Āfrikas dzīvnieki. Virs 4000 metru augstuma nogāzes klāj sūnas un ķērpji, kurus nomaina ledāji un sniegs.

Kilimandžāro virsotne ilgi nepakļāvās alpīnistiem. 1889. gadā to iekaroja vācu alpīnists Hanss Maijers. Taču Mavenzi virsotne padevās tikai 1912. gadā.

Mūsdienu pētījumi liecina, ka Kilimandžāro sniega cepure pamazām sarūk, jo nokrišņi nespēj kompensēt kūstošos ūdeņus. Kušanas pastiprināšanos zinātnieki izskaidro ar Zemes klimata pasiltināšanos. Citi turpretī uzskata, ka vulkāns pats pamazām sāk sakarst. Vispesimistiskākajās prognozēs Kilimandžāro savu cepuri zaudēs ap 2200. gadu. Tas, protams, izmainīs arī visa reģiona klimatu - vairs nebūs ūdeņiem bagāto upju un strautiņu.

Guilina

Dienvidķīnā Guansr provincē Lidzjanas upes krastā atrodas neparasti kalni. Tie ir ap 100 metrus augstas stāvas klintis, kuru virsotnes ir nolaideni noapaļotas. Guiliņas kalni sastāv no kaļķakmens iežiem un radušies karsta procesa rezultātā.. Kādreiz šo teritoriju aizņēma sena jūra, kuras dibenā pamazām uzkrājās kaļķakmens iežu slāņi. Tad, paceļoties virszemē, slāņi ieplaisāja. Plaisas un spraugas padziļināja lieti un upju ūdeņi. Tā izveidojās Guiliņas koniskie kalni, kuri sastāvēja no ūdensizturīgākiem iežiem. Vairāku kilometru garumā pārsteidz maigi noapaļotās virsotņu formas, kuras sedz zilgana migliņa. Ja vēl piebilst, ka kalni apauguši ar magonēm, orhidejām, sīkiem krūmiņiem, lauriem un mazām priedītēm, tad lieki teikt, ka skats ir brīnišķīgs. Daudzos kalnos ūdeņi izskalojuši sarežģītus tuneļus, pārejas, gaiteņus, lielas un mazas zāles. Šur tur tek pazemes strautiņi. Viena no skaistākajām ir Ludijaņa zāle jeb Niedru flautas ala, kas 250 metrus iedziļinās

kalnā. No arkām un sienām nokarājas simtiem smalku stalaktītu, kas atgādina stabules. Pie alas izejas aug niedres, no kurām agrāk taisīja flautas.

Tikai no 1973. gada ārzemju tūristiem tika atļauts priecēt acis, aplūkojot Guiliņas brīnumus. Neskatoties uz to, ka Guiliņa atrodas 1700 km no Pekinas un 1300 km no Šanhajas, gribētāju nokļūt šajā brīnumainajā parkā netrūkst.

Materhorns

Alpi ir augstākā kalrru sistēma Eiropā. To garums ir 1200 km, platums 50-260 km. Dziļa ieleja sadala tos Rietumalpos un Austrumalpos. Kalnu piekājē iekopti dārzi, vīnogu lauki un skujkoku meži (1800- 2100 metru augstumā). Mežus nomaina neticami skaistas pļavas. Virs 2500-3000 metru augstuma sākas klinšu, sniegu, ledāju un šļūdoņu valstība. Pie tam vairāk nekā 2000 Alpu ledāju atrodas kustībā. Ievērojamākais no tiem ir Aleča šļūdonis.

Eiropā 14 virsotnes pārsniedz 4000 metru augstumu, un visas tās atrodas Alpos. Visaugstākā Alpu virsotne ir Monblāns (4807 metri v.j.l.). Lai gan Materhorns ir tikai piektā augstākā Alpu virsotne, tieši tas pievelk tūristus un alpīnistus. Materhorns ir neparasti skaists kārlings (piramidāla vairākskaldņu virsotne). To veido proporcionālas četras skaldnes, kas ir ārkārtīgi sarežģītas kalnā kāpšanai. Uzkāpt virsotnē izdevās tikai 1865. gada 19. jūlijā. Angļu alpīnisti iekaroja Šveices puses skaldni. Pēc 3 dienām

itāļi savukārt uzrāpās pa itāļu puses skaldni. Visbīstamāko - dienvidu skaldni izdevās pieveikt tikai 1931. gadā. Arī mūsdienās Alpu pērle - Materhorns pievelk gan alpīnistus, gan tūristus, kas vēlas apjūsmot tā ideālo neparasto formu.

Sātana tornis

Viens no dīvainākajiem dabas veidojumiem atrodas ASV Vaiomingas štata ziemeļaustrumos Lielajos līdzenumos netālu no Klinšu kalniem. Tas ir 264 metrus augsts lavas veidojums ar nošķeltu virsotni. Pie pamata Sātana torņa diametrs ir 300 metri, bet plakanajā virsotnē - 84 metri.

Kā plašajos Vaiomingas līdzenumos varēja rasties tāds gigants? Zinātnieki to skaidro šādi: sensenos laikos Vaiomingas līdzenums ir bijis jūras dibens. Spiediens Zemes garozā sekmēja izvirdumu. Milzīgs šķidras magmas stabs izvirda, taču jūras virsmu nesasniedza. Pamazām lava sacietēja un nedaudz sarāvās. Tādēļ Sātana torņa virsmā radās vertikāli daudzstūrainas formas veidojumi. Kad jūra atkāpās uz rietumiem, sākās augsnes erozijas process. Magmatiskie ieži izrādījās daudz izturīgāki, tomēr arī tie nespēja pretoties laikazobam. Sātana torņa pakājē mētājas daudzas bazalta atlūzas, kas nodrupušas no klints pamatmasas. Zinātnieki šo dabas fenomenu vērtē ap 50 miljonus gadu vecu.

Sātana tornis vilināt vilina tūristus. Un tas ir saprotams, jo torņa grandiozie izmēri un šādiem veidojumiem neraksturīgā pareizā forma dara šo dabas pieminekli unikālu. Monolīts kalpo arī kā orientieris. Tā virsotnes atspīdumu skaidrā laikā var saskatīt 160 km attālumā.

Pēc savas formas Sātana tornis atgādina senlaicīgu akmens torni, kas valdonīgi paceļas pāri mežam, kurš plešas tā piekājē. Savu vārdu tornis ieguvis, pateicoties senai leģendai. Dzirdot pērkona dārdus, indiāņi, kuri kādreiz dzīvoja šajos mežos, teica: «Tas ir ļaunais gars, kas tur sit savas bungas.» Viņi ticēja, ka klints virsotnē dzīvo nelabais, kas reizēm mēģina viņus iznīcināt. Aiz dusmām viņš griežas trakā dejā un sit bungas. Šī skaņa atbalsojas debesīs, un zibeņi sāk mest ugunīgas bultas, cenšoties nogalināt visu dzīvo. Ja zibens trāpa klintij, ļaunais gars nobīstas, ka zibens netrāpa viņam, un pārtrauc sist bungas. Savs pamatojums šai leģendai ir, jo, tā kā Sātana tornis ir augstākā vieta šajā apkārtnē, tajā tiešām bieži iesper zibens.

Alpīnistiem iekarot Sātana torni ir diezgan sarežģīti. Ir ļoti grūti tikt augšā pa stāvajām sienām, taču nokāpt zemē ir vēl daudz sarežģītāk. Pirmajam

alpīnistam, kurš pieveica Sātana torni, zemē nokļūt neizdevās. Nācās viņu nodabūt lejā ar helikoptera palīdzību.

Klints fantastiskais siluets izsauc asociācijas par mistiskiem notikumiem, atnācējiem no kosmosa u.c. Holivuda lielisko dabas dekorāciju izmantoja fantastiskajā trillerī «Trešās pakāpes kontakts». Filmā ir aina, kurā ārpuszemes civilizācijas kosmosa kuģis nosēžas uz Sātana torņa plakanās virsotnes. Pēc šīs filmas Sātana tornis kļuva vēl populārāks visā pasaulē.

Eiersa klints (Uluru)

Viens no ievērojamākajiem Austrālijas dabas brīnumiem ir Eiersa klints. Tā atrodas Ziemeļu teritorijas dienvidrietumu daļā - gandrīz vai kontinenta ģeogrāfiskajā centrā. Tā ir vissausākā un vismazāk apdzīvotā Austrālijas daļa. Eiersa klints ir vislielākais akmens monolīts pasaulē. Tā garums ir 2,4 km, platums - 1,6 km, bet augstums - 348 metri. Satriecoši irtas, ka, izrādās, šis milzīgais akmens blāķis rāda tikai vienu trešdaļu no sevis. Pārējās divas trešdaļas atrodas zemē, un akmens beidzas ap 900 metru zem zemes.

Klints atrodas tuksnesī grūti pieejamā vietā tālu no civilizācijas. Ceļiniekam, lai to apskatītu, jāveic garš ceļš pa apvidu, kurā gandrīz nekas neaug.

Dienā šis pelēkais monolīts izskatās visai necili, taču, rietot saulei, tas sāk mainīties. Rietošās saules stari nokrāso Eiersa klinti spilgti sarkanos, rožainos, oranžos, ķieģeļkrāsas toņos. Neparastās krāsas veidojas, pateicoties dzelzi saturošo minerālu oksidācijai.

Tas ir aizraujošs skats - vērot, kā akmens milzis sāk mainīt savu neizteiksmīgo pelēko krāsu uz sulīgiem, spilgtiem toņiem. Kad saule noriet, klints kļūst melna.

Austrālijas aborigēni jau sen pazina Eiersa klinti. Viņi to uzskatīja par svētvietu un pielūdza to. Katru gadu monolīta pakājē notika rituāli. Klints apakšējā daļā ir daudz alu, kuru sienas aborigēni pārklāja ar dažādiem rituālu zīmējumiem, lai nodrošinātu sev veiksmīgas medības. Alas ir diezgan lielas. To maksimālais garums ir 800 metri, augstums - 30 metri. Alās atrodas trīs nelieli ezeri. Lietus periodā, kas gan ir tikai reizi dažos gados, pa akmens spraugām ūdens notek ezeros. Svelmainās dienās aborigēni klintī atrada gan ūdeni, gan patvērumu no karstās saules, tāpēc viņi nosauca klinti par Uluru, kas nozīmē «vieta, kur ir ēna».

Eiropieši par Eiersa klinti uzzināja tikai 1872. gadā, kad tuksneša pētnieks Ernsts Džailzs to nejauši atklāja. 24 km uz rietumiem no Eiersa klints atrodas citi klinšu veidojumi - Olgas kalni. 28 kvadrātkilometru teritorijā daba izvietojusi 36 noapaļotus klinšu monolītus. Aborigēni tos nosaukuši par Katatjuta - daudzgalvainie. Šīs dīvainās formas kalni, šķērsoti ar daudzām aizām, vilina tūristus.

1985. gadā tuksneša nostūri, kurā atrodas Uluru un Katatjuta, izveidoja par nacionālo parku. Aizsargājamā zonā aug ap 400 dažādu augu, tur mitinās 150 putnu, 70 rāpuļu un 25 zīdītāju sugas. Jau pēc 2 gadiem Uluru un Katatjutas parks tika pasludināts par Pasaules cilvēces mantojumu. Daudzi parka apmeklētāji mēģina uzrāpties Eiersa klintī. To izdarīt nav pārāk sarežģīti. Vislielākās grūtības sagādā mokošais karstums. Tāpēc, gatavojoties kāpt klintī, nepieciešams ņemt līdzi pietiekamas ūdens rezerves, lai izvairītos no pārkaršanas un saules dūriena. Taču, kad visas grūtības ir pārvarētas, no 348 metru augstuma paveras plašā saules izdedzinātā Austrālijas tuksneša panorāma, un ir lieliska sajūta, kad tu apzinies, ka stāvi uz vislielākā akmens pasaulē.

VULKĀNI

Krakatau - dabas brīnums Tūkstoš piramīdu zeme - Turcija Vezuvs - darbīgais vulkāns Eiropā Fudzijama

Etna - lielākais vulkāns Eiropā Leģendārais Santorins Laki izvirdums - XVIII gs. traģēdija Monpelē vulkāns Parikutīns jeb vulkāna dzimšana

Daudzu tautu sensenajās leģendās dzīvo stāsti par dīvainiem kalniem, kas spļauj debesīs uguni. Pirmās ziņas par vulkāniem, kas sasniegušas mūsu laikus, attiecas uz pirmo tūkstošgadi pirms mūsu ēras. Cilvēks, kurš kaut reizi ir kļuvis par vulkāna izvirduma liecinieku, šo grandiozo dabas parādību noteikti nekad nevar aizmirst, un stāstījums tiek nodots no paaudzes paaudzē.

Daudzas paaudzes glabāja atmiņas par šīm baismīgajām katastrofām. Tagad vulkāni, kuru izvirdumi palikuši cilvēku atmiņā, nosacīti tiek dēvēti par tādiem, kas darbojas. Pārējie skaitās apdzisuši vai aizmiguši, un šis otrais apzīmējums noteikti ir precīzāks, jo tas, kas aizsnaudies, var atmosties, un ar vulkāniem tas nemaz nenotiek tik reti. Sen apdzisuši, tie pēkšņi sāk darboties, un notiek izvirdums, kura spēks ir tieši proporcionāls dziļā miega fāzes ilgumam. Tieši šādi vulkāni kļūst par vislielāko un

traģiskāko katastrofu cēloņiem. Bandaisana vulkāns Japānā tā atmodās 1888. gadā un iznīcināja 11 ciemus, Lemingtona vulkāns Jaungvinejā 1951. gadā paņēma 5000 dzīvību. Par visspēcīgāko XX gs. izvirdumu tiek uzskatīts Bezimjannija sprādzien- veidīgais izvirdums Kamčatkā. Arī šo vulkānu uzskatīja par apdzisušu.

Vulkāni uz zemeslodes ir izvietojušies noteiktos apgabalos - tektoniski aktīvās zonās. Vislielākā tektoniski aktīvā zona ir Klusā okeāna josla, kur atrodas 526 vulkāni, Kuriļu salas un Kamčatku ieskaitot.

Otra lielā tektoniski aktīvā zona ir loks, ko veido Vidusjūra, Irānas plakankalne, Indonēzija, Kaukāzs un Aizkaukāzs. īpaši daudz vulkānu ir Indonēzijas Zunda arhipelāgā (63, 37 darbojas). Bēdīgi slaveni ir Vidusjūras vulkāni ~ Vezuvs, Etna, Santorins. Pagaidām «guļ», bet jebkurā brīdī var mosties Elbruss un Kazbeks, un Ararats.

Trešā lielā tektoniski aktīvā zona stiepjas gar Atlantijas okeānu - 69 vulkāni. 70% darbojošos vulkānu atrodas Islandē.

Platības ziņā vismazākā aktīvā zona atrodas Austrumāfrikā. Tur ir 40 vulkāni, no kuriem darbo

jas 16. Visaugstākais no tiem ir slavenais Kilimandžāro.

Ārpus šīm zonām vulkānu uz sauszemes tikpat kā nav\ bet visu četru okeānu dibenā gan ir ļoti daudz vulkānisku veidojumu.

Krakatau

Krakatau vulkāna izvirdumu 1883. gadā nosauca par lielāko katastrofu pasaulē. Divsimt gadus vulkāns bija klusējis. Tad pēkšņi reizē uzsprāga trīs vulkāna krāteri. Izvirduma troksni dzirdēja Austrālijas centrā Elisspringsā 3500 km attālumā un Rodrigesa salā Indijas okeānā 4800 km attālumā. Tvaiks un vulkāniskie izmeši pacēlās līdz 30 km, bet vulkāniskie pelni līdz 80 km augstumā. Krakatau sala ilgus gadus skaitījās parasta vulkāniskās izcelsmes sala Zunda šaurumā starp Javas un Sumatras salām. Salas vidū atradās 820 metrus augsts kalns. Neviens no saliniekiem nevarēja pat iedomāties, kādu nelaimi tas atnesīs.

1883. gada 20. maijā virs vulkāna parādījās neliels pelnu mākonītis, bija dzirdama apslāpēta dunoņa. Salinieki neuztvēra nopietni arī dažus zemestrīces grūdienus, jo drīzumā viss apklusa.

Taču 26. augustā ap 13:00 salu satricināja apdullinošs sprādziens. Salinieki metās jūrā, lai glābtos no satrakotā vulkāna. Daži pat nemēģināja bēgt, jo uzskatīja, ka pienācis pasaules gals. Nākamajā rītā sala sasprāga divās daļās. Divas trešdaļas no bijušās salas pazuda jūras dzelmē. Apmēram 280 km2 teritorijas pārklāja melna tumsa. Sprādziena vilnis septiņas reizes apgāja apkārt zemeslodei. Vairāk nekā 30 m augsts vilnis ar ātrumu 200 km/h uzplūda blakus esošajām salām. Tas pārklāja mežus, plantācijas, apdzīvotas vietas un atkāpjoties aiznesa sev līdzi drupas un cilvēku un dzīvnieku līķus.

Javas un Sumatras salās tika iznīcināts ap 300 apdzīvotu vietu. Nogrima ap 6000 zvejnieku kuģu ar visām komandām. Jūra bija pārklāta ar peldošiem tufa gabaliem. Pavisam gāja bojā ap 36 000 cilvēku. Pat nokļūstot līdz Šrilankai, viļņa augstums vēl bija 5 metri. Vulkāna izvirdumā izdalīto enerģiju var salīdzināt ar 400 ūdeņraža bumbu sprādzienu. Pelnu izvirdums bija tik liels, ka Džakarta, kura atrodas 150 km attālumā, pēc stundas iegrima necaurredzamā tumsā. Pēc četrām stundām pelni aizēnoja sauli arī Jokohamā Japānā. Pelnu daļiņas nosēdās pamazām vairāku gadu laikā. Un visus tos gadus saulrieti, pateicoties Krakatau pelniem, bija sarkani, bet saules un mēness krāsas dažkārt mainījās uz gaišzilu vai zaļu.

Ilgu laiku blakus esošās salas palika tuksnešainas, jo viss dzīvais bija gājis bojā. Tikai pēc pieciem gadiem augu un dzīvnieku pasaule pamazām sāka atjaunoties.

Tagad Krakatau periodiski turpina darboties, ne spēcīgi, bet toties bieži. Vulkāns nav redzams, jo tā vietā atrodas milzīga bedre. 1927.-1929. gadā vulkāniskās darbības rezultātā izveidojās jauna sala Anakrakatau (Krakatau bērns). Tas ir neliels ap 1 km garš sauszemes gabaliņš. Anakrakatau augstums ir apmēram 250 metru. Jaunizveidotās salas izmēri lēni, bet pastāvīgi pieaug. Virs Anakrakatau bieži var redzēt pelnu stabu. To var labi saskatīt arī no kuģuceļa Zunda šaurumā. Vai Anakrakatau atkal kļūs par 1883. gada notikumam līdzīgas traģēdijas cēloni?

Krakatau var uzskatīt par dabas brīnumu tādā nozīmē, ka tas deva iespēju mūsdienu cilvēkam būt par liecinieku kataklizmām, kas nemitīgi notika uz Zemes kontinentu un salu veidošanās laikā.

Tūkstoš piramīdu zeme

Tā nebūt nav Ēģipte un arī ne maiju vai acteku zeme. Piramīdas atrodas Turcijā, un tās cēluši nevis cilvēki, bet gan daba.

Šī dīvainā ainava radusies apmēram pirms 8 miljoniem gadu, kad aktīvi sāka darboties Kapadokijas vulkāni. Tā rezultātā nogulsnējās neskaitāmi lavas, pelnu un vulkānisko iežu atlūzu slāņi. Tas viss pacēla Kapadokijas zemieni par vairāk nekā 300 metriem, pārvēršot to par plakankalni.

Vairāku miljonu gadu laikā vulkāniskie pelni sablīvējās un sacementējās, veidojot tufu. Virs tufa atradās lavas slānis. Strautiņi šķērsoja plakankalni visos virzienos. Ziemas aukstums un pazemes grūdieni drupināja tufa un bazalta slāņus. Ar laiku izveidojās fantastiska ainava ar dīvainiem kalniem konusu, torņu, piramīdu un cukurgalvu veidolos. Mūsdienās erozijas process nebūt nav beidzies. Tas pamazām slīpē zobaino ainavu, atklājot arvien dažādas krāsas slāņus. Daudzās piramīdās mīkstajā

tufā izcirstas celles, kurās kādreiz dzīvoja mūki. Visvairāk tādu piramīdu atrodas 90 km uz dienvidaustrumiem no Kaiseri. IV gadsimtā šeit tika izcirstas arī baznīcas. Tufā izcirta kupolus, arkas un pat solus un galdus. Pašā piramīdu augšienē mazās cellēs parasti dzīvoja vientuļnieki. Tā viņi centās norobežoties no ārpasaules un veltīja savu dzīvi lūgšanām un pārdomām par aizkapa dzīvi. Viņi nekad nepameta savus mitekļus. Reizi dienā ar virves un groza palīdzību viņi uzvilka augšā maizi un ūdeni, kuru tiem piegādāja. Tagad cellēs apmetušies baloži. Daudzas augstas tufa piramīdas šķērso neskaitāmas ejas tā, ka tās atgādina skudru pūžņus. Te dzīvojamās telpas iekārtotas vairākos stāvos. Uz āru iziet tikai ventilācijas un skatu lūkas. Mūki nevēlējās, ka tos traucē, tāpēc ieeja tika tā nomaskēta, ka to gandrīz nebija iespējams pamanīt. Ieejas un koridori bija zemi un šauri. Tas tāpēc, lai nevarētu atvēzēties sitienam. Sānu aizsargejas ierīkoja, lai varētu negaidīti pārsteigt iespējamo ienaidnieku. Šķiet, ka alu mitekļos valda nospiedoša krēsla, mitrums, drēgnums? Tikai ne Kapadokijā! Alās ir sauss gaiss un patīkami ēnains.

Uz dienvidiem no Nevšehiras ir pazemes pilsētas, kas izcirstas no tufa vairākos stāvos zem zemes. To

iedzīvotājus sauca par troglodītiem, un katrā tādā «pilsētā» varēja dzīvot vairāki tūkstoši cilvēku. Šīs pazemes pilsētas būvēja kristieši. Pēdējie klinšu pilsētu iemītnieki bija turki, kuri XIX gadsimtā tur slēpās no ēģiptiešu karaspēka.

Taču galvenais Kapadokijas brīnums ir un paliek dabas veidotā ainava ar tūkstošiem piramīdu. Tas ir miljonu gadu darbs un vēl turpinās. Bet dabai jau nav, kur steigties.

Vezuvs

Vienīgais darbīgais vulkāns Eiropas kontinentālajā daļā - Vezuvs - atrodas netālu no Neapoles. Mūsu ēras 79. gada 24. augustā vulkāna izvirduma laikā lava un pelni apraka Pompeju. Šī traģiskā ziņa līdz mūsu dienām nonāca, pateicoties romiešu zinātnieka un rakstnieka Plīnija Jaunākā aprakstam. Kad sākās vulkāna izvirdums, Plīnijs Jaunākais kopā ar savu tēvoci Plīniju Vecāko atradās uz kuģa Neapoles līcī.

23. augusta naktī notika zemestrīce, kas pamodināja vulkānu. Nākamajā dienā vulkāns arvien intensīvāk sāka izgrūst gāzes un pelnu mākoņus. Apkārtne iegrima tumsā. Plīnijs Vecākais deva komandu flotei piebraukt tuvāk krastam, lai glābtu tuvējo pilsētu iedzīvotājus. Vezuvs pelniem pievienoja arī akmeņus. Tā krāterī parādījās liesmu mēles. Plīnijam Vecākajam izdevās piestāt krastā, taču viņš gāja bojā, noslāpstot smacējošās gāzēs. Sākās negaiss, lietus sajaucās ar pelniem. Herkulānu applūdināja dubļu

straumes un apbēra pelni. Izglābās tikai tie, kuri pameta pilsētu jau iepriekš. Nākamajā dienā tāds pats liktenis piemeklēja Pompeju un Stabiju. Gāja bojā vairāk nekā 2000 cilvēku. Vezuvs izvirda lavu un pelnus trīs dienas. Pat 40 km attālumā no vulkāna zemi klāja bieza pelnu kārta.

Ar laiku pat aizmirsās, ka Neapoles līča krastā ir bijušas trīs skaistas pilsētas. Tikai 1600. gadā Vezuva pakājē atrada dažas romiešu statujas. Tajā vietā sāka izrakumus un atklāja Pompeju, pēc tam vēl divas pilsētas. Arheoloģiskie izrakumi turpinās arī mūsdienās. Lielākā šo seno pilsētu daļa jau atrakta. Daudzie atradumi palīdz radīt priekšstatu par to, kā senie romieši dzīvojuši mūsu ēras I gadsimtā.

Atrokot pilsētas, arheologi atrada dīvainus tukšumus. Pielejot tos ar ģipsi, izrādījās, ka tur 7 metrus biezajā pelnu slānī gulējuši bojā gājušie cilvēki. Vezuva izvirduma upuru ģipša atlējumi ievietoti muzejā. Tos aplūkojot, var saprast to dienu šausmas un izmisumu. Cilvēku pozas ir nedabiskas un liecina par veltīgiem mēģinājumiem izbēgt no drausmīgā likteņa.

Pompeja un Herkulāna atraktas gandrīz visā pilnībā. Šis brīvdabas muzejs atrodas 16 km attālumā no Neapoles.

Nākamais Vezuva izvirdums notika 1631. gadā, kad vulkāns atkal iznīcināja dažas nelielas pilsētiņas un aiznesa 8000 cilvēku dzīvības. Arī nākamajos gadsimtos tas brīdi pa brīdim parādīja savu spēku, īpaši liels izvirdums bija arī 1906. gadā. Tas atgādināja 79. gada izvirdumu. Arī tajā bija cilvēku upuri. Izvirdumi atkārtojās arī 1944. un 1959. gadā.

Pašlaik vulkāna augstums ir 1279 metri. Krātera diametrs - 500 metri, dzijums - 200 metri. No Vezuva periodiski izplūst sēra gāzes, bet tā nogāzes ir tik karstas, ka var izcept olu, ierokot to zemē.

Vulkāna tuvumā atrodošos pilsētiņu ielās bieži vien jāuzslauka vulkāniskie putekļi. Vezuvs ir nemierīgs, un neviens nezina, kad sāksies jauns izvirdums un cik stiprs tas būs.

Fudzijama

Japānā ir daudz ievērojamu vietu, skaistu skatu un lielisku ainavu. Taču Fudzi kalns ir nacionālais svētums un viens no Uzlecošās Saules zemes simboliem. Jau no seniem laikiem japāņi uzskatīja kalnu par dievu mitekli un pielūdza to. Viņi saglabāja ainu doto kalna nosaukumu. Aini nosauca to savas uguns dievietes vārdā.

Japāņiem ir īpaša attieksme pret dabu. Viņi var stundām vērot kādu strautiņu, ziedu vai akmeni.

Sniegiem klātā Fudzijamas virsotne rada viņos sajūsmu un pielūgsmi. Kalna skaistums lielā mērā izskaidrojams ar tā klasisko konisko formu. Simetriskās, nedaudz skaldītās nogāzes uz zilo debesu fona modina dvēselē harmoniju, vienotību ar dabu un īpašu mieru.

Augstākā Japānas virsotne Fudzijama (3776 metri) ir viena no sintoisma (senas reliģijas) svētvietām. Japāņi tradicionāli ievēro senču paražas, tāpēc Japānā populāri svētceļojumi. Uz kalna virsotni ved

taka, pie kuras iekārtotas atpūtas stacijas - pavisam desmit. Netālu no krātera iekārtots sintoistu templis.

Kopā ar svētceļniekiem kalnā dodas arī tūristi. Katru gadu kalnu apmeklē ap 5 miljoni cilvēku. 400 000 no viņiem uzdrīkstas pārvarēt 4 km garo ceļu augšup, kas nebūt nav viegls. Kalna nogāze ir diezgan lēzena un klāta priežu mežiem, bet augšējā daļa diezgan stāva, un 10 mēnešus gadā to klāj sniegs.

Kalns ir interesants arī zinātniekiem vulka- nologiem. Viņi uzskata, ka kalna vecums ir 8-10 tūkstoši gadu. Pētījumu rezultātā izdevās atklāt, ka kalna pakājē zem lavas un pelnu kārtas atrodas vēl divi daudz senāki vulkāni.

Fudzijama ir aktīvs vulkāns, un brīžiem tas par sevi atgādina.

Japāņu senajos rakstos ir pieminēti ap 20 vulkāna izvirdumi. īpaši spēcīgi tie bijuši 800., 804. un 1 707. gadā. Fudzijama iedvesmo arī māksliniekus. Kalnu fotografē, zīmē, tam velta dzeju. Valdība rajonu, kurā atrodas Fudzi kalns, pasludinājusi par nacionālo parku.

Etna

Sicīlijas vulkāns Etna tiek uzskatīts par pašu lielāko Eiropā. Tas nu jau vairākus gadu simtus turpina aktīvi darboties. Ir arī samērā daudz ziņu un aculiecinieku stāstu par Etnas izvirdumiem - reizēm pat traģikomisku. 1669. gadā Etna sāka aktīvi gatavoties kārtējam izvirdumam. Tuvumā esošās Katanjas iedzīvotāji nolēma, ka jāmēģina pasargāt pilsētu no verdošās lavas straumēm. Drosmīgākie izpētīja vulkāna apkārtni un jau sacietējušās magmas izvirzījumā atrada vietu, kur varētu izrakt grāvi un novirzīt daļu lavas uz citu pusi. Pilsētas iedzīvotāji visi kā viens devās uz magmas izvirzījuma vietu un ar dzelzs laužņiem izveidoja magmas slānī glābiņu sološo padziļinājumu. Taču vieta bija izvēlēta neveiksmīgi, jo tagad lava, plūstot pa jauno ceļu, nopietni apdraudētu kādu citu pilsētu - Paterno, kas arī atradās netālu no Etnas. Paterno iedzīvotāji sacēlās pret katanjiešu ideju un izveidoto padziļinājumu atkal aizbēra. Katanjai neizdevās izvairīties

no traģēdijas - lava nopostīja samērā lielu daļu pilsētas.

Samērā bēdīgas sekas bija arī Etnas izvirdumam, kas notika 1971. gadā. Šajā reizē verdošās lavas ceļā stāvēja lieliska vulkānu pētīšanas observatorija un labākās slēpošanas trases ar trošu ceļiem. Tas viss tika iznīcināts. Bez tam Etnas nogāze neizturēja vulkāna iekšienē izveidojušos spiedienu un sašķēlās. No plaisas sāka plūst ugunīgas magmas straumes, izpostot fermas, vīna dārzus, mājas un tiltus. Tikai laimīgas sagadīšanās dēļ nežēlīgās stihijas ceļā negadījās vietas, kur vienkopus dzīvo daudz cilvēku.

Vulkanologs Haruns Tazijevs izvirdumu vēroja no vietas, kas atradās pavisam tuvu krāterim, un vēlāk publicēja savus iespaidus par redzēto. «Centrālajā krāterī atvērās jauna rīkle piecu metru platumā un vismaz 50 reizes stundā ar drausmīgu rēkoņu izspļāva pa lielai porcijai karstas gāzes. Šo gāzu temperatūra bija vismaz 1000 grādu pēc Celsija skalas, bet ātrums, ar kādu tās pārvietojās, - vismaz 500 kilometru stundā. Šo «izelpu» starpbrīžos mēs varējām ieskatīties nokaitētajā cilindrā, kurš bija izveidojies zemes dzīlēs. Un tomēr, neraugoties uz drausmīgo karstumu, es nevarēju atraut acis no šīs pārsteidzoši baisās un reizē tik skaistās ainas.»

Santorins

Leģendārais Santorins, kura grandiozais izvirdums notika 1470. gadā pirms mūsu ēras, atrodas Egejas jūrā uz ziemeļiem no Krētas, un tieši ar šo vulkānu daži ievērojami zinātnieki saista mītu par Atlantīdas bojāeju. Izvirduma laikā daļa Tiras salas iegrima dzelmē, cieta Grieķu arhipelāgs, Peloponēsas krasti, Palestīna, salas Mazāzijas piekrastē un Krēta.

Ja salīdzinām Santorina izvirdumu ar Krakatau, jāsaka, ka tas bija daudzas reizes spēcīgāks un briesmīgāks. Pirms mošanās Santorins ilgi atpūtās. Tad milzīgs sprādziena vilnis nopostīja visu, kas atradās 100-150 kilometru rādiusā ap vulkānu. Pēc tam sekoja pazemes grūdieni un sākās pelnu lietus, kas Tiras salu pārklāja ar 30 metrus biezu pelnu kārtu. Krētā un Kiklādu salās pelnu kārta bija ievērojami mazāka, bet tik un tā pietiekama, lai uz vairākiem desmitiem gadu iznīcinātu visu augu valsti. Pāri brāzās arī milzīgs cunami, kas applūdināja Krētas krastu pusstundas laikā.

Laki

Ne jau velti Islandi dēvē par vulkānu zemi, jo samērā nelielā teritorijā tur atrodas 40 ugunskalnu.

1783. gadā notika Laki vulkāna izvirdums. Šim vulkānam ir ļoti oriģināla krātera forma - faktiski to veido virkne krāteru 25 kilometru garumā. Šāda tipa vulkāni izvirduma laikā parasti «izspļauj» ļoti daudz lavas. Tiek uzskatīts, ka Laki izvirduma laikā izplūdis visvairāk lavas. Izvirdums nesākās pēkšņi, par tā tuvošanos vēstīja pazemes grūdieni un gāzes strūklu izplūdumi. 1783. gada 8. jūnijā sāka plūst tvaiki un pelni. Pēc dažām dienām sāka plūst lava. Pirmās lavas straumes plūda no vulkāna ziemeļaustrumu puses. Lavas upe bija 15 kilometru plata un 60 kilometru gara. Lavas bija tik daudz, ka tā pilnīgi applūdināja ieleju 180 metru biezumā. Izvirdums turpinājās 6 mēnešus. Šajā laikā no Laki izplūda 12 km3 magmas, tās verdošās straumes iznīcināja 13 fermas un pārklāja 560 km2 lielu teritoriju. Tā kā lava tek lēni, cilvēks var no šīs verdošās straumes aizbēgt, un bojā gājušo

nebija daudz. Toties patiesi drausmīgas bija šīs katastrofas vēlākās sekas. Karstās lavas straumes izkausēja ledājus, upes mainīja gultni, pārplūda, un plūdi apņēma milzīgas lauksaimniecībā izmantojamās zemes platības. Pelni pārklāja augsni un iznīcināja augu valsti. Gaiss bija pilns ar indīgu gāzu mākoņiem, un tikai ceturtā daļa mājdzīvnieku spēja izturēt šos apstākļus. XVIII gadsimtā Islande bija izolēta no pārējās pasaules un tādēļ nesaņēma nekādu palīdzību no ārpuses. Zemi piemeklēja šausmīga traģēdija, izmira piektā daļa tās iedzīvotāju - aptuveni 10 tūkstoši, jo baismīgajam badam klāt nāca arī neredzēti barga ziema.

Monpelē

Bēdīgi slavenais Monpelē vulkāns atrodas Martinikas salā. Informācija par pirmajiem izvirdumiem attiecas uz 1635. gadu. Pēc tam vulkāniskā darbība samazinājās. Gandrīz pēc 50 gadu klusuma, XX gadsimta sākumā, notika jauns vulkāna izvirdums, kas pilnīgi negaidīti izrādījās nāvējošs ne tikai apkārtējai augu un dzīvnieku valstij, bet kļuva arī par mokošas nāves iemeslu desmitiem tūkstošu cilvēku.

Traģēdija sākās šķietami nevainīgi. Monpelē kraujās atvērās daudzi karsti avoti. Pēc tam Senpjēras iedzīvotāji 6 kilometru attālumā no vulkāna juta pazemes grūdienus un klusumu pārtrauca nepatīkams monotons troksnis. Iedzīvotāji, ziņkārības dzīti, devās uz kalna virsotni un ieraudzīja, ka ūdens krātera ezerā ir sācis vārīties. Vulkāns aktīvi darbojās. Nakts tumsā varēja redzēt spožus uzliesmojumus, troksnis pastiprinājās, palielinājās arī pelnu lietus. Drīz vien no vulkāna izšāvās karstu dubļu straume, kas, lielā ātrumā plūstot, noslaucīja visu savā ceļā.

Tad vulkāns uz pāris dienām it kā nomierinājās, līdz atskanēja apdullinošs sprādziens, izplūda milzīgs daudzums ugunīgas masas un pēc trim minūtēm Senpjēra bija pārvērtusies par ugunīgām krāsmatām. No 30 tūkstošiem pilsētas iedzīvotāju izdzīvojuši bija tikai divi. Pēc šī briesmīgā izvirduma vulkāns neno- mierinājās un turpināja aktīvi darboties. 1902. gada 2. jūnijā pāri mirušajai pilsētai atkal brāzās uguns viesulis - vēl spēcīgāks nekā pirmais. Vēl pēc divdesmit dienām ugunīgie viesuļi aizbrāzās uz otru pusi un aiznesa līdzi 1500 dzīvības.

Ar šo izvirdumu saistās vēl viena reta un ļoti interesanta parādība - vulkāna virsotnē no krātera vidus izauga 400 metru augsts obelisks, akmens stabs, kas nakts tumsā spīd. Šīs klints forma un izmēri nepārtraukti mainās, sprādzienu laikā no tās krīt lieli akmens bluķi, dažreiz nokrīt arī virsotne, bet pēc tam Monpelē obelisks sāk augt no jauna. No krātera pakāpeniski augšup ceļas bieza izkusušu iežu masa, kas gaisā sastingst, veidojot «cepuri». Obeliska iekšpusē acīmredzot atrodas ugunīga lava, kas nakts tumsā spīd pa plaisām.

Parikutīns jeb vulkānā dzimšana

Stāsts par Parikutīnu ir stāsts par jauna vulkāna dzimšanu Meksikas rietumos. Par vulkāna gatavošanos parādīties pasaulē vēstīja pazemes grūdieni, kas divas nedēļas traucēja Parikutīnas ciema iedzīvotāju mieru un kļuva arvien spēcīgāki. No zemes apakšas sāka plūst dīvainas, biedējošas, pat baigas skaņas. Bija skaidrs, ka notiks kaut kas ārkārtējs.

1943. gada 20. februārī Parikutīnas ciema iedzīvotājs Dionisio Pulido strādāja uz lauka. Pēkšņi četros pēcpusdienā zeme zem viņa kājām sakustējās un tieši priekšā izveidojās šaura piecdesmit metrus gara plaisa. Šis zemnieks bija ļoti drosmīgs cilvēks un darbu nepameta. Pēc stundas no plaisas sāka plūst dūmi un vēdekļveidā birt nelieli akmentiņi.

Pirmais īstais sprādziens, kas vēstīja pasaulei par jauna vulkāna parādīšanos, notika tās pašas dienas vakarā. Tagad uz zemes bira jau ugunīgi nokaitēti laukakmeņi. Uz rīta pusi zemē izveidojās konuss, kas nepārtraukti palielinājās. Pēc mēneša vulkāna konuss

jau bija sasniedzis 300 metru augstumu. Visu laiku vulkāns darbojās: dažāda stipruma pazemes grūdieni tricināja līdzenumu, bieži bija dzirdami sprādzieni, pelni un tvaiki šāvās debesīs pusotra kilometra augstumā.

Pēc dažiem mēnešiem vulkāna krāteris bija piepildījies ar verdošu lavu, tas sāka plaisāt, un pa vulkāna nogāzēm plūda lavas straumes. Lai gan šīs straumes plūda lēni - tikai ar ātrumu 30 km stundā, tām izdevās pārvarēt lielus attālumus, reizēm pat 5 kilometrus.

Jaunā vulkāna izvirdums turpinājās 9 gadus, līdz 400 m augstais Parikutīns bija pilnīgi'izveidojies. Diemžēl lava ir aprakusi gan Parikutīnas ciemu, gan citus tuvākos zemnieku ciemus. Visu apkārtni klāj bieza vulkānisko pelnu kārta, un auglīgā zemiene ir pārvērtusies tuksnesī, kurā nav dzīvības, un visās kartēs Parikutīnas ciema vietā tiek atzīmēts vulkāns Parikutīns, kas paņēmis sev ne tikai ciema vietu, bet arī nosaukumu.

ALAS UN PAZEMES EZERI

Frasasi aiza Ankonā Kruberas jeb Vārnu ala Mamuta ala Ledus alas Alu ezeri

Burvju alas

Par dabas radītu brīnumu var nosaukt Frasasi aizu Ankonā (Itālija), kas sastāv no līkumotām galerijām un mirguļojošām grotām ar fantastiskām kaļķakmens figūrām.

Šo labirintu speleologi atklāja tikai 1971. gadā. Tas stiepjas 13 km garumā zem Apenīnu kalniem. Frasasi alas ievērojamas ar saviem grandiozajiem izmēriem un dabas radītajām «skulptūrām». Frasasi aiza savas dīvainās formas ieguvusi, pateicoties Sentino upes straujajiem ūdeņiem. Tajā atrodas vairākas alu sistēmas. Ievērojamākā no tām ir Lielo vēju ala. Gluda, kilometru gara taciņa ieved grandiozā grotā, kuras izmērus var salīdzināt ar milzīgu katedrāli. Grotas centrā atrodas Ankonas bezdibenis, kura dziļums vēl nav noskaidrots.

Šā bezdibeņa atrašanās vietu var pamanīt tikai pēc īpaša tumsas sablīvējuma grotas grīdā. Tas parādās pēkšņi. Netālu no tā slejas Gigants - rievaina kaļķakmens kolonna. Tieši pretī Gigantam atrodas tā

saucamās Niagaras kaskādes - milzīgi bārkšveida minerālu veidojumi, kas tiešām atgādina lielāko pasaules ūdenskritumu. Ejot vēl tālāk, var nonākt Sveču alā. Tur no pazemes ezera virsmas paceļas simtiem stalagmīta «sveču».

Mineralizētie ūdeņi izsūcas pa iežu plaisām, iztvaiko, un pie alu griestiem veidojas stalaktīti. Stalagmīti savukārt veidojas uz alas grīdas, tiem pašiem ūdeņiem pilot no griestiem un iztvaikojot.

Vēl viens stalaktītu brīnums Pamukkale (sk. 200. Ipp.) atrodas Turcijā Džurjuksu nogāzē. Šeit žilbinoši balta stalaktītu terase nav apslēpta zemes dzīlēs. To apspīd saules stari. Terases garums ir apmēram 2,5 km, augstums - 150 metri, platums - 500 metri. Uz katra terases pakāpiena atrodas baseins, ko apjož stalaktītu rindas. Pavisam Pamukkalē ir 10 000- 20 000 tādu baseinu.

Dziļākā aLa pasaulē

Ne visas alas horizontāli izlokās cauri iežiem. Ir pasaulē arī tādas alas, kas, sākušās zemes virspusē, iet savu ceļu dziļi zemes dzīlēs. Šobrīd pasaulē ir apzinātas septiņdesmit divas alas, kuras ir dziļākas par kilometru. Bet vairāk nekā 150 alas pārsniedz 800 metru dziļumu. Tomēr dziļākās pasaules alas sasniedz daudz iespaidīgākus rādītājus - to dziļums sasniedz 1600 metrus. Par pasaules dziļākās alas titula nesēju ilgus gadus tika uzskatīta Lamprehtsofenas ala Austrijas Alpos. Vispār jāatzīmē, ka Alpos ir diezgan liels daudzums dziļo alu - vairāk nekā citos kalnu masīvos. Vēl ļoti daudz šo pārsteidzošo alu ir Kaukāzā - Abhāzijas reģionā. Tur Arabikas masīvā atrodas arī šābrīža rekordiste - visdziļākā ala pasaulē - Kruberas jeb Vārnu ala. Vēl pirms dažiem gadiem tika uzskatīts, ka Vārnu ala ir tikai kādus 1,4 km dziļa, taču 2001. gadā speleologu ekspedīcija, ejot pa alu, nonāca 1710 metru dziļumā - tas pagaidām ir absolūts rekords. Lamprehtsofenas ala ir 1632 metrus dziļa. Speciālisti

uzskata, ka Kruberas alas dziļums laika gaitā var mainīties, jo tās galā atrodas salīdzinoši mīksti ieži, kas var iebrukt, tādā veidā padziļinot alu vēl vairāk. Tomēr var notikt arī pretējs process. Alas sienas var sakļauties un gals var aizbrukt. Tas alu atkal saīsinātu, un Lamprehtsofenas ala atkal atgūtu dziļākās alas statusu. Kruberas alas izpētes process bija diezgan ilgs - speciālisti jau sen nojauta, ka ala ir ļoti dziļa, taču astoņdesmitajos gados nevienai ekspedīcijai neizdevās nokāpt dziļāk par 340 metriem. Tad 2000. gadā ukraiņu speleologu ekspedīcija atklāja jaunu eju un «pagarināja» alu līdz 1400 metriem. Kopš slavenā ukraiņu ekspedīcijas izrāviena nepagāja pat gads, kad uz šo rajonu tika norīkota jauna, labi aprīkota ekspedīcija, kam izdevās noteikt alas patieso dziļumu. Ieeja alā ir kā pilnīgi vertikāla 57 metrus dziļa aka - tālāk turpinās sarežģīts slīpu eju un kritumu labirints, kas turpinās 1,7 km dziļumā un beidzas ar lielu kupolveidīgu zāli. Lai gan alās nekad neiespīd saule, tur tomēr nav tik auksts, cik varētu likties. Dziļās alas ir gandrīz izolētas no ārpasaules, tāpēc temperatūra tajās gandrīz nekad nenoslīd zem nulles, kaut arī tur ir diezgan mitrs un drēgns. Bez tam, jo dziļāk speleologs nolaižas alā, jo vairāk viņu sasilda

ģeotermālā enerģija, kas nāk no zemes dzīlēm. Tiesa, aklimatizēties dziļajās alās ir diezgan grūti - mainās spiediens, mainās gaisa mitrums, un cilvēkam ir jāpierod pie absolūtas tumsas - vienīgais gaismas avots ir spuldzīte ķiverē.

Ala ar Nāves jūru

Mamuta alu, kas atrodas Kamberlendas plato Luisvilas (Kentuki štats, ASV) tuvumā, uzskata par vienu no lielākajām alām pasaulē. Tās garums - 74 kilometri. Alas piecos stāvos saskaitītas 225 ejas, 47 kupoli, 23 dzijas bedres. Vislielākās zāles garums - 5 kilometri, platums -90, bet augstums - 40 metru. Visapkārt milzīgi stalaktīti un stalagmīti.

Alai ir arī sava hidrogrāfija - trīs upes un trīs ezeri.

Ir drošas ziņas, ka Mamuta ala atklāta 1809. gadā un turklāt pilnīgi nejauši. Mednieks, kas sekojis lācim, pēkšņi ar izbrīnu konstatējis, ka tas nemanāmi pazudis, kā caur zemi izkritis. Būtībā tā arī bija, jo lācis bija paslēpies alā.

Nostāsti par līdz tam laikam nezināmo alu izraisīja lielu interesi, un kopš tā laika alas dziļumos ir pabijušas daudzas ekspedīcijas. Tomēr pat līdz šim laikam visas ejas un atzarojumi nav atklāti un izpētīti.

Vēlāk alu iekārtoja apskatei un tā kļuva par vienu no ievērojamākajām vietām visā Ziemeļamerikā.

Kopš 1936. gada tai ir rezervāta statuss. Alu apmeklē daudz tūristu, un tā dod ne mazums ienākumu. Izstaigājuši vairākas grotas, apmeklētāji pa garu eju dodas uz Stiksas upi. Galerijas sānos redzams plašs iegruvums un baseins. Tā ir tā sauktā Nāves jūra. Lejā pa gultni aizvijas Stiksa - upīte, kas iztek no Nāves jūras. Pakāpeniski upe pazūd neredzamā pazemes tunelī. Ejot pa karnīzi, lejā redzams Lētes ezers.

Interesanti atzīmēt, ka nosaukumi Stiksa, Lēte, Aherons un citi sengrieķu vārdi sastopami arī citās alās visā pasaulē. Pēc seno grieķu uzskatiem, mirušo gariem jāpārceļas pāri Stiksai, un tad viņi stājas dievu tiesas priekšā. Lēte ir pazemes valstības aizmirstības upe. Ierodoties pazemes valstībā, mirušo gari dzer šīs upes ūdeni un aizmirst visu iepriekšējo dzīvi.

Mamuta alai piemīt vēl kāda īpatnība. Ūdens, kas saplūst no visas alas, nonāk Atbalss upes gultnē. Vietā, kur tek šī upe, ir īpaša akustika, un tur katrs teiktais vārds atbalsojas ļoti skaidri un precīzi.

Ledus alas

Pasaules augstkalnu apvidos, kur raksturīgs bargs klimats, sastopamas ledus alas. Tajās viss ir sasalis un iekalts ledus važās. Ledus ir visur - uz sienām, ejās, galerijās, grotās. Stalaktītus un stalagmītus veido nevis minerāli, bet gan ledus. Šādu ledus lāsteku mūžs virszemē nav garš, bet alās tās saglabājas gadsimtiem ilgi un sasniedz lielus apmērus (1—4 metrus diametrā). Visvairāk ledus ir uz sienām, griestiem un alu ezeros, kur sastingušā ūdens slāņa biezums sasniedz 10-20 un vairāk metru.

Ledus alas ir Alpos, Pirenejos, Karpatos, Pamirā, Krimas un Kaukāza kalnos, Urālos un citās zemeslodes vietās.

Visbiežāk ledus veidošanos alās noteikušas to gaisa cirkulācijas īpatnības. Ziemā zemes dobumos ieplūst auksts gaiss un sasaldē ūdeni, kas iesūcies pa spraugām un plaisām alas sienās un griestos. Vasarā auksto gaisu nomaina siltāks un daļa ledus izkūst. Ja klimats ir bargs, tad gada lielāko daļu alu dziļumā

valda auksts gaiss un ledus pakāpeniski uzkrājas. Izveidojas lielas ledus masas, ledus ezeri, leduskri- tumi, ledus stabi un kolonnas.

Vienu no tādām alām atklāja franču zinātnieks speleologs Norbērs Kasterē, kas visu savu dzīvi veltījis alu pētniecībai. Kopumā viņš daudzus savas dzīves gadus ir pavadījis pazemē un pētījis apmēram 1500 pasaules alu.

1926. gadā viņš, klaiņojot starp klintīm, sniegiem un ledājiem, Gavarnī kalnu masīvā Pirenejos nejauši pamanīja neievērojamu spraugu, kas veda kaut kur kalnu dziļumā. Tā tika izdarīts atklājums, kas izraisīja sensāciju zinātnieku un alpīnistu aprindās.

Kad N. Kasterē kopā ar citiem speleologiem iekļuva alā, pie viņu kājām pletās apaļš, ar caurspīdīgu ledus slāni klāts ezers, bet aiz tā varēja saskatīt ledus upi, kura ietecēja ezerā un kuras izteka slēpās galerijas dziļumā.

Pazemes zāle ar ledus ezeru vidū un galerijas sākuma daļa mirdzēja spokaini zilganā spīdumā. Brīnumainās gaismas zilganais atspulgs rotājās uz akmens sienām un nokarenajiem ledus stalaktītiem, atspīdēja gludajā ezera spogulī, kuru vēl nebija skāris cilvēka skatiens.

Pētnieki atklāja alā vairākas zāles, lielu šjūdoni, leduskritumus un ezerus. Alā brīvi klejoja ledains vējš.

Toreiz N. Kasterē nevarēja detalizēti izpētīt alu un atlika šo uzdevumu uz nenoteiktu laiku. Alā viņam izdevās atgriezties tikai pēc 24 gadiem. Nekas nebija mainījies. «Viss ir savās vietās šajā nedzīvajā stindzinošā klusuma pasaulē, kur nekas nemainās, neattīstās, nekustas. Tā vismaz var sacīt, vērtējot to cilvēka īsā mūža mērogā,» rakstīja zinātnieks.

Alai tika piešķirts tās pirmatklājēja vārds, un to sāka saukt par Kasterē ledus alu.

Dažādu zemju alu ezeri

Podgurkas alā Polijā, kuru ūdens izskalojis Sudetu prekembrija kaļķakmeņos, atrodas ezers, kura ūdens temperatūra ir gandrīz nemainīga. Ziemā un vasarā tā ir plus 4-5 grādi.

Cita Polijas ala - Solna Jama - pazīstama ar ezeru, kas izvietojies marmora gultnē. Vairāki ezeri izvietojušies Radohovas alas dibenā, kuru tāpat ūdens izskalojis marmora masīvā.

Bulgārijā 20 kilometru attālumā no Lovečas pilsētas, Osemas labajā krastā, atrodas Devetašas ala. Tā ievērojama ar 11 skaistiem dažāda lieluma ezeriem. Pazemes upītē, kas veido ezerus, sastopamas krāces un ūdenskritumi. Vislielākais ezers ir 130 metru garš. Ūdenstilpju dziļums ir 5-9 metri.

Ziemeļungārijā kaļķakmens plato Šajo un Horr- nadas upju starpā atrodas slavenā Agtelekas ala, kuras garums ir 21 kilometrs. Pa alu tek Aherona un Stiksa, kas satekot veido apmēram puskilometru garu ezeru. Tā ir viena no lielākajām pazemes ūdenstilpēm Eiropā.

Morāvijas karsta rajonā atrodas populārā Macohas ala, kas ir viens no brīnišķīgākajiem dabas veidojumiem pasaulē. Tā ir tik lieliski iekārtota, ka apmeklētāji tur patiešām jūtas kā pasaku valstībā. Pa šās pazemes alas dibenu plūst Punkves upe un veido divus skaistus ezerus. Viens no tiem atrodas Pasaku grotā un saucas Pasaku ezers. Tur izvietojies vēl viens ievērības cienīgs objekts - Husa stabs - liela akmens kolonna, kura izveidojusies, saplūstot milzīgam stalagmītam un stalaktītam. Tiek uzskatīts, ka šim dabas veidojumam ir vairāki simttūkstoši gadu.

Grotu, ezeru un stabu apgaismo starmeši, kuru gaismā kristāltīrais ūdens staro patīkamā debes- zilgā krāsā.

Hranicas karsta rajonā ir Zbraševas ala, kas slavena ar saviem ezeriem. To dzijums sasniedz 15 metrus, un tie izvietoti kāpņveidā. Ūdens ezeros ir gāzēts, tā temperatūra piegultnes slāņos sasniedz 20-24 grādus, lai gan gaisa temperatūra alā turas 13 grādu robežās. Elpot alā ir grūti, jo gaiss piesātināts ar ogļskābo gāzi.

Tajā pašā rajonā atrodas Nāves ala, kurai ir ļoti slikta slava. Tā ir piepildīta ar ogļskābo gāzi, un viss dzīvais, kas tur nokļūst, iet bojā. Alas dziļākajā vietā

atrodas neliels ezers, un tā ūdens arī ir piesātināts ar šo gāzi.

Starp Slovēnijas alām ļoti populāra ir Podpečas ala Dobrepoļjes katlienē. Nolaidenajā pazemes ieejā kāpņveidā izvietojušies 9 ezeri. Vislielākajam no tiem ir ovāla forma, citam ezeram ir trijstūra veids, vēl cits atgādina astotnieku. Ezeri ir nelieli.

Francijā plaši pazīstama ir ala, kas atrodas Lo departamentā Kramosas tuvumā. Šeit pazemes upīte Kombeta veido neskaitāmi daudz ūdenskritumu un divus skaistus ezerus.

Arī Sekvoju nacionālajā parkā (ASV) atrodas ieejas vairākās alās. Starp tām ir arī Kareivja ala. Nosaukumu ala ieguvusi pēc tam, kad tās dziļumos bija iedomājies pastaigāties kāds karavīrs. Viņš zaudēja orientāciju un klaiņoja pa pazemi, kamēr to pusdzīvu izglāba biedri. Pēc šī negadījuma ilgi neviens neuzdrošinājās doties alā, kamēr 1950. gadā tajā nokāpa Stenforda universitātes darbinieku un studentu grupa. Pētnieki ieraudzīja vairākas skaistas grotas, apstaigāja vairākus nodalījumus un simt metru dziļumā kādā zālē atklāja brīnumskaistu ezeru.

ŪDENSKRITUMI

Niagaras ūdenskritums Viktorijas ūdenskritums Sudraba zeme un Paranas milzeņi Anhela ūdenskritums Islande - ūdenskritumu zeme Reinas ūdenskritums Kaukāza pērles

Rietumgati - ūdenskritumu šūpulis Kona ūdenskritums

Niagaras ūdenskritums

Uz Kanādas un ASV robežas atrodas Ziemeļamerikas indiāņu iesauktais «Dārdošais ūdens» jeb Niagaras ūdenskritums. Kopš 1687. gadā francūzis Luijs Ennepens to atklāja, Niagaras ūdenskritums nepārstāj pārsteigt ceļotājus ar savu neatkārtojamo īpašo skaistumu.

Kā jau katram dabas brīnumam, arī Niagaras ūdenskritumam ir savas leģendas. Irokēzi ticēja, ka ūdenī dzīvo dievs Manitū. Katru gadu viņi upurēja tam cilts skaistāko meiteni. Šo upuri sauca par Miglas jaunavu. Viņu grezni ietērpa un iesēdināja pirogā upes augštecē virs ūdenskrituma. Skaistule neglābjami gāja bojā trakojošos ūdeņos. Upurēšanu pārtrauca tikai tad, kad loze krita virsaiša meitai. Tēvs to nespēja pārciest un izdarīja pašnāvību, mezdamies lejā no ūdenskrituma. Vai tā ir tikai skaista leģenda vai īstenība, kas zina?

Niagaras ūdenskritums atrodas Niagaras upē, kas savieno Ēri un Ontārio ezerus - divus no Ziemeļamerikas Lielo ezeru sistēmas. Visi pieci Lielie ezeri savā starpā savienoti ar šaurumiem un upēm. Tā iznāk, ka Niagara iepludina Augšezera, Mičigana, Hūrona un Ēri ūdeņus Ontārio ezerā. Ūdens līmenis Ēri ezerā ir apmēram par 100 metriem augstāks nekā Ontārio, un 56 km garā Niagara pa vidu savam tecējumam veido ūdenskritumu. Divas salas - Kazas un Mēness - sadala ūdenskritumu trīs daļās. Pazīstamākās ir divas-Amerikas daļa un Kanādas daļa. Trešā- Mēness jeb centrālā daļa - ir tikai 20 metrus plata.

Milzīgs ūdens pilienu mākonis sedz izliekto Kanādas puses ūdenskrituma daļu, ko sauc par Pakavu. Caur to izplūst 90% no visas ūdens masas. Tālāk aiz Kazas salas sākas otra - ASV ūdenskrituma daļa. Ūdens kaskādes krīt uz akmens atlūžņu grēdu un tad ieplūst upē. Baltais ūdens tvaiku un šļakatu stabs redzams jau iztālēm. Virs tā laistās vairākas varavīksnes. Ūdenskrituma troksni var dzirdēt 24 km attālumā.

Ja uzkāpj skatu tornī, kas krastā uzcelts tūristiem, var izsekot ūdens ceļam no Ēri ezera (tas atrodas 1 74 metrus virs jūras līmeņa) līdz pat Ontārio ezeram, kas atrodas 99 metrus zemāk. Pakava platums ir 800 metru, lielākās straumes platums - 3 metri, bet

ūdens krīt no 48 metru augstuma. Amerikas daļas platums ir 300 metru.

Niagaras ūdenskrituma amerikāņu daļā ūdens gāžas uz akmens bluķiem, tad iegriežas gar kanādiešu Pakavu un, kanjonam sašaurinoties līdz 90 metriem, uzņem mežonīgu ātrumu. Šī trakojošā, putojošā straume atstāj satriecošu iespaidu.

Ontārio un Ēri nav savienoti tikai ar ūdenskritumu. Tos savieno arī Velenda kanāls ar sarežģītu slūžu sistēmu, pa kuru pat vislielākie okeāna laineri pa Svētā Labrenča upi no Atlantijas okeāna var nokļūt Ontārio ezerā un pacelties līdz Ēri ezeram.

Niagaras ūdenskritums saista ne tikai dabas mīļotājus, bet arī pārgalvniekus. Netālu no ūdenskrituma atrodas muzejs, kurā var uzzināt par tiem, kuri mēģināja pārvarēt šo ūdens stihiju, un par tiem, kuri zaudēja dzīvību cīņā ar to. Viena no pirmajām drosminiecēm, kas 1901. gadā koka mucā laimīgi pārvarēja Pakavu, bija 43 gadus vecā skolotāja Ennija Teilore. Viņu nosauca par Miglas karalieni. 1911. gadā dzelzs mucā ūdenskritumu pieveica 55 gadus vecais Bobijs Ličs, bet 1928. gadā speciāli izgatavotā gumijas bumbā - 37 gadus vecais Žans Lusjērs.

Taču uzvarēt stihiju izdevās tikai dažiem. Daudz vairāk bija to, kas šajā «spēlē» ar ūdenskritumu aizgāja bojā. 1951. gadā, kad kārtējais «pašnāvnieks» zaudēja dzīvību pusmiljona skatītāju acu priekšā, šādi eksperimenti tika aizliegti.

Ūdens ir izgrauzis akmenī 50 metrus dziļu gultni. Šļakatas paceļas 100 metru augstumā virs ūdenskrituma. Tikai ar ūdens spēku vien nepietiktu, lai straume izgrauztos cietajā akmenī. No ūdenskrituma augšmalas pamazām drūp dolomīta gabali, ar apdullinošu dārdoņu gāžas lejup un, ūdens straumēs pārvietojoties, grauž un slīpē smilšakmens gultni.

Jau sen cilvēki mēģinājuši noteikt Niagaras ūdenskrituma vecumu. Pašlaik zinātnieki lēš, ka tas varētu būt radies apmēram pirms 12 000 gadiem. Tad ledājs atbrīvoja teritoriju, kurā tagad atrodas Lielie ezeri. Sākumā ūdenskrituma augstums bijis ap 10-15 metru un ūdens plūsmas apjoms ir bijis tikai ap 15% no tagadējā.

Ūdenskritumu katru gadu apmeklē ap 16 miljoni cilvēku.

Viktorijas ūdenskritums

Kurš gan no mums nav redzējis varavīksni lietū, saules staros? Protams, visi. Bet kurš ir redzējis mēness varavīksni? Jā, šāds dabas fenomens pastāv. Un to var novērot tikai Viktorijas ūdenskrituma apkaimē un tikai tad, kad Zambezes pali sakrīt ar pilnmēness laiku, un tikai reizi 10-15 gados.

Viktorijas ūdenskritums atrodas Zambezes upē Zimbabvē. Var būt tā, ka upe tek pa gultni, kuru veido gan cietāki, gan irdenāki ieži. Mīkstos iežus upe izskalo straujāk, un kādā upes posmā veidojas gultnes līmeņa lielāka vai mazāka starpība. Tā veidojas lielāki vai mazāki ūdenskritumi. Viens no lielākajiem pasaules ūdenskritumiem - Viktorijas ūdenskritums - tieši tā arī izveidojies. Tas krīt no 120 metru augstuma dziļā bazalta kanjonā. Ūdenskritums atrodas 1200 km no Zambezes iztekas. Viktorijas ūdenskrituma platums ir 1800 metri.

Ūdenskritumu atklāja Deivids Livingstons. Āfrikā viņš ieradās 1841. gadā kā misionārs, lai sludinātu

Dieva vārdu. Taču drīz vien viņš pārliecinājās, ka misionāra darbs nav viņa sūtība, un kļuva par ģeogrāfu, dabas pētnieku un ceļotāju, kas veltīja Āfrikas izzināšanai daudzus mūža gadus, izdarīja vairākus nozīmīgus ģeogrāfiskus atklājumus un bija pirmais eiropietis, kurš apmeklēja līdz tam nezināmas upes un ezerus.

Pie Viktorijas ūdenskrituma Livingstons nonāca 1855. gada 17. novembrī, un redzētais viņu tā pārsteidza, ka grūti bija rast vārdus, lai izteiktu sajūsmu. Par to liecina lakoniskās rindas viņa dienasgrāmatā.

«… mūsu acīm pavērās majestātiskā ūdenskrituma brīnišķīgā, neparastā aina. Jebkurš mēģinājums to izteikt vārdos būtu gluži nesekmīgs. Mosi oa Tunja bija tik neparasta, ka vienmēr šķitīs brīnums…»

Nākamajā, 1856. gadā, jau pārbraucis Anglijā un vēl joprojām būdams redzētā varā, Livingstons aprakstīja ūdenskritumu savā grāmatā «Misionāra ceļojumi un pētījumi Dienvidāfrikā», kas tika izdota daudzās pasaules valodās un padarīja viņa vārdu slavenu.

Ar atklājēja tiesībām Livingstons ūdenskritumam deva vārdu Viktorija par godu Anglijas karalienei. Šis

nosaukums ir norādīts visās kartēs, taču vietējie iedzīvotāji to joprojām sauc Mosi oa Tunja, un tas nozīmē «Grandošie dūmi». Ir vēl otrs, mazāk izplatīts nosaukums Čongue - «Varavīksne».

Kāds tad īsti ir Livingstona atklātais ūdenskritums?

Patiesībā to veido daudzi lieli un mazi ūdenskritumi. Lielieūdenskritumi ir četri, un katram no tiem ir savs nosaukums.

Ūdenskritumu pie upes labā krasta sauc par «Velna rīkli». Skaļi rēkdamas, tam pāri plūst milzīgas ūdens masas. Acīmredzot tāpēc tas arī iemantojis tik īpatnēju nosaukumu.

Nākamais ir «Galvenais ūdenskritums», blakus atrodas «Varavīkšņainais», pats malējais ir «Austrumu ūdenskritums». Visos tajos ūdens gāžas no 90-120 metru augstuma.

Vieni ūdenskritumi izskatās pēc aizkariem, citi, šķīstot pret klinšu izciļņiem, veido mazāku ūdenskritumu kaskādes.

Lietavu laikā Zambeze kļūst ūdeņiem bagāta, strauja, un tad ūdenskritumi pāri korēm veļ milzīgu ūdens daudzumu - 10 000 līdz 15 000 kubikmetru sekundē. Sausajā gadalaikā ūdens upē ir maz un ūdenskritumi ir diezgan mierīgi.

Rāmā bezvēja laikā milzīgi sīksīku pilieniņu mākoņi kā pieci grandiozi stabi slienas augstu debesīs. Tie ir saskatāmi 20-25 kilometru attālumā. Nereti šie ūdenskrituma radītie mākoņi apkārtējam apvidum atnes lietu, un tāpēc ap ūdenskritumu plešas lekna un krāšņa augu valsts. Plašo mežu ap ūdenskritumu tā arī sauc - «Lietus mežs».

Lejpus ūdenskrituma pāri upei ierīkots dzelzceļa tilts. Kad tam pāri iet vilciens, var izliekties ārā pa logu un ūdenskrituma valgmē atvēsināties no svelmainā Āfrikas gaisa.

Skaidrās, saulainās dienās pāri ūdenskritumam zaigo vairākas varavīksnes, kas redzamas pat naktī, kad gaiši spīd mēness.

Skaistu Viktorijas ūdenskrituma aprakstu atstājis Livingstona laikabiedrs dabas pētnieks Džeimss Čepmens:

«Mēs stāvējām pie brīnišķīga dabas darinājuma, kurā apvienojušās neiedomājami daudzveidīgas, grandiozas un ārkārtīgi skaistas parādības, kas cilvēkiem iedveš gan šausmas, gan sajūsmu un patiesu prieku.

Dziļais bezdibenis izmeta debesīs milzīgus, blīvus sīku šļakatu un ūdens miglas mākoņus, bet

rietošās saules stari rotājās vairākās pasakainās varavīksnēs… Tās šeit ir tik košas un krāšņas, ka debesīs neko līdzīgu nav iespējams ieraudzīt. Zemākā žilbināja tā, ka uz to gandrīz nevarēja skatīties. Celdamās augšup, varavīksnes aizsniedza mākoņus virs ūdenskrituma … Neskaitāmās tvaika strūklas, ātri šaudamās gaisā cauri platajiem, košajiem varavīkšņu lokiem, šķita tik līdzīgas liesmu mēlēm, ka es gandrīz jau noticēju ugunij… Straume no klinšu kores strauji gāzās bezdibeņa dzīlēs, atgādinādama sniegbalta drapējuma krokas, un melno klinšu malās pēkšņi parādījušās ūdens strūklas saulē vizuļoja kā briljantu pavedieni. Aina pārsteidzoši mainījās, ikreiz atkārtodamās no sākuma…»

Pirms Livingstons atstāja ūdenskritumu, viņš pie tā iestādīja kokus un vienā no tiem iegrieza savus iniciāļus un gadu - 1855. Stāsta, ka šis koks esot saglabājies līdz pat mūsdienām.

Netālu no ūdenskrituma Deividam Livingstonam ir uzcelts piemineklis. Viņa vārds dots tuvīnai pilsētai, kur ir arī Livingstona muzejs.

Aizas dienvidu malā ierīkots skatu laukums. 50 metru attālumā no ūdenskrituma aug sens baobabs, kas izmēros ievērojami pārsniedz citus kokus. Uzkāpjot

tajā pa speciālām metāla kāpnītēm, tūristi var apjūsmot lielisko skatu no putna lidojuma. Vēl tiek organizēti arī lidojumi virs ūdenskrituma un ceļojumi ar plostiem vai laivām pa upes lejteci.

Zambijas un Zimbabves valdība pasludinājusi ūdenskrituma apkaimi par Viktorijas ūdenskrituma nacionālo parku. Tā platība ir 2300 hektāru. 1889. gadā ar ANO lēmumu parks iekļauts Pasaules cilvēces mantojuma sarakstā.

Dienvidamerikas rekordisti

Pat uzmetot paviršu skatienu Dienvidamerikas kartei, redzams, ka tā ir zeme ar augstiem kalniem, plašām plakankalnēm, zemienēm un varenām upēm. Dienvidamerikas upes lielākoties nav kuģojamas, jo to tecē ir daudz krāču un ūdenskritumu - pasaules rekordistu: Gvaira - visūdenīgākais, Tekvendama un Paulu Afonsu - leģendām bagātākais, Anhels - visaugstākais. Tur ir arī daudz citu augstu un ūdeņiem bagātu ūdenskritumu, taču tie ir maz pazīstami, jo atrodas grūti pieejamos apvidos.

Sudraba zeme un Paranas milzeni

Parana ir izslavēta arto, ka nevienai upei pasaulē nav tik brīnišķīgu ūdenskritumu, kas izkaisīti pa upes un tās pieteku gultnēm Brazīlijas plakankalnes apgabalā. Tjetes upē, piemēram, ir 36 lieli un mazi ūdenskritumi, Paranapanemā - 33, Ivajā - vairāki desmiti.

Paši lielākie ūdenskritumi ir Urubupunga, Gvaira un Igvasu. Pirmie divi atrodas pašā Paranā, trešais - tās pietekā Igvasu. Tās ir pirmā lieluma zvaigznes zemeslodes milzu ūdenskritumu zvaigznājā.

Līdz ar eiropiešu atklāto Paranu ar tās brīnišķīgajiem ūdenskritumiem sākās vesela ēra Dienvidamerikas izpētes vēsturē.

Par pirmajiem eiropiešiem, kas skatījuši Gvairas ūdenskritumu, pieņemts uzskatīt jūrasbraucēju Sebastjanu Kabotu, kurš 1526. gadā nolēma meklēt jaunas salas Moluku arhipelāgā. 1527. gada februārī viņš sasniedza ļoti lielas upes grīvu Dienvidamerikas austrumu piekrastē, no indiāņiem uzzināja, ka zemes

iekšienē esot Sudraba zeme, kur šis dārgmetāls atrodams lielos daudzumos, un pa lielo upi devās to meklēt.

Aizritēja gandrīz vesels gads… Sudraba zemes kā nebija, tā nebija. Tad kādu dienu notika kaut kas negaidīts. Rāmā upe pēkšņi it kā sadumpojās, ceļu aizšķērsoja grandiozs ūdenskritums, kura dārdoņa pārmāca visus citus trokšņus. Virs ūdenskrituma mutuļodami augstu pacēlās sniegbalti mākoņi. Tālāk varēja virzīties tikai pa sauszemi, un spānieši bija spiesti griezties atpakaļ, «Sudraba zemi» neatraduši. Tas, ka viņi atklājuši pašu lielāko zemeslodes ūdenskritumu, viņus nepavisam neiepriecināja, turklāt viņi to arī nezināja.

Spānijas karalis nepazīstamo upi pavēlēja nosaukt par Rio de la Platu, kas tulkojumā nozīmē «Sudraba upe». Tā upi arī kādu laiku sauca, līdz to pārdēvēja par Paranu, iepriekšējo nosaukumu atstājot tikai grīvai. Nedaudz vēlāk arī zemi, ko lejtecē šķērso Paranas ūdeņi, nosauca par «Sudraba zemi» - Argentīnu.

Visā šajā notikumā interesantākais ir tas, ka Paranas piekraste un Argentīnas teritorija nepavisam nav bagāta ar sudrabu. Tikai pēc daudziem gadiem

noskaidrojās, ka sudrabu, ko Kabota vīri bija iemainījuši pret savām precēm, indiāņi ieguvuši Bolīvijas un Peru raktuvēs.

«Sudraba zemes» meklēšana turpinājās, bet nesekmīgi, toties 1541. gadā spāņu konkistadors Aivars Nunjess Kabeso de Vaka atklāja Igvasu ūdenskritumu.

Indiāņi gvaikuri, kas dzīvoja šajā apvidū, to sauca par «Lielo ūdeni» (Iguasu), jo ūdenskrituma troksnis ir sadzirdams vairāku kilometru attālumā. Gvaikuri ticēja, ka to dusmās radījis upes dievs. Viņš pats paslēpies kanjona dziļumā un mīt tur vēl joprojām.

Ūdenskritumam ir savas īpatnības, kas padara to neatkārtojamu. Igvasu upes platums augšpus ūdenskrituma ir 4 km. Ar satriecošu spēku visa šī milzīgā ūdens masa gāžas dziļajā, stāvajā aizā, veidojot 21 lielu un 254 mazus ūdenskritumus. Daži tūlīt dārdēdami krīt aizā, bet daži veido apbrīnojami skaistas kaskādes.

Kabeso de Vaka ilgi domāja, kā brīnišķīgo ūdenskritumu nosaukt, un nolēma dot tam Svētās Jaunavas Marijas vārdu. Šis nosaukums tomēr neie- viesās. Ūdenskritums savu vārdu ieguva pēc upes, kuras lejtecē tas atrodas.

Netālu no ūdenskrituma kāpies kores Igvasu straumes ātrums samazinās, tā kļūst plašāka, seklāka un kraujai tuvojas platā straumē, kopā ar salām veidojot milzīgu, apmēram 300 metru garu loku. Šo krāšņo augiem klāto bazalta salu ir ļoti daudz. Plato straumi tās sadala daudzās atsevišķās plūsmās, kas mazliet tālāk brāžas lejup no kraujas stāvajā aizā. Pavisam te ir 21 liels un 254 mazi ūdenskritumi, un visus tos kopā sauc par Igvasu ūdenskritumu. Ūdens krišanas augstums ir 72 metri.

Ievērojamākie no šiem ūdenskritumiem ir Benjamiņš, Teodors, Sātana rīkle, Trīs musketieri un Sanmarīns.

Igvasu ūdenskritums ir otrs platākais un vienpadsmitais augstākais pasaulē. Tas ir par 22 metriem augstāks nekā Niagaras ūdenskritums.

Duļķaini dzeltenie Igvasu ūdeņi gāžas lejup no zaļām, ar tropu augiem apaugušām klintīm, sadaloties kaskādēs, sašķīstot sīkos pilienos, kas laistās visās varavīksnes krāsās. Vidējais Igvasu caurplūdums ir 1725 m3 sekundē, taču lietus periodā, no novembra līdz martam, pat 12 000 m3 sekundē. Šajos mēnešos ūdenskritums izskatās visefektīgāk. No aprīļa līdz oktobrim ūdens daudzums samazinās. 1978. gadā ūdenskritums izsīka uz veselu mēnesi.

Ūdens, pārvarot ūdenskritumu, nonāk 28 km garā šaurā kanjonā, pa kuru ieplūst Paranas upē. Šo kanjonu veidojis ārdošais ūdens spēks, kas nemitīgi drupina bazalta krauju. Tāpat kā Niagaras ūdenskritums, arī Igvasu pamazām atkāpjas uz upes augšteci. Vidēji tas pārvietojas 1-2 metrus gadā.

Visu ūdenskritumu ansambli ieskauj mūžzaļš tropu augājs, ko bagātīgi aprasina ūdenskrituma šļakatas. Mežos ir daudz ložņaugu, zied orhidejas un begonijas. Līdzīgi košiem mākoņiem laidelējas košu taureņu bari.

Lai ūdenskritumu un tā apkārtni saglabātu, šajā apvidū 1982. gadā izveidots nacionālais parks 2530 km2 platībā.

Viss Igvasu ūdenskritumu komplekss ir tik varens un plašs, ka vienā reizē to apskatīt nav iespējams. Tas ir pārredzams tikai no putna lidojuma. Ļoti tēlaini šo skaistumu raksturojusi Rosita Fobsa savā saistošajā grāmatā «Ceļojums pa astoņām valstīm nākotnes meklējumos»:

«Igvasu brīnums, kas izskatās pēc līka sudraba zobena, izslīd no savas maksts - džungļiem tai vietā, kur Brazīlija, Argentīna un Paragvaja satiekas tropu meža biezoknī. Igvasu ar saviem zilajiem ūdeņiem

iznāk Paranas vidusteces ielejā un brāžas lejup ar ūdenskritumiem starp klinšu kraujām un ziedošiem kokiem apaugušām salām. Pār visu ūdenskritumu apkārtni klājas tumšzila migla. Virs virpuļojošā ūdens blīvējas putu mutuļi. Ūdens putekļu mākoņos zaigo košas varavīksnes, un to gali nozūd vietās, kur kristāldzidrie ūdeņi saplūst ar džungļiem…»

Anhela ūdenskritums

Anhela ūdenskritums atrodas Čurunas augštecē (Orinoko pietekas Karoni baseinā) Gvajānas plakankalnē. Šeit ir daudz endēmisku (tādu, kas raksturīgas tikai noteiktam areālam) augu, dzīvnieku un kukaiņu sugu.

Šis apvidus ir viens no vismežonīgākajiem un grūtāk pieejamiem Dienvidamerikas rajoniem. Tieši tāpēc angļu rakstnieks Arturs Konans Doils to izraudzījās par darbības vietu vienam no saviem romāniem - kādreiz tik sensacionālajai «Zudušajai pasaulei», ko latviešu lasītājs pazīst ar nosaukumu «Marakota bezdibenis», un Arturs Konans Doils, izmantojot angļu botānika Everarda Ima Terna piezīmes, saistoši aprakstījis vienu no šī apvidus dabas veidojumiem - Roraimu kalnu. Vairums no plato ir grūti pieejami. Pa tiem līkumojošās upes bieži veido ūdenskritumus.

Šī ūdenskritumu karaļa atklāšanas vēsture arī ir saistīta ar indiāņu dārgumu meklēšanu. Venecuēlietis

H. Anhels tik joti ticēja senajai leģendai par Dienvidamerikas pasakaini bagāto «zelta zemi» - Eldorado, ka nolēma doties to meklēt. Viņš ilgus gadus klejoja pa kalniem un džungļiem, dzīvoja pie indiāņiem un kopā ar viņiem dalīja visas dzīves grūtības.

Reiz viņam veicās: atradis vairākus lielus dimantus, viņš vienā mirklī kļuva bagāts vīrs. Anhels būtu varējis bez raizēm dzīvot ilgus gadus, taču ilgotais . sapnis atrast zelta zemi tik un tā nedeva viņam mieru. Anhels nopirka lidmašīnu un devās tālos izlūklido- jumos. Tā viņš nonāca pie 2950 metru augstā Velna kalna, kas paceļas Gvajānas plakankalnē.

Reiz, lidojot pāri šim kalnam, Anhels pēkšņi ieraudzīja tur kādā vietā no liela augstuma gluži kā no mākoņiem krītam spēcīgu ūdens straumi. Gāzmojošā ūdens dārdi bija tik vareni, ka tos varēja sadzirdēt pat cauri motoru rūkoņai. Lai šo vietu labāk apskatītu, Anhels tai aplidoja apkārt vairākas reizes un beidzot visā krāšņumā ieraudzīja grandiozu ūdenskritumu, kas brāzās lejup no plašas Velna kalna kores.

Vēlāk Anhels paziņām bieži stāstīja par šo apbrīnojamo ūdenskritumu, taču neviens neticēja, ka tā augstums pārsniedz kilometru - nekas tamlīdzīgs vēl nebija ne redzēts, ne dzirdēts.

1937. gada vasarā Anhels kopā ar sievu un dažiem draugiem alpīnistiem lidmašīnā devās uz ūdenskritumu, lai apskatītu to tuvāk. Kad lidmašīna sāka mest lokus virs ūdenskrituma, visi izbrīnījušies acis vien iepleta. Kaut kas tāds tik tiešām vēl nekur nebija redzēts.

Pilots nolēma nolaisties pie paša ūdenskrituma, lai visi to varētu pienācīgi aplūkot, taču tas, ko Anhels bija noturējis par zaļu pļaviņu, īstenībā bija purvs. Lidmašīna paripoja mazu gabaliņu, tad riteņi iestrēga staignājā, lidmašīnas priekšgals iedūrās zemē, bet aste izslējās stāvus gaisā.

Galu galā viss beidzās laimīgi - dēkaiņi bija tikuši cauri ar nelieliem zilumiem un viegliem ieskrambā- jumiem.

Nolaišanās ar lidmašīnu Velna kalna virsotnē bija viena no lielākajām pārdrošībām Anhela mūžā. Viņš sabeidza lidmašīnu, kas uz visiem laikiem palika rēgojamies purvā. Vietu, kur notika neveiksmīgā nolaišanās, iezīmēja kartē, un tā pat dabūja ģeogrāfisku nosaukumu - «Anhela lēciens».

Pētnieki bija nokļuvuši Velna kalna gūstā. Lai kā viņi izmēģinājās notikt lejā, visi pūliņi beidzās nesekmīgi. Bez īpašiem klinšu kāpēju piederumiem -

trosēm, āķiem un virvju kāpnēm - par izkļūšanu no šī dabas cietuma nevarēja būt ne runas.

Par laimi, avārijā nebija cietis pārnēsājamais radioraidītājs, un Anhels noraidīja ēterā briesmu signālu.

Pēc dažām dienām kļūmīgos ekspedīcijas dalībniekus izglāba, ar helikopteru noceļot no kalna virsotnes.

Dēkainis Anhels bija atklājis pašu augstāko ūdenskritumu pasaulē, bet nespēja par to sniegt tuvākas ziņas. Anhela un viņa pavadoņu piedzīvojumi Venecuēlā radīja sensāciju visā pasaulē. Presē parādījās raksti par šo dabas brīnumu un fotogrāfijas, ko bija uzņēmuši citi piloti.

Taču nekādu īsti ticamu faktu par ūdenskritumu nebija, tikai daži pavirši apraksti. Ūdenskritums palika ģeogrāfiska mīkla līdz pat 1949. gadam, kad uz šo apvidu devās labi aprīkota venecuēliešu un amerikāņu ekspedīcija - apmēram trīsdesmit dažādu nozaru speciālisti, kas šo unikālo dabas veidojumu rūpīgi izpētīja.

Ūdens šalts vertikālās krišanas augstums ir 979 metri, visa krituma augstums kopā ar apakšējām kaskādēm - 1054 metri. Tātad Anhels augstumā

vairāk nekā divdesmit reizes pārsniedz slaveno Niagaras ūdenskritumu.

Kādreiz Anhela ūdenskritums ir bijis vēl augstāks. Ūdens, brāzdamies no kraujas augstākās kores, pamazām izgrauzis aptuveni 80 metrus dziļu reni un tātad arī par šādu lielumu kļuvis zemāks.

Velna kalna virsas platība nav liela, tāpēc pētniekus interesēja jautājums - no kurienes rodas tik daudz ūdens.

Velna kalns, ko indiāņi sauc par Aujantepuī, atrodas ceļā mitrajām gaisa masām, kas plūst no Kārību jūras puses. Šeit bieži izveidojas vietējas izcelsmes mākoņi, jo meži, kas kalnu ietver no visām pusēm, iztvaiko daudz mitruma. Gaiss ir valgmes piesātināts, nokrišņu daudz - reizēm 7000-8000 mililitru gadā, un tas ir ļoti daudz.

Lietavu laikā Anhela ūdenskrituma caurplūdums ir simtiem kubikmetru ūdens sekundē, un tas jau sasniedz krietni lielas upes apmērus.

1949. gada ekspedīcijas dalībnieki mēģināja palīgos iesaistīt vietējos iedzīvotājus, taču sadūrās ar nepārvaramu pretestību, jo indiāņi kategoriski atteicās nākt par pavadoņiem un pūlējās atrunāt pētniekus, lai tie nekāpj kalnā.

- Tur mīt ļauni gari. Tie bieži ķildojas un kaujas, apmētā cits citu ar ugunīgām bultām. Ja jūs dosieties turp, iesiet bojā, - viņi brīdināja.

Vēl tika noskaidrots, ka Velna kalns ir stipru negaisu apvidus. No jūnija līdz septembrim te gandrīz nepārtraukti plosās negaisi un plaiksnī zibeņi. Kalnā gandrīz nevar atrast nevienu koku, kas nebūtu debesu uguns šautru sakropļots.

Pēc ekspedīcijas ūdenskritumam atstāja iepriekšējo nosaukumu - Anhels, bet indiāņi ūdenskritumam ir devuši ļoti poētisku nosaukumu - Ape Mei, kas nozīmē «Meitenes uzacs». Izcilā skaistuma un varenības dēļ venecuēlieši Anhelu dēvē par astoto pasaules brīnumu. Ūdenskrituma apkaimē izveidots Kainamas nacionālais parks, kas iekļauts Pasaules cilvēces mantojuma sarakstā.

Pagaidām Anhels tiek uzskatīts par pašu augstāko mūsu planētas ūdenskritumu, taču ģeogrāfiem jau ir radušās zināmas šaubas.

1962. gadā divi venecuēlieši bija aizkļuvuši līdz Orinoko upes lielākās labā krasta pietekas Kauras iztekai un atceļā no lidmašīnas redzējuši ūdenskritumu, kas, pēc viņu domām, esot stipri augstāks par Anhelu.

Par kādu augstu ūdenskritumu kaut kur grūti pieejamos džungļos baumas bija dzirdētas jau agrāk. Tās izplatīja indiāņi, stāstot par «ūdeni, kas gāzās no debesīm», un par Mesate de la Pava kalnu, kur mītot kaut kādi dīvaini radījumi, kas ļoti prasmīgi slēpjoties no cilvēkiem. Tos it kā retumis varot redzēt kalna virsotnē skaidrās mēnesnīcas naktīs.

Cik šie indiāņu nostāsti ir ticami, neviens nezina. Var pieļaut, ka milzu ūdenskritums atrodas apvidū, kur baltais cilvēks nav spēris kāju.

Kas zina, varbūt pasauli vēl pārsteigs sensacionāls paziņojums, ka atklāts jauns ūdenskritumu karalis.

Haijfoss, Detifoss, Godafoss un Gudlfoss

Islande ir ledus, vulkānu, krāšņu ūdenskritumu un geizeru zeme. Skaldi, kas šo dabas varenību un skaistumu apdziedāja neskaitāmās sāgās, dēvēja to par «kalnu karalieni ar ledus diadēmu ap pieri un uguns liesmu sirdī». Arī mūsdienās lielais vairums Islandes upju ir vēl saglabājušas savu pirmatnējo veidolu un neskarti ir palikuši arī senajās sāgās apdziedātie ūdenskritumi.

Ūdenskritumu Islandē ir ļoti daudz, bet paši ievērojamākie ir četri - Haijfoss, Detifoss, Godafoss un Gudlfoss.

Pats augstākais ir Haijfoss. Tas atrodas samērā mazā upē, kas straujā lēcienā metas lejup dziļā bezdibenī no 130 metru augstas kraujas. Toties Detifoss ir pats varenākais krītošā ūdens daudzuma ziņā. Varena ūdens straume šalkdama un krākdama brāžas no 42 metru augstuma, saceļot smalku šļakatu mākoņus. Vārds «Detifoss» nozīmē «Izvirduma ūdenskritums». Varbūt tāpēc, ka ūdenskritums tur patiešām ļoti līdzinās vulkāna izvirdumam.

Skjaulvandafljoutas upē, kas tek Islandes ziemeļdaļā, dun Godafoss - «Dieva ūdenskritums». Tas ir zemāks par citiem Islandes lielajiem ūdenskritumiem - Godafosa augstums ir tikai 12 metru -, toties tas kļūst īpaši spēcīgs un varens palu laikā, kad pār klinšu barjeru kā plats aizkars brāžas milzīgas ūdens masas.

Kādēļ tas ir «Dieva ūdenskritums»? Par to stāsta sena islandiešu leģenda.

Skandināviem bija daudz pagānu dievu - gan labu, gan ļaunu. Labo dievu vidū galvenais bija Tors, dabas spēku personificējums un visas dzīvās radības pavēlnieks. Toties dēmonu pavēlnieks bija Lokijs - ļoti viltīgs un ļauns dievs, kas allaž centās kaut kā kaitēt labajiem dieviem. Taču, kamēr bija dzīvs gaismas un krietnuma dievs Baldrs, dēmona viltīgās izdarības nevienam nespēja kaitēt.

Kādudien Lokijam izdevās slepus noklausīties dievietes Frigas stāstu, kāpēc viņas dēls Baldrs ir nemirstīgs. «Kad viņš piedzima,» sacīja dieviete, «es dabai - visiem augiem un dzīvniekiem liku zvērēt, ka tie viņam nekad nedarīs neko ļaunu un nekļūs par viņa nāves cēloni. Aizmirsusi biju vienīgi āmuļus.»

Reiz dievi sadomāja sarīkot kara spēles. Zinādami, ka Baldrs nav ievainojams, viņi vingrinājās trāpīgumā, raidīdami pret jauno dievu īstu šķēpu un bultu krusu. Sacensībās piedalījās pat Baldra neredzīgais brālis Hēds, un pēkšņi viena Hēda raidītā bulta nāvīgi ievainoja Baldru. Lokijs bija izdrāzis bultu no āmuļa zara un iemānījis to aklajam Hēdam.

Dievu vidū sākās neiedomājams sajukums. Lokijs, negaidīdams, kamēr tiks atmaskots, metās uz ūdenskritumu, pārvērtās par lasi un ienira atvarā. Tādējādi viņš jau vairākkārt bija paglābies no dievu dusmām. Tors tūdaļ saprata, kurš ir vainīgais, un kopā ar citiem dieviem skrēja uz upi.

Dievi pūlējās izvilkt Lokiju no ūdens, taču tas bija paslēpies starp akmeņiem, un tīkls paslīdēja slēptuvei garām. Toru tomēr tik viegli nevarēja apmānīt. Redzēdams, ka no atmaksas neizbēgs, Lokijs nolēma izšauties no ūdens un pārlēkt pāri ūdenskritumam, taču Tors viņu veikli notvēra tieši lidojumā.

Dievu atriebība bija drausmīga. Lokiju uzveda augstā kalnā, piesēja pie klints un virs galvas pakāra indīgu čūsku. Čūska, nikni šņākdama, locījās aiz sāpēm un izšļāca dedzinošu indi. Lai mazinātu ļaunā gara mokas, ragana Sigina virs Lokija galvas turēja

kausu, un, līdzko tas bija piepildījies ar indi, viņa to izšļakstīja bedrē. Dažas indes lāses tomēr uzpilēja Lokijam uz galvas, un viņš ik reizi šausmīgās mokās nodrebēja. Tādos brīžos salīgojās arī zeme.

Kopš tā laika ūdenskritums iedēvēts par Godafosu un lasim uz ķermeņa pie astes palicis iespiedums, ko atstājis dieva Tora pirksts.

Austrumos no Reikjavīkas atrodas Islandes lielākais ezers - Tingvadlavatns. Dodoties no ezera ziemeļaustrumu virzienā, var sasniegt apvidu, kurā var iepazīties ar visievērojamākajiem Islandes dabas pieminekļiem - Lielo geizeru un Zelta ūdenskritumu.

Pirms no Lielā geizera izšļācas strūkla, ir dzirdams, kā apakšzemē kaut kas nodreb, atskan dobja duna, un tad pēkšņi pretim debesīm uzšaujas tvaika mutulis. Tas viss atkārtojas vairākas reizes un nozīmē, ka geizers gatavojas parādīt neaizmirstamu, fantastisku skatu, kas ilgst 20 minūtes.

Pēc sagatavošanās geizers briesmīgi ierēcas, un tai pašā mirklī no tā krātera izlaužas tvaika un šļakatu virpuļi, bet pēc tam paceļas varens 20-25 metrus augsts ūdens stabs. Nerimstošas dārdoņas pavadīts, ūdens šļācas arvien augstāk un augstāk. Pēdējais - piektais vai sestais šļāciens izmet no geizera dzīlēm lēveni akmeņu.

Bet vēl kādus sešus vai septiņus kilometrus uz austrumiem no Lielā geizera ir Gudlfoss - Zelta ūdenskritums, Islandes ūdenskritumu karalis. Uz apkārtējās dabas skarbā fona burvju tiltu pāri bezdibenim un sniegbaltajai mutuļojošā ūdens lavīnai met neizsakāmi krāšņas varavīksnes. Saules staru apspīdēts, baltais ūdens aizkars mirdz spilgti lāsmojošos zilos, zaļos un rožaini sārtos vizuļos, bet ūdens dobjā duna atbalsojas ielejā.

Zelta ūdenskritums atrodas Hvitau upē, vietā, kur tās gultnei ir sarežģīts kritums. Sākumā straume kā bangojošas kaskādes veļas pāri bazalta kāplēm, tad strauji metas pa labi un no 57 metru augstuma traucas lejup dziļā aizā.

Arī ar šo ūdenskritumu saistās daudzas islandiešu teiksmas un leģendas par senseniem laikiem, kad bruņinieks Ēriks Gaišacis mīlēja priestera meitu Gudrunu Daiļo un šīs mīlestības dēļ pārvarēja ūdenskritumu un deva šim dabas brīnumam Gudlfosa - Zelta ūdenskrituma vārdu. Teiksmai par Ēriku Gaišaci ir vairāk nekā tūkstoš gadu, bet Zelta ūdenskritums joprojām laistās visās varavīksnes krāsās un ir tikpat skaists kā sendienās.

Reinas ūdenskritums

Reinas ūdenskritums ieņem trešo vietu Eiropā, palikdams aiz Islandes ūdenskritumiem Gudlfosa un Detifosa. Tā platums ir 150 metri, augstums - 21 metrs.

Vasarā, kad Alpos kūst ledāji un sniegs, pāri ūdenskrituma korei brāžas 700-1000 kubikmetru ūdens sekundē un tas ir sevišķi iespaidīgs.

Ziemā Reina saņem mazāku pieplūdi un ūdens caurplūdums var nokristies līdz 60-100 kubikmetriem sekundē. Upes gultne zem ūdenskrituma tad ir daļēji atsegta un redzamas virpuļojošo oļu izgrauztās bedres.

Reinas ūdenskritumam ir aptuveni seštūkstoš gadu. Tas radies pēcleduslaikmetā, kad ledājs, atkāpjoties Reinas senlejā, atstāja daudz sanēšu. Un upei vajadzēja izgrauzt sev daļēji jaunu gultni. Lejpus Bodenezera, Reinai pārvarot Juras augstienes kaļķakmens slāņus, tā nokļuvusi savā senajā, zem ledāja sanešiem apraktajā ielejā, izskalojusi to, un pēc kāda laika šajā vietā izveidojusies kāple un līdz ar to arī

ūdenskritums. Ziņas par Reinas ūdenskritumu atrodamas jau kopš agrīnajiem viduslaikiem. Kad tika ierīkots dzelzceļa tīkls un viena līnija šķērsoja Reinu augšpus ūdenskrituma, tas kļuva pavisam viegli pieejams un iemantoja plašu popularitāti. Cilvēkus vilina majestātiskās pilis, ar kurām saistās daudzi vēstures notikumi un vēl šodien neatminēti bruņinieku laiku noslēpumi. Ikviens tūrists cenšas apskatīt arī slaveno Lorelejas klinti Reinas vidustecē, paklausīties dīvaino daudzkārt atšalkojošo atbalsi un poētisko leģendu par brīnumdaiļo zeltmati jaunavu, kuras vārdā šī klints nosaukta. Liegi dziedādama, jaunava pievilinājusi kuģu kapteiņus, un tie, viņas burvības savaldzināti, aizmirsuši visu pasaulē un ar kuģiem uztriekušies uz krastmalas klintīm, razdami galu upes atvaros.

Kaukaza ūdenskritumi

Lielais Kaukāzs ir daudzu upju šūpulis un lielā ūdensšķirtne. Kalnu ziemeļu nogāzēs sākas apdziedātā Tereka, Sulaka, Kubaņa. Uz pretējo pusi ceļu izlauzušas tikpat slavenas upes - Rioni, Inguri, un ikvienu no tām apvij seni nostāsti, teiksmas un leģendas.

Straumēm kalnos jāpārvar daudz šķēršļu, tāpēc vietumis tās iegrauzušās klintīs un izveidojušas dziļas, šauras aizas - kanjonus. Veldamas ūdeņus pa kraujām kalnu nogāzēm, upes vietumis brāžas pāri augstām korēm kā stāvi ūdenskritumi, saules staros zibsnījot dimanta spožumā.

Klinšu grēdā ceļu izlauzusi arī nevaldāmā Čegema, kuras ūdenskritumi ir pazīstami visā Kaukāzā. Cegemas aizā visa labās puses nogāze ir piesātināta ar ūdeni. Tas sūcas, tek un līst straumēm no plaisām, spraugām un dobumiem, un viss šis valgums, atbrīvojies no akmens gūsta, strāvo un gāžas lejup no 20 līdz 40 metrus liela augstuma. Plūstošo ūdens masu vietumis izklīdina vēja

brāzmas, radīdamas šļakatu un sīku pilienu mākoņus. Saule gan šeit iespīd maz - ne vairāk kā divas līdz trīs stundas dienā. Toties, kad tā ielūkojas aizā, viss atdzīvojas un dzirkstījošie ūdenskritumi uz sārto klinšu stāvo krauju fona šķiet kā sudrabotas drapērijas, kurās brīžiem uzzaigo krāšņas varavīksnes. Ziemā ūdens strūklas sasalst un ietērpj klintis blāvi zilgās ledus lāstekās. Aizas korē izaug milzīgi nokareni stalaktīti, kuriem pretim slejas ledus stalagmītu kolonnas.

Kaukāzā ir daudz ūdenskritumu ar dīvainiem nosaukumiem -Meitenes asaras, Vīra asaras, Meitenes bizes, Bārda, kas, izrādās, ir doti ar gudru ziņu. Kaukāzā ir pavisam maz ūdenskritumu, par kuriem nebūtu sacerētas leģendas.

Kāda no šīm leģendām vēstī, ka Toti ciemā, kas šķiet gluži kā pielipināts pie kraujas kalnu nogāzes, reiz dzīvojusi jaunava un jauns džigits. Viņi bija pazīstami jau kopš bērnu dienām.

Jauneklis kādudien apjautis, ka saule un zvaigznes nobāl salīdzinājumā ar meitenes daiļumu, ka viņa ir smuidrāka par cipresi un viņas dziesmās var klausīties, aizmirstot visu pasauli. Arī jaunava, izrādās, sen jau bija iemīlējusi džigitu.

Taču vecāki bija nolēmuši meitu izdot par sievu bagātnieka dēlam. Lai kā jaunieši lūguši neizpostīt viņu draudzību, nekas nav līdzējis. Precinieki meitenes tēvam piekodinājuši: «Sargā meitu, cik cieši vien varēdams, liec labāk aiz atslēgas, lai kāds nenozog!» Meitenes tēvs tos mierinājis: «Nekur nepaliks, Tereka ir tālu, neskries taču slīcināties!»

Tomēr tēvs bija maldījies. Redzēdama, ka vecāki nav pielūdzami, meitene no augstas klints ielēkusi bezdibenī. Jauneklis gan lūkojis to glābt, taču rokās viņam palikuši tikai meitenes brīnumskaisto matu pīņu gali. Tā ūdenskritums, kas gāžas no šās aptuveni divdesmit metru augstās kraujas, ieguvis nosaukumu «Meitenes bizes». Tas patiešām sašķīst daudzās strūklās, kas izskatās pēc izirušām matu pīnēm.

Tai vietā, kur jauneklis sērojis un apraudājis mīļoto, no viņa asarām radies vēl viens ūdenskritums - «Vīra asaras».

Ūdenskritums «Bārda» ir visplatākais (5 metri) un visskaistākais šajā trijotnē. Tā augstums ir 14 metri. Stāsta, ka šā ūdenskrituma nosaukums simbolizējot kāda jaunekļa uzticību mīļotajai.

Gersopas ūdenskritums

Indostānas pussalas lielāko daļu aizņem Dekānas plakankalne. Tās malas ir augstākas un veido kalnu grēdu - Rietumgatus un Austrumgatus, ko ieskauj piejūras zemienes.

Rietumgati ir augsta, dabas radīta 1600 kilometru gara barjera, kas plakankalni norobežo no Indijas okeāna. Kalnu rietumu nogāzes ir ļoti stāvas, daudzo upju gultnes ir īsas un ar lielu kritumu. Tās strauji tek pa dziļām, kanjonveidīgām aizām, bieži radīdamas krāces, pakāpeniskas ūdensgāzes un ūdenskritumus, kuri lielākoties ir sešus līdz divpadsmit metrus augsti. Taču sastopami arī milzeņi, piemēram, Gersopas ūdenskritums, kura augstums ir aptuveni 250 metru.

No Rietumgatu rietumu nogāzēm tek viena no svētajām Indijas upēm - Saravati. Tās šūpulis ir avots kalna nogāzē pie Kavandurgas ciema, kur, pēc senas leģendas, bulta, ko ar savu loku izšāvis diženais Rāma, ieurbusies zemē un palaidusi brīvē ūdens avotu. Vārds «Šaravati» nozīmē «Bultas radītā».

Tā kā upes gultnei ir liels slīpums, ūdens strauji traucas no kalniem pa dziju aizu, ar skaļu dārdoņu veldams akmeņus un klinšu bluķus. Apmēram 110 kilometru no iztekas upē izveidojusies slavenā Gersopas ūdenskritumu kaskāde.

Gersopa ir četri ūdenskritumi, kur ūdens brāžas pāri klinšu pārkarei no 255 metru augstuma. Ūdenskritumi nav līdzīgi cits citam, un katram piemīt savs īpatnējs skaistums.

Labējais ir pats ūdenīgākais, un to sauc par Raijas ūdenskritumu. Nosaukumu, kā stāsta, tas ieguvis pēc kāda Indijas radžas vārda, kas vēlējies uzcelt sev lepnas kapenes uz klints pie paša ūdenskrituma. Ūdenskrituma kāpies kori veido vizlas slāneklis, ko laika gaitā ūdens izskalo, un kores pārkare vietumis nogrūst. Tā, piemēram, 1845. gadā notika grandiozs nogruvums, kura dārdoņu varēja sadzirdēt desmitiem kilometru tālumā.

Gandrīz pretī Raijai, tai pašā izliektās kores daļā, atrodas Rorers («Rēcošais»). Ūdens, pārvēlies pāri kraujai, Vispirms krīt pilnīgi stāvus, tad veido brāz- mojošu krāču kaskādi, bet pēc tam, vēlreiz vertikāli krītot lejup, lidojumā savienojas ar Raijas ūdeņiem, un kopējā straume gāžas apmēram 40 metrus dziļā atvarā.

Lielisks ir trešais ūdenskritums Rokits («Raķete»), Straume vispirms stāvus lec 40 metrus lejup, bet atlikušos 210 metrus strauji aizvirpuļo pa klints izciļņiem, veidojot savdabīgu loku, kas līdzinās raķetes lidojuma trajektorijai. Tā arī radies ūdenskrituma nosaukums. Ūdenskrituma īpatnējā skaistuma un burvības dēļ indiešu dzejnieki tā strūklas dēvē par briljanta strūklām un šļakatas - par pērlēm un zvaigznēm.

Taču par skaistuma un graciozitātes virsotni visi uzskata ceturto ūdenskritumu, kuram ir ļoti poētisks nosaukums «Zilā dāma». Pazīstams ir arī otrs šā ūdenskrituma nosaukums - «Indiešu karaliene». Ūdens strūklas, krizdamas no milzīga augstuma, sašķīst neskaitāmās šļakatās, un veidojas gaisīgs, kā no sudraba pavedieniem austs caurspīdīgs plīvurs.

Gersopas ūdenskritumus vislabāk ir novērot laikā, kad upē ūdens nav daudz. Pūšot vasaras musoniem, pāri ūdenskritumu korei plūst 3000 līdz 3500 kubikmetru ūdens sekundē, un nav iespējams tiem tuvoties. Tad tur vairs nav četri ūdenskritumi, bet auro un grand viens vienīgs satrakojies ūdens nezvērs, kas ietinies miglas, šļakatu un ūdens tvaiku mutuļos.

XIX gadsimta ceļotājam kapteinim Ņūboldam tomēr bija izdevies novērot ūdenskritumu uzplūdu beigās. Redzēto viņš apraksta šādi:

«Nogūlos aizas malā, riskēdams ar dzīvību, pievilkos pie pašas kraujas un ielūkojos bezdibenī. Ieraudzīju kaut ko tādu, kas mani satrieca līdz sirds dziļumiem. Tas pārspēja visu, ko kādreiz biju novērojis pie Etnas krātera. Man gribējās skatīties un skatīties šai burzguļojošajā bezdibenī, kur, virpuļos pazuzdami, iekšā metās miglā tītie varenās Šaravati ūdeņi…»

Kona ūdenskritums

Pašā Tibetas kalnienes sirdī, varenās kalnu grēdās, ap kuru augstajām, robainajām korēm vizuļo ledus un mūžīga sniega mantija, savu ceļu dienvidaustrumu virzienā sāk varenā Mekonga un ieplūdina savus ūdeņus Dienvidķīnas jūrā.

Mekonga ir ļoti savdabīga upe. Tās gultnes garenprofils ielejas kalnainajā daļā ir līdzīgs milzīgu kāpņu pakāpieniem, kas liecina par to, ka upe ir jauna un vēl nav paguvusi izlīdzināt savu teci. Tāpēc upē ir daudz krāču, straujteču un ūdenskritumu.

Pirms Kampučijas līdzenuma Mekonga izlaužas cauri zemai klinšu kāplei un sadalās krāčainās attekās. Divās lielākajās attekās atrodas varenie, brāzmainie Kona ūdenskritumi.

Kona ūdenskrituma pirmatklājēja vārds palicis noslēpumā tīts.

Iespējams, ka pirmie eiropieši, kas te ieradās, bija holandiešu tirgoņi, kuri XVI gadsimtā noorganizēja

tirdzniecības centrus Birmā un Siāmā (Taizemē) un daudzkārt apceļoja neizpētītos Indoķīnas rajonus.

Iespējams, ka tie bija franči, kas ieradās Indoķīnā XIX gs. otrajā pusē. 1866.-1868. gadā Mekongas krastos strādāja liela franču ekspedīcija, kuras svarīgākais uzdevums bija izpētīt Indoķīnas dabas bagātības un noteikt, pa kurām upēm ir iespējams kuģot. Šīs ekspedīcijas pārskatos lasāmi arī pirmie eiropiešu sniegtie Kona ūdenskrituma apraksti.

«Kona ūdenskritums īstenībā ir vesela virkne varenu ūdenskritumu, turklāt pats lielākais no tiem atrodas attekā, ko sauc par Paihengu. Tur starp retu zāli apaugušām klinšainām saliņām no 70 pēdu augstuma platā straumē lejup gāžas milzīga ūdens masa un nozūd putu vērpetēs, pēc tam traucas tālāk pa akmeņainu, krāčainu gultu un tālāk, pārvarējusi visus šķēršļus, plūst cauri mežainam apgabalam. Upes platums ir aptuveni tūkstoš jardu. Iespaids, ko atstāj ūdenskritums, nav aprakstāms. Taču vēl grandiozāks ir Salafes ūdenskritums, kas atrodas kāda kalna piekājē Mekongas attekā Salafē. Milzīga ūdens masa apmēram 2000 jardu platumā brāžas lejup acis žilbinošu sniegbaltu putu jūklī, rēkdama kā jūra stiprā vētrā. Zemāk straume sadalās 8 līdz 10kaskādēs. Salafes lielais ūdenskritums-tas ir majestātisks skats, kas liek domāt par mūžīgo kustību un enerģiju.»

Ir vēl trešais ūdenskritums - Domsoms, taču tas ir mazāks, lai gan augstumā pārspēj savus lielos brāļus.

Tātad trīs grandiozi ūdenskritumi platumā no 0,8 līdz 1,7 kilometriem un augstumā no 15 līdz 21 metram, kā arī daudz mazāk nozīmīgu ūdensgāžu citās Mekongas attekās - tāds ir Kona ūdenskritums.

Pāri korei krītošā ūdens daudzuma ziņā Kons ieņem otro vietu starp zemeslodes milzu ūdenskritumiem, pirmo vietu atvēlēdams Gvairas ūdenskritumu kaskādei Brazīlijā.

Iztecējusi no kalniem, Mekonga iegūst musonu klimata tipa upes iezīmes. Vasaras un rudens bagātīgās lietavas, ko atnes musoni, palielina ūdens daudzumu upē. Pirms vasaras musoniem ūdens caurplūdums ūdenskritumu rajonā ir aptuveni 10 000-12 000 kubikmetru sekundē, toties vasaras un redens palos tas palielinās trīskārt.

Ūdens līmenim upē ceļoties, tās attekas saplūst kopā un ūdenskritumi kļūst vēl varenāki, dunošie ūdens dārdi dzirdami desmitiem kilometru attālumā un rada iespaidu, ka nav iespējams tuvoties šiem varenajiem un draudīgajiem dabas spēkiem.

JŪRAS, UPES, EZERI

Baikāls - Sibīrijas jūra Nolādētā jūra Ziemeļamerikas Lielie ezeri -

Titikaka - pasaules dziļākais ezers…………… —:

Sālsūdens, tintes un citi brīnumaini^ezeri Daudzslāņu ezers

Lielākais ezers Eiropā - Lādoga Sāļezers Sonkels Rūdolfa ezera noslēpums Asfalta ezers Amazone

Dīvainie ezeri

Pasaulē ir daudz brīnumainu ezeru, kas nav tādi kā pārējie. Tie ir skaisti, draudīgi, noslēpumaini, bet lielākoties tos nevajadzētu izvēlēties par atpūtas vietu.

Sicīlijas salā Itālijā atrodas Nāves ezers. Tas pilnībā atbilst savam nosaukumam. Ezerā nesastapt nevienas dzīvas būtnes, bet, ja kāda tomēr uzdrošinātos tuvoties šai baismīgajai vietai, uzreiz ietu bojā. Arī ezera krastā nekas neaug. Tomēr Nāves ezers nav vienkārši sālsūdens ezers. Tas ir unikāls, jo satur sērskābi. Pie tam ezera krastā neatrodas neviena rūpnīca, kas varētu izgāzt ūdenī savus atkritumus. Izrādījās, ka ezeru ar sērskābi apgādā divi pazemes avoti, kas nāk no zemes dzīlēm.

Vēl viens skābs ezers atrodas Kostarikā, netālu no valsts galvaspilsētas Sanhosē. Poas ezers atrodas vulkāna krāterī, un tas ir visskābākais ezers pasaulē, tas sastāv galvenokārt no liela daudzuma dažādiem sēru saturošiem savienojumiem. Ezers nereti izžūst, bet tas atjaunojas atkal un atkal. Poas ezera temperatūra reti noslīd zem 60 °C. Ezers nepārtraukti izdala daudz kodīgu gāzu. Ja tuvējā apkārtnē gadās skābie lieti, neviens nevaino vietējo rūpniecību - visi zina, ka pie vainas ir Poas ezers. Tā diametrs ir tikai 300 metri, tas atrodas 2300 metru augstumā virs jūras līmeņa.

Indonēzijā, Floresas salā, arī atrodas interesanti kalnu ezeri. Trīs nelieli ezeri atrodas tuvu viens otram. Pirmais ir balts kā piens, otrais - sarkans kā asinis, bet trešais - koši zaļš. Skats uz tiem ir patiesi satriecošs - izskatās kā lappuse no brīnumu pasaku krājuma. Tomēr arī šim dabas brīnumam ir gluži zinātnisks izskaidrojums. Izrādās, ka ezeri ir radušies sen apdzisušu vulkānu krāteros. Specifisko krāsojumu ezeriem piešķirto ūdenī izšķīdušie minerāli. Sarkanā ezera gultne satur dzelzs savienojumus, bet baltā un zaļā ezera ūdeņi satur lielu daudzumu dažādu sēra savienojumu.

Jaungvinejā atrodas Sentani ezers. Tas no pirmā skatiena ir parasts kalnu ezers, kas atrodas 150 metrus virs jūras līmeņa. Brīnums slēpjas ezera dzīlēs - tur mitinās haizivis un zāģzivis. Šis fenomens ir gluži loģiski izskaidrojams. Sensenos laikos ezers ir bijis daļa no jūras, bet tad Zemes garoza pacēlusies un norobežojusi daļiņu no piekrastes, izveidojot kalnu ezeru. Lielās plēsīgās zivis palikušas akmens sienu gūsteknes un saglabājušās līdz mūsdienām. Visdīvainākais ir tas, kā jūras zivis ir izdzīvojušas sev tik netipiskos apstākļos - Sentani ezera ūdens ir mazsālīts - haizivīm un zāģzivīm ir izdevies pielāgoties jaunajiem apstākļiem.

Lonara ezers Indijā ir gandrīz perfekti apaļš. No putna lidojuma tas izskatās pavisam dīvaini - kā liela acs. Agrāk cilvēki uzskatīja, ka Lonars ir parasts vulkānisks ezers - tāds, kas izveidojies aprimuša vulkāna krāterī. Vēlāk zinātnieki noskaidroja, ka par dīvainā ezera esamību ir jāpateicas meteorītam. Tas ir nokritis Indijas teritorijā apmēram pirms 50 000 gadu. Meteors ir triecies pret zemi ar milzīgu spēku, izdalot enerģiju, kādu radītu vairāku atombumbu eksplozija. Šis meteorīts ir bijis ļoti liels - ezera diametrs ir 1830 metri. Ezera dibenā zinātnieki atraduši iežu paraugus, kas ir ļoti līdzīgi tiem, kurus kosmonauti atveda no Mēness.

Altajā, Kulundas stepē, atrodas Maļinovojes ezers. Šis ezers ir apaudzis ar mistikas auru, un tiek uzskatīts, ka tajā notiek burvestības. Pēc nostāstiem, šajā ezerā aug akmeņi. Taču tie nav tikai tukši nostāsti -vietējie iedzīvotāji patiešām iegūst no ezera būvmateriālu. Lai cik daudz akmeņu cilvēki aiznestu projām, ezerā arvien uzrodas jauni akmeņi, bet esošie top jo dienas lielāki. Izrādās, ka nekādas burvestības Maļinovojes ezerā nav. Pētījumi parādīja, ka ezera ūdens satur magnija sāļus, bet pa vairākiem pazemes avotiem ezerā ieplūst sodas šķīdums. Abām vielām savienojoties, izgulsnējas ciets materiāls. Tas veido jaunus akmeņus, bet, ja ezerā ievietotu kādu citu akmeni, tas apaugtu ar cieto masu un kļūtu aizvien lielāks. Tā ezers audzē akmeņus un apgādā tuvējos iedzīvotājus ar būvmateriālu.

Doņeckas apgabalā ir viens no pasaules jaunākajiem ezeriem. Tas saucas Provaļnojes ezers, kas nozīmē «iegruvuma ezers». Ne par velti tas ir ieguvis tik dīvainu nosaukumu. 1963. gadā Slavjanskas pilsētu satricināja spēcīgi pazemes grūdieni. Zemē bija radusies liela plaisa, legruvums arvien palielinājās, un plaisā iebruka lieli zemes gabali. Plaisā pazuda arī viena dzīvojamā māja, bet tās iedzīvotāji, par laimi, bija paspējuši evakuēties. Drīz plaisa piepildījās ar ūdeni, un tagad tur ir ezers. Izrādās, pilsēta ir uzcelta nedrošā vietā. Nedaudz zem virskārtas atrodas biezs akmeņsāls slānis, kuru laika

gaitā pazemes ūdeņi ir izskalojuši. Vietā, kur radās plaisa, pazemes ūdeņi bija izšķīdinājuši gandrīz visu sāli, un tajā vietā bija izveidojies tukšums. Neizturot augšējā slāņa svaru, augsne iegruva tukšumā. Visi pārējie apkārtnes ezeri ir saldūdens ezeri, bet Proval- nojes ezers, ņemot vērā, ka tas ir izveidojies akmeņ- sāls baseinā, ir sālsūdens ezers.

Par sava veida brīnumu var nosaukt arī ezeru, kurš lepojas ar visgarāko nosaukumu pasaulē. Tā nosaukumu veido četrdesmit burti. Čartoggaggnan- čuagagoggčaubunagungganaugg ezers atrodas ASV Masačūsetsas štatā. Tik īpatnēju nosaukumu ezeram devuši Amerikas pamatiedzīvotāji - indiāņi. Viņu valodā tas nozīmē: «Jūs ķerat zivis savā pusē, mēs - savā, bet neviens neķer zivis ezera vidū.» Pašiem indiāņiem ezera nosaukuma izrunāšana noteikti nesagādā nekādas problēmas, ko nevarētu teikt par eiropiešiem.

Viena no īpatnējām pasaules ūdenstilpēm ir arī dabisks ezers, kas pildīts ar … tinti. Tas atrodas Alžīrijas pilsētas Sidibelabesas tuvumā.

Noslēpums izrādījās ļoti vienkāršs. Ezerā ietek divas nelielas upītes. Vienas upītes ūdenī ir daudz izšķīdušu dzelzs sāļu, bet otra tek cauri plašam

kūdras purvu masīvam, un tādēļ tās ūdeņi ir piesātināti ar organiskām vielām. Kad abu pieteku ūdeņi ezerdobē sajaucas, izveidojas visīstākā tinte.

Dabiskajā tintnīcā nav ne zivju, ne augu. Tinte ir indīga un noderīga vienīgi rakstīšanai.

Mogiļnoje

Krievijā Kolas līcī uz Kiļdina salas, netālu no Murmanskas ostas, atrodas ļoti dīvains reliktais ezers. Līdzīga tam nav nekur pasaulē. Ezers Mogiļnoje radies no Barenca jūras daļas, paceļoties dabiskam akmens dambim. Tas gandrīz pilnībā izolējis šo ūdenstilpi no jūras. Līdzīgi procesi ir norisinājušies arī citur pasaulē, taču parasti šāds ezers kļūst vai nu par izteikti saldūdens ezeru, vai arī saglabā sevī sālsūdeni, kurā sāls koncentrācija ar laiku pieaug tik ļoti, ka nevienam dzīvam organismam šāds ūdens priekš dzīvošanas vairs nav derīgs. Mogiļnojes ezerā toties saldūdens un sālsūdens pastāv līdzās - starp abām tik dažādajām vidēm šeit ir radies pārsteidzošs līdzsvars. Līdz ar to šajā ezerā itin labi jūtas gan saldūdens, gan sālsūdens organismi.

Mogiļnojes ezera saikne ar jūru nav pilnībā zudusi. Sāļais jūras ūdens turpina pieplūst caur smilšakmens krastu, kurš pirms daudzām tūkstošgadēm norobežoja šo ūdenstilpi no jūras. Daļu no

krasta (apmēram 70 metru garumā) veido 5 metrus augsts smilšu dambis. Smiltis diezgan labi laiž cauri ūdeni, un ezerā nonāk tīrs, izfiltrēts, bet sāļš jūras ūdens.

Mogiļnoje ir neliels. Ezera platība ir aptuveni 90 000 m2 . Tā lielākais garums ir 560 metri, bet platums - 280 metri. Vietām ezers ir līdz 17 metru dziļš. Tā ūdens virsma ir savādi zaļa un caurspīdīga un atgādina pudeļstiklu.

Tomēr visdīvainākais slēpjas zem ezera virsmas. Tā ūdens sastāv no pieciem dažādiem slāņiem. Tie savā starpā atšķiras pēc sāļuma pakāpes un līdz ar to arī pēc to apdzīvojošo organismu tipiem. Augšējais slānis ir tīrs saldūdens - pateicoties biežajiem nokrišņiem, sālsūdens ezera virspusē pilnīgi zaudē koncentrāciju, t. i., atšķaidās. Četru metru dziļumā sāls koncentrācija ūdenī krasi pieaug. Nākamajā slānī - ap 7 metru dziļumā - sāls koncentrācija ūdenī jau sasniedz jūrai raksturīgus rādītājus - apmēram 33 promiles. Ceturtais slānis ir ļoti plāns - tam ir savāda blāvi rozā krāsa. Tajā mitinās purpura baktērijas - īpatnēji organismi, kas pārstrādā sērūdeņradi skābeklī. Nepieciešamo sērūdeņradi šīs baktērijas iegūst no ezera apakšējā, piektā slāņa. Tur nogrimst mirušie

augi un dzīvnieki - tie sapūst un veido sērūdeņradi, kā arī metānu un ogļskābo gāzi. Ja sērūdeņradis nonāktu augšējos ezera slāņos, visi ezera iemītnieki aizietu bojā. Tomēr baktērijas, kas mitinās ceturtajā slānī, tiek galā ar savu uzdevumu un glābj ezera iemītniekus no drošas nāves. Bez tam baktērijas dod papildu skābekli, ko tās izdala fotosintēzes procesā. Trešajā slānī dzīvo nelieli jūras dzīvnieki - medūzas un dažādi vēzīši. Otrajā slānī mājvietu atrod dzīvnieki, kam nepieciešams neliels ūdens sāļums, - tur sastopami mazsāļu jūras līču iemītnieki. Pirmajā - 4 metrus biezajā saldūdens slānī sastopama parastam saldūdens ezeram raksturīgā fauna. Ezerā nedzīvo lieli dzīvnieki, un tajā neietek neviena upe - tāpēc pieci slāņi pastāv un nesamaisās. Visbīstamākie dzīves apstākļi ir trešā slāņa iemītniekiem - nolaižoties par zemu - sērūdeņraža slānī -, tie nobeigsies, un, arī paceļoties par augstu, tur, kur sāļums samazinās, tiem var rasties problēmas. Tomēr četras dažādas pasaules jau vairākus tūkstošus gadu pastāv līdzās.

Ezers Mogiļnoje ir briesmās tāpat kā daudzi unikāli dabas objekti. Līdz šim tā ūdens bija ļoti tīrs, bet sakarā ar to, ka Kolas līci arvien vairāk piesārņo ar naftas produktiem, Mogiļnojes ekosistēma var tikt

sadragāta uz neatgriešanos. Pastāv risks, ka ies bojā purpura baktērijas, tad līdz ar tām izzudīs pārējā dzīvība, jo, ceturtajam slānim izsīkstot, sērūdeņradis no ezera dibena nonāks augšējos slāņos.

Baikals

Krievijas teritorijā Austrumsibīrijā, netālu no Mongolijas robežas, atrodas dziļākais saldūdens ezers pasaulē - Baikāls. Tā dziļums sasniedz 1620 metrus. Zinātnieki uzskata, ka tas radies apmēram pirms 2,5 miljoniem gadu un ir arī vecākais ezers pasaulē. Tas ir tektoniskas izcelsmes ezers, atrodas 445 metrus virs jūras līmeņa kalnu vidū.

Vietējie iedzīvotāji deva ezeram vārdu Lama (jūra). Baikāls tiešām atgādina jūru. Tā garums ir 636 km, maksimālais platums 79 km, bet krasta līnija sasniedz 1995 km. Baikāls aizņem 3492 km2 platību. Šādā teritorijā varētu izvietot Beļģiju un Nīderlandi kopā. Neskatoties uz to, pēc platības starp ezeriem tas ieņem tikai 7. vietu pasaulē. Toties pēc tilpuma (25 000 km3 ) - pirmo vietu. Tajā glabājas viena piektā daļa no visiem pasaules saldūdens krājumiem.

Ezerā ietek 336 upes un upītes, bet iztek tikai viena - Angara, kura pēc tam ietek Jeņisejā. Tā savukārt aiznes Baikāla ūdeņus uz Ziemeļu Ledus

okeānu. Ezera ūdens ir slavens ar savu gandrīz absolūto tīrību, tas ir caurspīdīgs un vāji mineralizēts. 400 metru dziļumā darbojas karsti avoti, kas veicina Baikāla ūdeņu nepārtrauktu kustību.

Taču visi šie sausie statistikas dati nevar radīt priekšstatu par šā lielā ezera skaistumu un burvību. Ezera kalnainos, mežiem apaugušos krastus ierobo neparasti skaisti līči. Tā rietumu krasts ir samērā kraujš, austrumu - lēzenāks. Tūristiem iekārtots ir dienvidu krasts. Tur atrodas tūristu mītnes, tur garām iet Transsibīrijas dzelzceļš un diemžēl netālu atrodas arī papīra celulozes kombināts.

Ezera fauna un flora pārsteidz biologus ar savu daudzveidību. Viņi apgalvo, ka no šeit mītošām dzīvnieku sugām trīs ceturtdaļas nekur citur pasaulē nav sa^ppamas. Baikāla augu valstī ir 600 sugu, no kurām 400 ir unikālas.

Milzīgais ezers ietekmē apkārtnes klimatu. Tam pateicoties, vasarā ir nedaudz vēsāks, bet ziemā nedaudz siltāks kā pārējā Sibīrijas daļā. Decembra beigās Baikālu pārklāj ledus. Vasarā ūdens temperatūra nepārsniedz +10 °C. Baikāla vēji arī ir neparasti. Tie pūš no kalnu aizām un spēj radīt vētru un negaisu.

Bezgalīgie, zilie ezera plašumi sajūsmina ikvienu un liek priecāties par šo neatkārtojamo pasaules brīnumu.

Nolādētā jūra

Vidusjūras austrumu piekrastes tuvumā Jordānijā un Izraēlā Gorās ieplakas dibenā atrodas garens ezers, kas pazīstams ar nosaukumu Nāves jūra. Jūras tituls gan ezeram dots pilnīgi nosacīti. Kas nu tā par jūru, ja tās garums ir tikai 79, bet platums 5-17 kilometri.

Nāves jūras piekrastē stiepjas kailas klinšainu kalnu nogāzes, klintis Nāves jūru ir ielenkušas tā, ka to tumšā nokrāsa visu apkārtni vērš vienmuļā un drūmā apvidū. Ūdens ir eļļains un metāliski zils.

Starp citu, šajā tuksnesī radies arī spārnotais Bībeles teiciens «saucēja balss tuksnesī», kas izsenis apzīmē veltīgus lūgumus, pierunāšanu un aicinājumus, kurus neviens nedzird.

Senatnē cilvēki uzskatīja, ka pār Nāves jūru jau kopš seniem laikiem klājas mūžīgs lāsts. Svētās grāmatās rakstīts, ka šo jūru Dievs radījis to ļaužu iebiedēšanai, kuri novērsušies no ticības.

Sena leģenda vēsta, ka vietā, kur tagad skalojas Nāves jūras ūdeņi, reiz atradusies Sodomas ieleja.

Svētā Jordānas upe nesusi turp dzīvinošu valgmi, un tās netrūcis ne tīrumiem, ne dārziem.

Sodomā un Gomorā, kas atradās šajā ielejā, ritēja rosīga dzīve. Pilsētnieki dzīvoja pārticībā, kļuva bagātāki, arvien vairāk aizmirsa Dieva novēlējumus un krita grēkā.

Saniknotais Dievs nolēma nežēlīgi sodīt «noklīdušos» un uzsūtīja pilsētām akmeņu un uguns lietu. Viss nodega līdz pamatiem, ieleja iegruva bezdibenī, un tās vietā uzplūda jūra.

No visiem iedzīvotājiem dzīvs palika tikai taisnais cilvēks Lats ar savu ģimeni, izņemot sievu. Viņa bēgšanas laikā aiz ziņkāres palūkojās atpakaļ, un par to Dievs viņu sodīja un pārvērta sālsstabā.

Starp citu, šī leģenda radījusi vairākus izteicienus, kas sastopami sarunu valodā un literatūrā: «Sodoma un Gomora» nozīmē nekārtību un haosu; «pārvērsties sālsstabā» - pamirt no šausmām vai no kā cita negaidīta; «taisnais Lats» - labs cilvēks, kurš spiest saieties ar nekrietniem cilvēkiem.

Tā pati leģenda ir pamatā arī citam Nāves jūras nosaukumam - Bahr Lut (Lata jūra) vai Birket Lut (Lata ezers), kā to dēvē arābi. Ar «nešķīsto» pilsētu Sodomas un Gomoras bojāeju saistītas arī citas

leģendas par Nāves jūru. Viena no tām vēsta, ka virs nolādētās jūras lido Nāves gars, kas nonāvē visu dzīvo. No jūras dibena paceļas indīgi izgarojumi. Kas tos ieelpo, tas tūdaļ mirst. Kā akmens viļņos iekrīt putns, kas mēģinājis pārlidot ezeru. Laiku pa laikam no jūras dzīlēm uzpeld piķa un sēra plankumi - paliekas no tām vielām, ar kurām tika sadedzinātas noziedzīgās pilsētas.

Šajos fantastiskajos apgalvojumos tomēr ir zināma daļa patiesības.

Ezerā patiešām nav dzīvības, un ar to tas pilnīgi attaisno savu nosaukumu. Visu nosaka milzīgais sāls daudzums ūdenī. Tas sasniedz 25-27 procentus, atsevišķās vietās pat 30-34 procentus. Tātad aptuveni vienu trešdaļu jūras tilpuma aizņem magnija, nātrija, kālija un citu ķīmisko elementu sāļi. Un nonāvē jebkuru dzīvu radību. Ja kāda zivs no Jordānas grīvas iepeld tālāk jūrā, tā pēc minūtes jau iet bojā.

Ūdens īpatnējais blīvums ir tik liels, ka Nāves jūrā nevar nogrimt pat tādi cilvēki, kas neprot peldēt, lenirušo cilvēku ūdens izspiež virspusē gandrīz kā korķi. Peldoties tur var sēdēt, gulēt, zvilnēt. Sāļais ūdens labvēlīgi ietekmē cilvēka organismu. Pat Jūdejas valdnieks Hērods I ir ārstējies Nāves jūras ūdeņos.

No jūras dibena tiešām uzpeld «piķa» gabali - asfalts. Asfalta iegulas Nāves jūras apvidū zināmas jau kopš tālas senatnes, un ļoti senos laikos ūdenstilpei bijis pat nosaukums Asfalta ezers.

1947. gada pavasarī pamestā alā, kas atrodas Jūdejas tuksnesī netālu no Nāves jūras ziemeļu krasta, taamiru cilts beduīni atrada kaut kādus senus rokrakstus. Pēc ilgiem atradumu pārdošanas mēģinājumiem tos beidzot izdevās pārdot Jeruzālemes universitātei un kāda Jeruzālemes klostera priekšniekam.

Drīz vien par rokrakstiem ieinteresējās zinātnieki un nonāca pie secinājuma, ka šis atradums ir gadsimta lielākais atklājums. Uz rajonu, kur atrada rokrakstus, steidzās ekspedīcijas. Sākās gadiem ilgi meklējumi. Atraka seno Hirbetkumranas apmetni. Gandrīz divsimt alās tika atrasts daudz sadzīves un kultūras priekšmetu, darbarīku, rokrakstu. Daudzi no tiem bija satīti ruļļos (vīstokļos). Lielākā daļa rokrakstu laika gaitā bija stipri bojāta - āda, audums, papiruss daļēji bija satrūdējuši un sairuši. Nav jau arī nekāds brīnums - rokraksti alās bija nogulējuši apmēram 2 tūkstošus gadu.

Rakstīti tie ir dažādās valodās - senebreju, grieķu, latīņu, arābu. Arī saturs visdažādākais -

Bībeles stāsti, daiļliteratūras sacerējumi, reliģiski, juridiski un sadzīves apraksti.

Rokraksti vēstīja, ka kristiešu mācība ir aizgūta no kumraniešiem - senajiem Nāves jūras piekrastes apdzīvotājiem.

Pēc kumraniešu mācības, pasaule dalās divās nometnēs - gaismas, taisnības un visa labā valstībā un «tumsas dēlu» valstībā. Pirmajā nometnē ietilpst kumranieši, otrajā - visi pārējie cilvēki.

Par savu augstāko mērķi kumranieši uzskatīja tiekšanos pēc taisnības. Viņi noniecināja zemes labumus, dzīvoja askētiski un ticēja dvēseles nemirstībai. Darbs aizņēma visu laiku no saullēkta līdz krēslai. Jaunākie bez iebildumiem pakļāvās vecākajiem. Savstarpējās attieksmēs viņi cits ar citu bija abpusēji laipni. Nevienam nedrīkstēja darīt ļaunu, bija jāaizstāv apvainotais, jārunā patiesība, neko nedrīkstēja slēpt no sektas brāļiem. Visiem sektas locekļiem bija jātic «ticības skolotājam» - dievišķajam sūtnim, mesijai. Noteiktā laikā tas ieradīsies uz zemes, spriedīs «taisno tiesu» un glābs ticīgos.

Šajos rokrakstos sastopami Bībeles leģendu un notikumu prototipi. Var uzskatīt, ka šie rokraksti

zināmā mērā ir kalpojuši par Bībeles melnrakstu, tās pirmo variantu.

Kumraniešu atstātā mantojuma izpēte turpinās, un iespējams, ka Nāves jūra vēl ne reizi vien pārsteigs pasauli.

Ziemeļamerikas Lielie ezeri

Ziemeļamerikas kontineta austrumdaļā starp Kanādu un ASV atrodas pasaulē lielākie saldūdens krājumi, kas koncentrējušies piecos milzīgos ezeros - Augšezerā, Hūronā, Mičiganā, Ēri un Ontārio. Izvietojuma, aizņemtās platības un ūdens tilpuma ziņā šī ezeru sistēma tāda ir vienīgā pasaulē.

Vislielākais no šīs ezeru grupas - Augšezers - ir lielākā saldūdens ūdenstilpe uz zemeslodes, bet vismazākais - Ontārio ezers - platības ziņā pārspēj Eiropas vislielāko ezeru - Lādogas ezeru.

Ieplakas, kurās izvietojušies Lielie ezeri, ir ledāja darbības un tektonisko procesu veidotas. Pēc apvidū palikušajām dabas procesu pēdām ģeologi ir noskaidrojuši, ka aptuveni pirms 25-30 tūkstošiem gadu šo novadu klājuši no ziemeļiem atplūdušie ledāji. Kad ledāju laikmets bija beidzies, tagadējo Lielo ezeru vietā pleties viens - Algonkina ezers, no kura ar laiku izveidojās Lielie ezeri kā gigantisku kāpņu pakāpieni. Augšezers atrodas 183,6 metrus virs jūras līmeņa, zemākais pakāpiens - Ontārio ezers - 74,9 metrus.

Augšezeram nosaukumu devuši angļi 1673.- 1674. gadā. Čapeveinu indiāņi, kas dzīvoja šajā apvidū, to dēvēja par Kiči Gami (Lielo ezeru).

Hūrona ezers ir centrālais Lielo ezeru sistēmā, pēc lieluma un dziļuma otrais aiz Augšezera.

Nosaukumu ezers ieguvis pavisam neparastā veidā. Par to savās 1639. gadā rakstītajās piezīmēs stāsta misionārs Džeroms Leilments.

XVII gadsimta sākumā franči, nokļuvuši Ziemeļamerikas kontinenta vidienē, ezera krastā ierīkoja tirdzniecības punktu un cerēja no vietējiem indiāņiem iegūt daudz vērtīgu kažokādu un zelta.

Drīz vien pie kolonistiem draudzības vizītē ieradušies viandotu cilts indiāņi. Ieraudzījuši viesus, franči nevarējuši vien beigt brīnīties. Indiāņu ķermeņi un sejas bijušas spilgti izkrāsotas, bet galvassegu vietā - fantastiskas frizūras no matiem un putnu spalvām, līdzīgas mežacūku galvām.

Tā radusies nicinošā iesauka - hūroni, jo franču valodā vārds hure nozīmē «mežacūkas galva». Nosaukums iesakņojās, un par Hūronu sāka saukt arī lielo ezeru, kura apkaimē indiāņi dzīvoja.

Mičigana ezers atrodas ASV teritorijā un Lielo ezeru sistēmā ieņem īpašu vietu un ir kā piedēklis starp abiem ezeriem. Visas pārējās ūdenstilpes izvietotas virknē un savstarpēji savienotas ar caurtekošām upēm, bet Mičigana ezeru daba atvirzījusi mazliet sāņus.

Mičigana austrumu daļā ir tikai dažas nelielas ostas, toties rietumu piekraste ir apdzīvota ļoti blīvi. Tur atrodas arī Čikāga. 1809. gadā kolonizatori šeit nodibināja kara posteni - Fortdibornu. 1860. gadā tur dzīvoja jau 100 000 iedzīvotāju, bet šobrīd Čikāgas iedzīvotāju skaits pārsniedz 8 miljonus.

Pilsēta veidojās purvainā apvidū, kur auga daudz savvaļas sīpolu, kurus indiāņi sauca par čikagon (smirdošais). Kad kolonisti pirmo reizi ieradušies šajā vietā, viņi ieraudzījuši nelielu indiāņu ciematu. Tieši tobrīd indiāņu sievietes uz pavardiem gatavojušas maltīti. No viruma nācis tik ass aromāts, ka baltie pat degunus aizspieduši. «Kā saucas jūsu ciemats?» atnācēji vaicājuši. Indiāņi, domādami, ka jautājums attiecas uz gatavoto ēdienu, atbildējuši: «Čikagon.»

Arī pašam ezeram nosaukumu devuši viandotu cilts indiāņi - hūroni. Vārds Mičigan tulkojumā no indiāņu valodas nozīmē «Lielais ezers».

Ēri ezers salīdzinājumā ar pārējiem Lielo ezeru sistēmas ezeriem dziļuma un ūdens tilpuma ziņā ir tikai tāda liela peļķe. Toties no Ēri ezera iztek Niagara, kuras vidustecē atrodas pasaulslavenais Niagaras ūdenskritums. Ezers savu nosaukumu saņēmis no ēri cilts indiāņiem (ēri tulkojumā nozīmē «kaķi»), kas kādreiz apdzīvoja ezera dienvidu piekrasti un ir gājuši bojā, cīnoties ar kareivīgajiem irokēziem.

Lielo ezeru sistēmas austrumdaļā atrodas Ontārio ezers - vismazākais un viszemāk izvietotais visā grupā. Ezerā ietek daudz nelielu upju, no kurām vislielākā ir Niagara, bet arī tās garums ir tikai 54 kilometri. Toties no Ontārio ezera iztek viena no lielākajām Ziemeļamerikas upēm - Sentlorensa. Kādreiz vienīgie ezera saimnieki bija irokēzu cilts indiāņi, kas, ūdens dzidrās krāsas un ezera skaistuma savaldzināti, deva tam nosaukumu «Ontārio» (Skaistais).

Lielo ezeru nosaukumi - Augšezers, Mičigans, Hūrons, Ēri, Ontārio - visiem ir zināmi jau kopš bērnības no Fenimora Kūpera romāniem, kur ezeru apkaimes mežos klīda «pēdējais mohikānis», medībās devās Vanagacs, liesmoja indiāņu ugunskuri, dārdēja bungas, notika rituāli un dejas, bet baltie cilvēki vēl nebija šo apkaimi pārvērtuši tik ļoti, kā tas ir tagad.

Pasaules augstākais ezers

Dienvidamerikas kontinenta Andu kalnu vidusdaļā pašā augstkalnu plato plešas Titikakas ezers, kuru dēvē par Dienvidamerikas ezeru karali. Visā kontinentā nav neviena ezera, kurš ar to varētu sacensties platības ziņā, nav arī tāda, kurš pacelts tik augstu debesīs - 3812 metru virs jūras līmeņa. Titikakas ezers ir dabas fenomens, kas savāc ūdeņus no sniegotajām Andu virsotnēm un ne pilienu neatdod notecei ārpus sava baseina.

Vārds «titikaka» inku valodā nozīmē «svina siena», un tā saucas ezera vislielākā sala - Saules sala. Paši vietējie iedzīvotāji ezeru sauc par Čukivitu. Acīmredzot sajukumu nosaukumos ir radījuši spāņi, kas šajā apvidū parādījās XVI gs. pirmajā pusē.

Titikakas ezers atrodas Peru un Bolīvijas robežzonā. Tā garums ir 180 kilometru, platums - 60 kilometru. Neraugoties uz to, ka šis novads ir skarbs un ne īpaši viesmīlīgs, Titikakas ezers kā magnēts vilina pie saviem krastiem arheologus, ģeogrāfus, tūristus un ceļotājus.

Ezera pirmais noslēpums ir saistīts artā izcelsmi. Vēl arvien nav pilnīgi ticamu ziņu, kā, kad un kādos apstākļos ezers ir izveidojies. Interesanti, ka kalnu nogāzēs, kas ieskauj Titikakas ezeru, dažviet ir labi saglabājušās jūras viļņu gāzmu pēdas un terases, bet piekrastes joslā atrastas jūras dzīvnieku atliekas. Tas vedina domāt, ka ezers ir kādas senas jūras vai okeāna piekrastes lagūnas relikts. Skaidrs ir vienīgi tas, ka plato, kurā atrodas tagadējais ezers, agrākajos ģeoloģiskajos laikmetos ir bijis okeāna līča vai jūras dibens, kas kaut kādu milzīgu spēku ietekmē vienmērīgi ir pacēlies 4000 metru augstumā.

Nākamajai Titikakas ezera mīklaj ir etnogrāfisks raksturs. Līdz pat šim laikam nav izdevies noskaidrot, no kurienes cēlusies aimaru tauta, kas apdzīvo ezera baseinu un tā apkaimi. Šī tauta no seniem laikiem dzīvo skarbos apstākļos, cīnoties ar dabu par savu eksistenci. Pagātnē aimari pakļāva sev daudzas kaimiņu ciltis un izveidoja plašu impēriju, kuras robežas sniedzās no Titikakas ezera līdz Argentīnai un Čīlei.

Pienāca XV gs., un aimaru zemes iekaroja leģendārie inki, kuri tagadējās Peru valsts teritorijā radīja varenu impēriju ar ļoti augsti attīstītu kultūru.

Kopš tā laika ezera novadā sajaucās divas tautas. Jāatzīmē, ka, pēc seniem ticējumiem, varenās inku impērijas dibinātājs cēlies no aimariem, bet pakļautajiem priesteri iedvesuši domu, ka šis pirmais inks ir Saules dieva dēls. 1532. gadā inku impērijā ielauzās Fransisko Pisaro vadītie spāņu konkistadori.

Daudz vēsturisku mīklu saistās arī ar seno būvju izcelsmi. Šo celtņu drupas sastopamas gan ezera apkaimē, gan arī uz Titikakas ezera salām.

Tomēr vissatraucošākā un mīklainākā ezera novada mīkla saistās ar senpilsētu Tiavanako, kuras drupas atrodas netālu no Titikakas ezera dienvidu krasta. Zinātnieki to sauc par Andu galvaspilsētu, vietējie indiāņi - par Mirušo pilsētu.

Nav zināms, kas būvējis monumentālās pilis, tempļus, cietokšņus un pieminekļus, nav zināms pat šī milzīgā būvju kompleksa īstais nosaukums, jo tagadējais nosaukums - Tiavanako - radies no indiāņu apmetnes nosaukuma, kas atrodas netālu no senpilsētas drupām.

Senpilsēta ir liela un sadalīta vairākās daļās vai celtņu grupās. Vairākās vietās izvietojušies kulta centri. Viens no unikālākajiem Tiavanako un visas Dienvidamerikas vēstures pieminekļiem ir Saules

Vārti - monolīta akmenī cirsta arka. Interesanti atzīmēt, ka tuvākās akmeņu ieguves vietas atrodas 5- 10 kilometru attālumā no senpilsētas. Ar kādām palīgierīcēm transportēti milzīgie akmens bloki, kuru masa sasniedz 100-150 tonnas?

Tiavanako vecums skaitāms vairākos gadu simtos, un vislielāko uzplaukumu tā acīmredzot sasniegusi mūsu ēras V-X gadsimtā. Kādēļ tā beigusi pastāvēt?

Brīnišķīgais augstkalnu ezers, kas savā ziņā ir neatkārtojams dabas veidojums, joprojām tīts romantiskā neatminētu noslēpumu oreolā un kā magnēts pievelk pie saviem krastiem tūkstošiem cilvēku.

Ladogas ezers

Lādogas ezers ir lielākais ezers Eiropā. Tas stiepjas no dienvidiem uz ziemeļiem 219 km garumā, bet ezera vidējais platums pārsniedz 80 km. Ezerdobē ietilpst 908 kubikkilometri ūdens. Turklāt Lādogas ezers ir ļoti dziļš - ziemeļdaļā tā lielākais dziļums sasniedz 230 metru. Ezers tiek uzskatīts par relikta ezeru, kas veidojies no pēdējā (Valdaja) apledojuma, kurš kādreiz klāja ziemeļu puslodi.

Virs ezera spoguļa vietām paceļas akmeņainas salas. To ir daudz - aptuveni 660. Tur atrodas arī Valaama. Lai gan Valaama ir viena no mazākajām Lādogas ezera salām, tā ir slavena visā pasaulē. Valaama ir augsta granīta sala, kuru klāj priežu mežs. Uz salas atrodas ievērojamais XIV gs. celtais Valaamas (Preobraženskas) klosteris. Klosteri dibinājuši nov- gorodieši. Tā kā tolaik klosteris atradās uz Novgo- rodas valdījumu robežas, tas kalpoja arī par cietoksni un daudzas reizes atvairīja zviedru uzbrukumus. 1611. gadā zviedri klosteri nopostīja, bet 1715. gadā

pēc Pētera I pavēles tas tika atjaunots. Valaamas klosterī valdīja ļoti stingrs režīms, tas tika izmantots arī kā klostera cietums. Klosterī bija ārkārtīgi labi noorganizēta saimniecība: piena lopkopība, dārzkopība, dārzeņkopība, zveja un amatniecība. Valaamas klosterim piederēja aptuveni 40 Lādogas ezera salas. Saimniecībā strādāja mūki, daudzie svētceļnieki un vietējie zemnieki.

Ziemā ezers aizsalst nevis uzreiz, bet pakāpeniski pa daļām. Ziemas sākumā izveidojas garkrasta ledus gredzens, aizsalst seklie ielīči un līči. Pamazām ledus sega virzās arvien tālāk uz ezera vidieni.

Decembra sākumā ledus sedz tikai simto daļu ezera virsmas, ap 15. janvāri aizsalst puse ezera, bet februāra vidū ledus stihija ir uzvarējusi. Viss ezers guļ zem 0,7-1 m bieza ledus. Lādogas ezers ir ļoti vētrains, un tā aizsalšana norit nemierīgi. Vēji uzlauž izveidojušos ledus segu, veidojot salauzītu ledus gabalu haosu. Ledus izveidojas nelīdzens. Pauguru augstums sasniedz 3-6 metrus, bet pie Suho bākas pat 15-25 metrus. Veidojas baisma ainava. Tikai ezera vidusdaļā, kas aizsalst vēlāk, ledus ir samērā līdzens. No ledus gūsta ezers sāk atbrīvoties aprīlī, bet pilnīgi atsedzas tikai maija pirmajā dekādē. Daļa

no salauzītā ledus pa Ņevu nokļūst Somu jūras līcī. Ledus iešanas aina ir grandioza. Ledus gabali peld čirkstēdami, krakšķēdami un blīvēdamies gar krastu un tiltu balstiem kā baltu gulbju bari.

Ezera līmenis gada laikā svārstās aptuveni 1 metra robežās. Ūdens vienmēr atrodas kustībā, tas bez pārtraukuma riņķo ezerdobē pretēji pulksteņa rādītāju kustības virzienam ar ātrumu 200-350 metru stundā. Vasaras periodā šis karuselis ir vēl ātrāks - 2,5 km stundā.

Šai ūdenstilpei ir vēl viena apbrīnojama parādība - brontīdi. Tie ir dārdoši trokšņi, kas periodiski rodas ezera dzīlēs. Pagaidām nav noskaidrots, kādēļ tie rodas. Iespējams, ka trokšņus rada straumju kustība ezerdobē.

Lādogas ezerā mīt 58 sugu zivis. Vairums ir pastāvīgi ezera iemītnieki, tikai Baltijas jūras lasis un store, Ņevas nēģis un jūras zutis ir caurceļotāji, kas iepeld no Ņevas, Somu līča un Baltijas jūras. Ezerā mīt arī roņi.

Gadsimtu gaitā senā ezera krastos ir norisinājušies daudzi ievērojami vēsturiski notikumi, kuri jau ir aizmirsti, bet to pēdas ir saglabājušās ezera dibenā - vienkoči, ieroči, monētas, trauki, kuģu karkasi - viss,

kas kādreiz nogrimis Lādogas dzelmē un pamazām ar ūdenslīdēju un zemūdens arheologu pūliņiem sāk atklāt savus noslēpumus.

Spēkavīra Manasa ezers

Tjanšana kalnu centrālajā daļā kā zilgana kristāla acs, kas vēršas debesīs, izvietojies sāļezers Sonkels.

Tā krastos nav ne koku, ne krūmu, jo šis apvidus atrodas lielā augstumā - 3000 m virs jūras līmeņa. Mežu josla izbeidzas jau daudz zemāk, toties ezera apkaimē plešas alpīnās pļavas ar sulīgu zāli. Kirgīzi stāsta, ka nekur citur pasaulē neesot tāda ezera ar tik kristāltīru ūdeni un arī zāle nekur citur tā neaugot kā šeit, tādēļ Sonkela ezera krastos cilvēki dzīvojuši jau aizvēsturiskos laikos.

Par Sonkelu ir sacerētas daudzas leģendas. Vispopulārākā no tām vēsta, ka sensenos laikos ezera vietā atradusies rosmes pilna pilsēta. Milzīgi lopu bari tās iedzīvotājiem nodrošinājuši bezrūpīgu eksistenci.

Reiz pilsēta pēkšņi pazudusi - iegrimusi zemē, un tās vietā uzradies ezers. Cik patiesības ir šajā leģendā? Grūti teikt, jo ezera dzelmi pagaidām vēl neviens nav pētījis. Iespējams, ka leģenda vēsta par kādu senu katastrofu, ko izraisījusi zemestrīce.

Bet, pēc tautas ticējumiem, pie ezera labprāt uzturējies spēkavīrs Manass - kirgīzu tautas eposa varonis. Turpat birzī atrodas akmens ar iespiedumu, kas atgādina zirga pakavu. Tas, pēc ticējuma, esot Manasa kara zirga Tulpara pakava nospiedums.

Rūdolfa ezera noslēpums

Vienā no Austrumāfrikas Lielo lauzumu joslas ziemeļdaļas ieplakām atrodas Rūdolfa jeb Turkanas ezers.

Tas ir ceturtais starp Lielajiem Āfrikas ezeriem un platības ziņā pārspēj daudzas lielas pasaulē pazīstamas ūdenstilpes.

Apkārtnē valda tropu pustuksneša ainava. Veģetācija trūcīga - panīkuši dzeloņaini krūmi, cieta zāle un zemi kociņi.

Ezeram ir maz pieteku. No tām pastāvīga ir tikai Omo, kas papildina ezera ūdens krājumus.

Ezeram nosaukumu devuši tā atklājēji: ungārs S. Teleki un austrietis L. Henels 1888. gadā, bet vietejie iedzīvotāji šo nosaukumu nekad nav atzinuši un kopš neatminamiem laikiem ezeru sauc par Basso Narok, kas tulkojumā nozīmē - Tumšais ūdens.

Nosaukums, kā zināms, gandrīz vienmēr vēsta par kādu tipisku iezīmi vai īpatnību. Tā ir arī ar Rūdolfa ezeru.

Mierīgā laikā atkarībā no mākoņu daudzuma un saules apgaismojuma ezera krāsa mainās no zaļas līdz zilai. Taču vajag tikai uzpūst dienvidaustrumu vējam, un ūdensvirsma sāk viļņoties un kļūst tumša.

Par Rūdolfa ezera noslēpumu sāka runāt samērā nesen, un tas saistās ar amerikāņu arheologu atradumiem tā apkaimē.

Ekspedīcija atrada arī liela kaulu un apakšējās ekstremitātes, kas piederējušas cilvēkveidīgai būtnei, kura dzīvojusi Rūdolfa ezera krastos aptuveni pirms

L. Līkijs atrada šeit cilvēka galvaskausu un konstatēja, ka šis cilvēks dzīvojis pirms vairāk nekā divarpus miljoniem gadu. Tas deva zinātniekam pamatu izvirzīt teoriju par cilvēka izcelšanos nevis no australopiteka, kā to uzskatīja agrāk, bet gan no citas sugas, kurai zinātnieks deva nosaukumu homo habilis - prasmīgais cilvēks.

Tolaik L. Līkija teorija neguva vispārēju piekrišanu un tika apšaubīta.

Pēc kāda laika L. Līkija dēls R. Līkijs veica jaunus izrakumus un atkal atrada cilvēka galvaskausu, kas apstiprināja sākotnēji izvirzīto teoriju. Pētījumi pierādīja, ka atrastā galvaskausa īpašnieks dzīvojis pirms vairāk nekā diviem miljoniem sešsimt tūkstošiem gadu. Galvaskausa smadzeņu tilpums bijis aptuveni 800 cm3 . Tas ir ievērojami mazāk nekā mūsdienu cilvēkam (aptuveni 1500 cm3 ).

Trinidadas asfalta ezers

Trinidadas salā netālu no Labrea Parijas līča krastā izveidojies neparasts ezers.

Tajā nevar ne peldēties, ne mazgāties. Ezers ir izvietojies aprimuša dubļu vulkāna krāterī un pildīts ar «kalnu darvu» - asfaltu. Ezera platība - 46 hektāri, dziļums - 90 metri.

Nafta no zemes dzīlēm atradusi izeju caur vulkāna krāteri. Ceļoties uz augšu, tā zaudē gaistošās vielas un pārvēršas asfaltā. Vieta, kur norit šis process, atrodas ezerdobes centrā un tiek dēvēta par «ezera māti». Nosaukums atbilst īstenībai, jo ezers no šejienes nepārtraukti saņem jaunus papildinājumus saviem krājumiem, un, ja nebūtu šādas asfalta «fabrikas», ezera rezerves jau sen būtu izsmeltas.

Gada laikā šeit iegūst 120-150 tūkstošus tonnu asfalta. Pusi no tā eksportē uz ASV, Lielbritāniju un citām zemēm. Pavisam no ezera iegūts vairāk nekā 5 miljoni tonnu asfalta, taču ezera līmenis ir pazeminājies tikai par 0,5 metriem.

Pa Trinidadas ezera virsmu var pārvietoties, izņemot to vietu, kur šķidrais asfalts izplūst virspusē. Ja kādu priekšmetu atstāj uz asfalta virsmas, tas lēni iegrimst asfalta slānī kā bezdibenī. Dažreiz asfalta ieguvēji ir atraduši indiāņu mājsaimniecības priekšmetus, senu dzīvnieku atliekas (atrasti pat masto- dontu kauli). Tātad dzīvnieki, kas izmira leduslaik- metā, dzīvojuši arī šajā rajonā.

Amazone

Pēc ūdenīguma, baseina platuma un upju tīkla garuma Amazone ir lielākā upe pasaulē. Par tās garumu zinātnieki vēl strīdas. Amazone veidojas, saplūstot upēm Maranjonai un Ukajali. Ja Amazones garumu mēra no Maranjonas iztekas, tās garums ir 6400 km, bet, ja no Ukajali, kura savukārt satek no Apurimakas un Urubamas, tad garums sasniedz 7025 km.

Iepazīšanās ar šo milzīgo upi sākās 1500. gadā, kad spāņu jūrasbraucējs Visente Pinsons atklāja Amazones grīvu. Viņu pārsteidza tas, ka daudzus kilometrus no krasta ūdens Atlantijas okeānā bija salds. Tas liecināja par to, cik liels ir saldūdens daudzums, ko upe ienes okeānā.

1541. gadā spānis Fransisko de Oreljana kopā ar savu komandu pirmo reizi veica ceļojumu pa Amazoni, pārvarot 4500 km un nonākot līdz grīvai. Komandieris Gonsalo Pisaro sūtīja viņus lejup pa Amazones pieteku Napo, lai papildinātu ūdens un

pārtikas krājumus. Meklējumi rezultātus nedeva, taču atgriezties Oreljana nevarēja, jo straume bija pārāk spēcīga. Spāņiem nekas cits neatlika, kā turpināt ceļu pa upi. Ceļojums notika ārkārtīgi grūtos apstākļos. Ceļinieki cieta badu, viņus mocīja nepierastie klimatiskie apstākļi. Sākumā attiecības ar vietējiem indiāņiem bija mierīgas, taču vēlāk sākās sadursmes, reizēm visai nopietnas. Kādā no šīm sadursmēm viņiem uzbruka arī sievietes. Turklāt tik veiksmīgi, ka Oreljanas komanda steigā atkāpās. Tāpēc arī Oreljana deva upei vārdu Amazone. Ceļojums sākās 1541. gada decembrī, bet beidzās 1542. gada augustā. Ceļotāji sasniedza upes deltu, devās līdz Kārību jūrai un atgriezās Spānijā. Tur Oreljanu uzskatīja par nodevēju, kurš pametis Gonsalo Pisaro. Ar lielām pūlēm Oreljanam izdevās savākt ekspedīciju ceļojumam pretējā virzienā - no grīvas uz augšu pa viņam jau zināmo maršrutu. Šī ekspedīcija bija vēl grūtāka - bads, indiāņu uzbrukumi, slimības. Daudzi nomira. No tropu drudža nomira arī pats Oreljana. Viņš atstāja šo dzīvi uz bezvārda saliņas tā arī savu laikabiedru nesaprasts. Viņam pārmeta labvēlīgu attieksmi pret indiāņiem.

1743.-1744. gadā franču zinātnieks, ceļotājs Šarls Marī Kondamins vadīja pirmo zinātnisko ekspedīciju pa Amazoni un pirmais sastādīja samērā precīzu upju karti. Taču pat vēl mūsdienās necaurejamie, nepieejamie Amazones džungļi neatklāj zinātniekiem visus savus noslēpumus. Amazones baseins ir viena no vietām, kur ir visvairāk «balto plankumu». Indiāņi, kuri dzīvo bezgalīgajos Amazones baseina plašumos, sauc to par Balto upi (Parana Tinga) vai Vareno upi (Parana Guašu).

Amazones baseins aizņem 7 180 000 km2 platību. Ap 60% no tā atrodas Brazīlijā. Rietumos un dienvidrietumos upes baseins iesniedzas Bolīvijā, Peru, Ekvadorā un Kolumbijā. Amazones baseins aizņem divas piektdaļas Dienvidamerikas kontinenta, upe satur divas trešdaļas no pasaules saldūdens krājumiem.

Maranjona, kuru daudzi ģeogrāfi uzskata par Amazones sākumu, iztek Peru Andos. Straujā upe savā ceļā veido ap 30 tā saucamos «pongo» - šauras un dziļas ieplakas ar stāvām sienām. Pārvarējusi Andus, Maranjona pagriežas uz austrumiem, nolaižas Amazones zemienē un saplūst ar Ukajali, kura tāpat sākas augstu Andos. Te tad arī it kā sākas Amazone,

kura tek paralēli ekvatoram starp to un 5° dienvidu platumu. Upe mierīgi nes savus ūdeņus cauri Amazones zemienei, kas klāta ar necaurejamajiem džungļiem un vietām arī pārpurvota. Vēl pirms Amazone ietek okeānā, tā uzņem daudzas pietekas, kļūdama arvien varenāka. Ja pie Maranjonas un Ukajali satekas upe ir apmēram 2 km plata, tad vidustecē tā ir jau 5 km pata un 70 metrus dziļa. Lejtecē Amazones platums sasniedz 15-20 km, bet dziļums 15-45 metrus. Okeāna kuģi var pa upi sasniegt Manausu (1690 km no grīvas) - Amazone ir pietiekami dziļa.

Amazonē ietek ap 300 lielas un mazas upes, pie tam 20 no tām ir 1500-3500 km garas. Amazone ar visām tās pietekām atgādina dzīva organisma asinsvadu sistēmu. Visi ietekūdeņi atšķiras arī pēc krāsas. Tie ir dzelteni, pelēki, zaļi, sarkani. Riubranku ūdens ir piena krāsā, Riunegru - melns kā tinte. Šī ūdeņu daudzkrāsainība vienas upes baseinā ir unikāla parādība.

Palu laikā applūst 80-100 km upes piekrastes. Apmēram sešus mēnešus gadā Amazones krastos augošie koki tiek applūdināti. Lielākie slejas no ūdens, bet mazie, it kā nekas nebūtu noticis, zaļo

zem ūdens. Lietus periodā ūdens līmenis ceļas vidēji par 2 metriem mēnesī. Starp kokiem peld zivis un upju delfīni. Šie delfīni slikti redz un galvenokārt orientējas, izmantojot eholokatoru. Viņiem atšķirībā no okeāna delfīniem ir kustīgs kakls, lai varētu eholokatoru vērst dažādos virzienos un starp koku stumbriem atrast zivis. Vietējās ciltis uzskata delfīnu par svētu dzīvnieku - nogalināt delfīnu nozīmē saņemt lāstu un saslimt vai pat nomirt. Applūdinātais mežs ir barības avots arī krastos dzīvojošajām ciltīm. Viņi ķer bruņurupučus un izliek tīklus. Tos nereti izrevidē delfīni, taču indiāņiem nav nekas pretim dalīties savā guvumā ar delfīniem. Daudzi koki zied un nes augļus tieši lietus periodā, lai ūdens varētu iznēsāt sēklas. Taču ne visas sēklas sasniegs savu mērķi. Upē dzīvo masīva 200 kg smaga zivs - tombaki - tā ar saviem spēcīgajiem žokļiem labprāt grauž riekstus un koku sēklas, kas nepārtraukti krīt ūdenī. Cita zivs - «ūdens pērtiķis» - izmanto lietus periodu, lai labāk piekļūtu kukaiņiem, kuri dzīvo kokos. Veiklā zivs lec laukā no ūdens un ķer vaboles, kas sēž uz applūdušā meža koku zariem.

Iestājoties sausākam periodam, ūdens mežos strauji krītas. Zivis un delfīni atgriežas upē. Upes

bruņurupucis (tā garums sasniedz 1 metru) gan vēl uzkavējas, lai atsegtajos mitrajos krastos sadētu olas.

350 km attālumā no ietekas okeānā Amazone veido 1000 km2 lielu iekšējo deltu. Amazones grīvas platums sasniedz 200 km. Katrai mūsu planētas upei ir savs režīms. Amazones «grafiks» ir pavisam īpašs - tā gandrīz visu gadu atrodas palu fāzē. Tas izskaidrojams ar to, ka labā un kreisā krasta pietekas atrodas dažādās puslodēs un līdz ar to pali tām ir dažādos mēnešos. Labās puses pietekas atrodas dienvidu puslodē un ieplūdina savus palu ūdeņus Amazonē no oktobra līdz martam. No aprīļa līdz oktobrim pali ir kreisās puses pietekās, kas atrodas ziemeļu puslodē. Tur šajā laikā līst lieti. Tomēr dienvidu upes ienes vairāk ūdeņu Amazonē nekā ziemeļu upes. Tāpēc nelielas ūdens caurplūduma svārstības ir. Maijā-jūlijā ūdens līmenis ir augstāks, bet augustā-septembrī līmenis nedaudz pazeminās. Amazone iznes Atlantijas okeānā apmēram vienu piekto daļu no pasaules saldūdens krājumiem, kas izplatās 400 km attālumā no grīvas.

Upes kritums ir diezgan mazs - 4 cm uz kilometru, tādēļ Amazone nav strauja. Turklāt upe kādreiz tecējusi pretējā virzienā - uz Kluso okeānu.

To pierāda arī rajas paveids, kas sastopams vienīgi Amazonē un Klusajā okeānā. Paceļoties Andu kalniem, upe sāka tecēt Atlantijas okeāna virzienā.

Sausuma periodā straumes ātrums ir 2,4 km/h, bet lietus sezonas laikā - 4,8 km/h. Amazones baseinā gadā izkrīt 15 240 mm nokrišņu. Tas ir lielākais nokrišņu daudzums teritorijā, kas aizņem līdzvērtīgu platību.

Okeāna paisums jūtams līdz 1400 km no Amazones grīvas. Upes lejtecē tas izraisa savdabīgu parādību - veidojas 3-6 metrus augsts vilnis. Šādus viļņus var novērot jaunā un pilnā mēnesī, bet īpaši augsti tie ir saulgriežu laikā. Gigantiskais ūdens vilnis ar dobju dārdoņu veļas uz augšu pretī Amazones ūdeņiem ar ātrumu 6-7 metri sekundē. Tas applūdina krastus, tos drupinot un izskalojot. Šādu parādību vietējie indiāņi sauc «pororoka», kas nozīmē «dārdošais ūdens». Līdzīgus viļņus novēro arī Severnas upē (Lielbritānija) un Fučuņdzjanā (Ķīna). Taču Amazonē «pororoka» ir ievērojami lielāks. Ir indiāņu ciltis, kas to sauc par «amazunu», tādēļ daži ģeogrāfi uzskata, ka upes nosaukums veidojies no šā vārda.

Amazones zemiene, pa kuru tek upe, ir lielākā pasaulē. Tā aizņem vairāk nekā 5 miljoni km2 teritoriju, kuru klāj mitri tropiskie meži.

Neparasti bagāta ir Amazones augu un dzīvnieku pasaule. Tās tuvumā sastopamas 1800 putnu, 250 zīdītāju un 100 000 ziedošu augu sugas un veseli 2 miljoni dažādu kukaiņu. Amazones zemienes tropiskos mežus sauc par planētas plaušām, jo tie izstrādā gandrīz piekto daļu no planētas skābekļa krājumiem. Ekologi visiem spēkiem cenšas nosargāt šo cilvēcei tik ļoti nepieciešamo unikālo ekosistēmu. Mežu izciršana noved pie globālas sasilšanas un polāro apgabalu ledus kušanas. Tas savukārt paaugstina okeāna līmeni un samazina sauszemes platību. Amazones baseina teritorija ir mazapdzīvota. Meži lielākoties ir necaurejami, tādēļ tie ir arī neizpētīti. Neviens mežs nevar līdzināties Amazones selvai. Tur var atrast vēl neredzētus un nezināmus augus. Tur aug daudzas vērtīgu koku sugas - bertolēcijas, hinīnkoki, kokaīnkrūmi, sarkankoki, cezalpīnijas, balsaskoki (tos izmanto plostu gatavošanai to vieglās koksnes dēļ). No Brazīlijas hevejas iegūst 95% pasaules dabiskā kaučuka produktu. No kakaokokiem iegūst kakao pulveri un kakao sviestu.

Džungļus caurvij liānas, tur aug arī daudzi epifīti, piemēram, orhidejas.

Selvu iecienījuši kokos dzīvojošie zīdītāji - kapucīnpērtiķi, zirnekļpērtiķi, bļauri, platdeguna pērtiķi, lemuri, sliņķi un citi. Arī lielie kaķveidīgie dzīvnieki (jaguāri, oceloti, pumas) labi jūtas kokos. Jaguāri vienlīdz veikli pārvietojas pa kokiem, zemi un ūdeni. Tie lieliski peld, un zinātnieki uzskata, ka gandrīz vai pusi dzīves jaguāri pavada ūdenī. Selvas apakšējo stāvu - sauszemi - apdzīvo bruņneši, tapiri, pekari, skudrlāči, skunksi, degunlācīši un citi.

Vairāk nekā 2000 zivju sugu var sastapt Amazones baseina ūdeņos. Jāņem vērā, ka visā pasaulē ir ap 6000 saldūdens zivju sugu. Viena no slavenākajām, protams, ir piraja. Pat vietējie zvejnieki baidās no tās. Sastopamas arapaijas - zivis, kuras sasniedz 200 kg svaru, lamantīni, elektriskie zuši un citi brīnumaini ūdens iemītnieki.

Selvā dzīvo arī lielākā čūska - anakonda, kas var sasniegt pat 12-15 metru garumu. Purvos un upēs mīt melnais kaimans - aligators, kas var būt līdz 5 metrus garš. Tas ir ļoti bīstams ne tikai dzīvniekiem, bet arī cilvēkiem.

CITI FENOMENI

Nāves ielejas Jakutijā un Kalifornija

Asiņainais lietus

Galapagu salas

Melnie pīpētāji

Jeloustonas nacionālais parks

Pamukkale

Sahāras tuksnesis

Pokaini

Nāves ieleja (Jakutija)

Kāda jakutu leģenda vēstī, ka pirms vairākiem simtiem gadu Viļujas upes tuvumā apmeties ļauns milzis Uot Usumu Tong Durajs (pārtulkojot šis vārds nozīmē «ļaundaris, kas cauršāvis zemi»). Viņš dzīvojis lielā metāla caurulē un metis no tās laukā uguns- bumbas. Upes tuvumā dzīvojošie jakuti zina stāstīt, ka nelielas upītes tuvumā atrodoties Nāves ieleja, kurā ir ierakts liels vara katls. Tas izdala siltumu, un ap to pat bargas ziemas laikā kūst sniegs. Šīs upītes nosaukums ir Algij Timirnit, kas nozīmē «nogrimušais katls». Veci ļaudis stāsta, ka netālu no vara katla esot redzēti sasaluši dīvainu radījumu līķi. Tie esot bijuši vāji, gari, ar melnu miesu, ģērbti metālā un tikai ar vienu aci.

Uz Nāves ieleju ir devušās jau vairākas ekspedīcijas, taču citplanētiešu līķi tur nav atrasti. Viena ekspedīcija atradusi ielejā divus metāliskus objektus, citas ekspedīcijas un arī daži vietējie iedzīvotāji atzīmē, ka ielejas rajonā ir vismaz septiņi dažāda lieluma metāla objekti.

Pirms neilga laika uz Viļujas upi devās neliela studentu ekspedīcija no Jakutijas. Trīs cilvēki pavadīja vara katla tuvumā dažas diennaktis. Uzturoties ielejā, viņi juta neizskaidrojamu nogurumu un savādas sajūtas. Pēc atgriešanās Jakutijā viens no studentiem dažu nedēļu laikā pilnībā zaudēja galvas apmatojumu, otram sākās problēmas ar sejas ādu. Trešais ekspedīcijas dalībnieks pagaidām ir vesels, taču sekas var parādīties arī vēlāk. Ārsti, kas iepazinušies ar šo lietu, domā, ka objektu tiešā tuvumā darbojas kāds pagaidām neizpētīts starojums - iespējams, ka radiācija. Studenti centās noskaldīt kādu gabalu no vara katla, lai nodotu to ekspertīzei metāla sastāva noskaidrošanai. Tomēr viņiem tas neizdevās - šī viela ir pārāk cieta.

Arī divdesmitā gadsimta trīsdesmitajos gados kāds cilvēks, kurš dzīvoja netālu no ielejas, bija ieinteresējies par savādajiem objektiem. Viņam arī nebija izdevies noskaldīt no katla kaut mazāko gabaliņu, toties viņš bija aiznesis no Nāves ielejas sev līdzi kādu melnu pusapaļu kristālu, kas vēlāk izrādījās neparasti ciets - stiklu tas esot griezis kā sviestu. Arī šis cilvēks bija ievērojis, ka vara katls atstāj ietekmi uz lopiem un cilvēkiem; viņš uzskatīja, ka ieapaļie objekti ir dabas veidojums.

Tomēr vairums zinātnieku uzskata, ka Nāves ielejas vara katls ir nekas cits kā meteorīts, kas pirms vairākiem simtiem gadu ir iekļuvis Zemes atmosfērā un, veicot ceļu līdz Jakutskai, sakusis. Tomēr neviena no tuvējām leģendām nerunā ne par kādu sprādzienu, kas noteikti būtu sekojis meteorīta kontaktam ar zemes virsmu.

Ticamāka ir versija par zemes dzīļu aktivitāti. Daži zinātnieki domā, ka tuvu zemes virskārtai ir atradušies dažādi metālus saturoši ieži, kuri lielas temperatūras ietekmē ir sakusuši un izrāvušies uz āru, izveidojot šādu ieapaļu objektu. Šī versija izskaidrotu arī to, kāpēc vara katlu tuvumā ir silts - tātad zemes dzīles vēl nav norimušas.

Tomēr īstas skaidrības Nāves ielejas jautājumā vēl nav, jo daudzas ekspedīcijas baidās tuvoties Viļujas upei sakarā ar šīs vietas nelabo reputāciju. Arī vietējie iedzīvotāji nevienam neiesaka tuvoties Nāves ielejai, jo visi drosminieki, kas esot pabijuši vara katla tuvumā, agri vai vēlu iet bojā vai smagi saslimst.

Nāves ieleja (Kalifornija)

Arī Amerikā ir sava Nāves ieleja, taču savu nosaukumu tā nav ieguvusi tāpēc, ka būtu bīstama cilvēkiem. Šajā ielejā atrodas miris ezers-sen atpakaļ te ir bijis ūdens, bet, apkārtnei pārvēršoties par tuksnesi, ūdens ir iztvaikojis, atstājot aiz sevis gandrīz perfekti gludu virsmu. Mūsdienās izžuvušā ezera gultne ir nosaukta par Racetrack (sacīkšu trase), jo tā ir tikpat gluda kā sālsezeru gultnes, kurās parasti tiek uzstādīti pasaules ātruma rekordi.

Taču Nāves ielejai ir savs rekords-šeit 1917. gadā temperatūra +48,9 °C turējās veselas 43 dienas no vietas. Uz tik ilgstošu un mokošu karstumu nav spējīgs pat Sahāras tuksnesis. Arī šeit tāpat kā citos tuksnešos ir sastopama mirāža, taču, ja mirāžu var izskaidrot zinātniski, citas Nāves ielejai raksturīgās parādības nav tik vienkārši izprotamas. Tur ir atrastas vairākas anomālās zonas, kur mērinstrumenti uzrāda pastiprinātu magnētisko starojumu, bez tam Nāves ielejā atrodas slavenie staigājošie akmeņi.

Lieli, pat 320 kg smagi laukakmeņi nereti veic pat 3 km garu ceļu. Tie pārvietojas bez cilvēka līdzdalības. Neviens šos akmeņus nebīda - ne ar rokām, ne ar domu spēku. Speciālisti ir uzstādījuši novērošanas kameras, lai pārliecinātos, ka akmeņiem neviens no malas nepalīdz. Lai izslēgtu ar NLO apsēstu ļaužu līdzdalību noslēpumainajos akmeņu staigājumos, tika pieaicināti pat eksperti kriminālisti, kuri arī izslēdza varbūtību, ka Nāves ielejā uzdarbotos kāds blēdis. Tomēr pētījumi nav nopietni ņemami kaut vai tāpēc, ka pagaidām vēl neviens cilvēks nav pieķēris kādu no akmeņiem kustībā. Visi zina, ka akmeņi pārvietojas, bet, lai cik ekspedīcijas sēdētu tuksnesī, mēģinot pieķert kādu akmeni kustoties, nevienam tas nav izdevies. Tiek uzskatīts, ka akmeņi pārvietojas tikai naktī - tumsas aizsegā. Tomēr blēžu darbību gandrīz viennozīmīgi var izslēgt - uz zemes ir redzamas tikai pašu akmeņu pēdas - šaura, nepārtraukta līnija, kas veidojas, akmeņiem slīdot pa tuksneša virsmu. Dažas līnijas ir pilnīgi taisnas, citas toties lokveida.

Zinātnieki cenšas pierādīt, ka akmeņus pārvieto vējš. Viņi uzskata, ka akmeņi no apakšas apraso, veido dubļus un uz šāda dubļu spilvena zaudē saķēri ar

virsmu - tad vējš tos var viegli pārvietot. Taču šai hipotēzei pretī runā fakts, ka pārvietošanās pēdas nereti ir lokveida, kā arī tas, ka mitro dubļu nepietiktu trīs kilometrus garam ceļam. Arī lietus Nāves ielejā ir diezgan reta parādība, un akmeņu pārvietošanās nav nekā saistīta ar lietus sezonu - tie staigā arī sausā laikā. Citi speciālisti uzskata, ka akmeņiem pārvietoties palīdz plāna ledus kārtiņa, kas veidojas uz akmeņiem aukstajās nakts stundās. Tuksnešos, kā zināms, naktīs ir ļoti vēss, taču nelielajā Nāves ielejā temperatūra ļoti reti noslīd zem nulles. Tiesa, ja patiešām uz akmeņiem varētu veidoties ledus kārtiņa, tad vējam būtu pa spēkam tos izkustināt tāpēc, ka izžuvušā ezera virsma ir ļoti gluda.

Papildus šīm hipotēzēm tiek izteiktas domas, ka akmeņi pārvietojas magnētiskā vai tektoniskā vai pat gravitācijas spēka ietekmē. Šo ideju autori pamatojas uz to, ka tuksnesī ir novērotas anomālas magnētiskas zonas un ka akmeņi parasti kustas dienvidu-ziemeļu virzienā. Taču akmeņi kustas arī vietās, kur magnētiskā aktivitāte nav novērota, un ne visi akmeņi kustas dienvidu-ziemeļu virzienā. Tā dara tikai kādi 90% akmeņu, bet pārējie var izvēlēties jebkuru citu virzienu. Tektonisko spēku iedarbība ir maz ticama,

jo Nāves ielejas rajonā pēdējo simt gadu laikā nav novērota kaut cik vērā ņemama zemes dzīju aktivitāte. Gravitācijas spēku var izslēgt pilnībā, jo tuksneša ziemeļu mala ir nedaudz augstāka par dienvidu malu. Starpība ir tikai daži centimetri, taču tas ir pilnīgi pietiekams, var teikt pat nepārvarams, šķērslis. Teorētiski dažu centimetru šķērslis ir nepārvarams arī vējam. Ja akmeņi slīdētu no augstākas vietas uz zemāku, vēl varētu piekrist hipotēzei, ka tos pārvieto vējš, taču, kā zināms, akmeņi «rāpjas» no zemākās malas uz augstāko. Vējš nevar uzpūst 300 kg smagu akmeni kalnā - to saprot arī paši zinātnieki, tāpēc oficiāla versija par Nāves ielejas brīnumiem vēl nav izvirzīta un tuvākajā laikā droši vien netiks izvirzīta. Situācijas izpēte varētu pakustēties uz priekšu, ja kādu akmeni izdotos pieķert staigājam, taču, lai kā pūlētos zinātnieki, akmeņi ir viltīgāki.

Tagad zinātnieki izmanto globālās pozicionēšanas sistēmu (GPS), lai izveidotu precīzu Nāves ielejas karti un iezīmētu katra akmens atrašanās vietu un tā ceļu. Satelīti ir palīdzējuši radīt precīzu karti, taču tas vēl neatrisina Nāves ielejas mīklu. Šobrīd tiek novēroti 162 akmeņi, katram ir dots skanīgs sievietes vārds. Tiesa, ne visiem akmeņiem ir iespējams noteikt

to pārvietošanās ceļu. Daudzas pēdas izzūd lietus un vēja ietekmē. Oficiāli visgarākās pēdas aiz sevis ir saglabājis akmens, vārdā Diāna. Šī dāma ir veikusi 880 metrus ziemeļu virzienā.

Laikam akmeņi pa tuksnesi staigā jau sen - apkārtnes iedzīvotāji zina, ka maģiskos akmeņus nedrīkst aiztikt, uz tiem nedrīkst sēdēt, nerunājot nemaz par to, lai tos pārvietotu vai nestu prom. Tas var beigties ar nelaimi.

Asinainais lietus

Pasaulē ir pieredzēti gadījumi, kad no debesīm līst nevis tīrs ūdens, bet gan sarkana, asinīm līdzīga viela vai citreiz pat vēl kas neparastāks.

Pirmais dokumentāli pieminētais tā saucamā asiņainā lietus gadījums datēts ar mūsu ēras 100. gadu. Sengrieķu vēsturnieks aprakstījis gadījumu, kad pēc kaujas starp grieķiem un ģermāņu ciltīm no debesīm lijis asiņains lietus. Viņš izskaidrojis šo notikumu ar to, ka nogalināto karavīru asinis iztvaikojušas un tad lietus veidā nonākušas atpakaļ uz zemes.

582. gadā asiņainais lietus lija pār Parīzi. Cilvēkus pārņēma panika, un, aizmirsuši par kaunu, viņi steigā rāva nost aptraipītās drēbes un puskaili metās meklēt patvērumu. Senos laikos krāsains lietus un citas parādības tika uztverti kā zīme no debesīm. Tas tika uzskatīts par brīdinājumu, un daudzi sektu dalībnieki pat devās pašnāvībā, lai izpirktu grēkus. Mācīti vīri, kuri skatījās uz lietām racionālāk, jau viduslaikos prata izskaidrot asiņainā lietus cēloņus,

kamēr baznīcas tēvi arvien stūrgalvīgi turpināja palikt pie sava viedokļa, ka asiņainais lietus ir brīdinājuma zīme grēciniekiem.

1571. gadā kārtējais precedents notika Holandē. Tur sarkanais lietus lija diennakti no vietas, gandrīz applūdinot veselu rajonu. Kad stihija bija pārgājusi, visa apkārtne bija nokrāsota sarkana. Koki vairs nebija zaļi, no lapām lēni tecēja sārtas, biezas lāses. Šis atgadījums cilvēkus tā satrieca, ka daudzi pameta savas mājas un pārcēlās dzīvot citur. Bieži asiņainais lietus parādījās Francijā, 1 744. gadā sarkanā viela lija no debesīm virs Dženovas. Tur tieši tobrīd norisinājās kāda kauja - karavīri to, protams, atkal uztvēra kā dievišķu zīmi, pārtrauca karu un metās bēgt.

1813. gadā Neapolē notika visspilgtāk aprakstītā asiņainā lietusgāze. Esot bijusi skaista, saulaina diena. Pēkšņi pamalē parādījies liels, tumšs mākonis. Tas tuvojies pilsētai. Kad tas bija pienācis tuvāk, pilsētas iedzīvotāji ieraudzījuši, ka mākonis ir nokaitēta tērauda krāsā - sarkans un draudīgs. Citi bēga no pilsētas, citi paslēpās mājās un aizvēra slēģus. Drīz mākonis aizklāja sauli - pilsētā kļuva tumšs kā naktī. Vējš pēkšņi norima, neilgu laiku gaisā turējās draudošs klusums. Tad sākās negaiss un no mākoņa krita sarkanas, biezas lāses. Daži ļaudis uzskatīja, ka tās ir asinis, bet citi domāja, ka no debesīm līst izkausēts tērauds - tik ļoti mākonis atgādināja nokaitētu metālu. Pēc divām stundām negaiss norima un mākonis izzuda.

Gadījumi ar sarkano lietu nav reti, daudz retāk krīt sarkans sniegs, taču pāris reižu cilvēces vēsturē ir fiksēts arī šāds brīnums. Tas gan nav nekas maģisks - zinātnieki jau sen ir atraduši izskaidrojumu šai parādībai. Sarkanais lietus ir vienīgi dabas fenomens. Spēcīgs vējš paceļ gaisā smalkus puteklīšus no kāda sarkana ieža. Augstu mākoņos puteklīši sajaucas ar tvaiku un lietus veidā nonāk atpakaļ uz zemes.

Līdzīgi veidojas arī parādības, kuras izskatās vēl brīnumaināk, - varžu lietus un zivju lietus. Arī šādus visai nelabvēlīgus laika apstākļus daba nereti uzsūta cilvēkiem. Amerikas kontinentā dzīvnieku nokrišņi nemaz nav tik liels retums. Daudzi ir pieredzējuši, ka viņu pagalmā nokrīt bars varžu vai zivtiņu, bet reiz kādā Japānas provincē no debesīm novēlās pat daži duči trīskilogramīgu samu. Pie visa vainīgs virpuļviesulis. Nav noslēpums, ka spēcīgs virpulis var pacelt un kādu brīdi panest cilvēku, liellopu, automobili un pat mājas jumtu. Tad saprotams, ka

vējam neradīs grūtības paraut gaisā bariņu varžu vai mazu zivteļu. Kad viesulis iet pāri, piemēram, dīķim, kas pilns ar vardēm, tas izsūc abiniekus no dīķa un paceļ diezgan augstu gaisā. Kad, pārvietojoties vairākus kilometrus uz priekšu, virpuļa spēks izzūd, viss, ko tas ir paspējis pa ceļam savākt, atkal nāk zemē. Visbrīnumainākais ir tas, ka vairumā gadījumu vardes un zivis paliek dzīvas pēc šāda galvu reibinoša ceļojuma. Šie dzīvnieciņi ir viegli, un to kauli ir salīdzinoši elastīgi. Ja varde nokrīt zālē vai uz mīkstas zemes, tai nekas nenotiek un, pēc kāda brīža nākusi pie sajēgas, tā aizlec tālāk.

Galapagu salas

Galapagu salas ir unikāls dabas objekts, kas īpaši ievērojams ar savu floru un faunu. Tā ir vulkānisku salu grupa Klusā okeāna austrumu daļā 1200 km attālumā no Dienvidamerikas. Tās sastāv no 15 lielām un neskaitāmām mazām salām ar kopējo platību 7800 km2 . No 1832. gada Galapagu salas ietilpst Ekvadoras sastāvā. Pašlaik apdzīvotas ir 5 salas, kurās mīt ap 15 000 cilvēku.

Isabelas salā atrodas augstākais no arhipelāga 17 vulkāniem - 1707 metrus augstais Albemarla. Vulkāni saglabā aktivitāti arī mūsdienās. Reizēm tur notiek arī zemestrīces. Vulkāni vēl joprojām veido salu reljefu, te palielinot, te samazinot arhipelāga platību.

Salas ir ļoti dažādas. Uz tām, kur trūkst ūdens, galvenokārt aug lieli kaktusi. Uz salām, kur mitrums ir pietiekošs, lielas platības aizņem pļavas un krūmāji. Uz dažām salām ir tāda augu joslu daudzveidība, kas pārsteidz pat pieredzējušus pētniekus.

Calapagu salas 1535. gadā atklāja spāņi un nosauca tās par Lasenkantadām (apburtajām). Nākamajos gadsimtos tās izmantoja vaļu mednieki un pirāti. XIX gadsimtā Ekvadora salās nomitināja katordzniekus. No 1965. gada salas ir nacionālais parks, bet okeāns ap salām skaitās jūras rezervāts. Tas ir tādēļ, lai saglabātu daudzus unikālus augus un dzīvniekus. 1978. gadā Galapagu arhipelāgs ieskaitīts Pasaules cilvēces mantojuma sarakstā.

Arvien vairāk tūristu dodas uz salām, cenšoties iepazīt to brīnumaino, neskarto dabu. Taču salas apmeklēt var tikai gida pavadībā, staigājot pa speciāliem tūristu maršrutiem. Nogriezties no paredzētās takas aizliegts. Dažas salas ar unikālu dabu vispār ir slēgtas apmeklētājiem. Izņēmums ir tikai zinātnieki.

Daudzi augi un dzīvnieki ir sastopami tikai Galapagu salās. Nekur visā pasaulē tādu vairs nav. Salu augu valstī var izdalīt trīs joslas. Pirmā - 200 metru augstumā virs jūras līmeņa - ir pustuksnesis, kur galvenokārt aug opuncijas. Te apmēram 10 mēnešus gadā nav nokrišņu. Opuncijas sasniedz 10-12 metru augstumu. To stumbrs pārklājas ar mizu un ir tik resns, ka cilvēks to nevar aptvert ar rokām. Otra zona

atrodas 200-500 metru augstumā. Tas ir tropiskais mežs ar daudzām liānām un orhidejām. Trešā zona sākas 500 metru augstumā. Tur galvenokārt ir pļavas ar papardēm un sūnām. Augstāk par pļavām sniedzas zeme, kas klāta ar sastingušu lavu un pelniem. Taču arī te iemanās augt kaktusi. Ar savām saknēm pa lavas plaisām tie nokļūst līdz lavas tuneļiem, kuros sakrājas mitrums.

Galvenie arhipelāga iemītnieki, kuru dēļ tūristi mēro tālo ceļu, protams, ir slavenie Galapagu milzu bruņurupuči, no kuriem salas ieguvušas savu nosaukumu. Islas de galapagos spāniski nozīmē «bruņurupuču salas». Galapagu salās mīt 14 bruņurupuču sugas, no kurām četrām draud izmiršana.

Tikšanās ar Galapagu milzu bruņurupuci ir satriecoša - tā bruņu diametrs ir 1 metrs, augstums 0,5 metri, bet svars 135-200 kg. Šie rāpuļi dzīvo līdz 200 gadiem, pateicoties palēninātajiem dzīvības procesiem. Viņi ir nesteidzīgi, pārtiek no augu barības un ilgi var iztikt bez ūdens.

Salās dzīvo vēl arī citi rāpuļi - iguānas. īpašas ir jūras iguānas. Šeit sastopamas septiņas iguānu sugas - lielākās notām sasniedz 1,75 metru garumu. Tās pārtiek no jūras aļģēm, labi peld un nirst līdz 10 metru dziļumā. Tām ir asi nagi, kas atvieglo izkļūšanu sauszemē un rāpšanos klintīs. Ir arī sauszemes iguānas - endē- miska suga. Tās ieraugot, šķiet, ka esam atgriezušies dinozauru laikmetā.

Galapagu salas iecienījušas 60 putnu sugas, no kurām puse ir endēmiskas - Galapagu baloži, jūras kraukļi, vētrasputni, albatrosi, piedevām endēmiska pingvīnu suga. Par to, kā pingvīni nokļuvuši ekvatoriālā rajonā, zinātnieki klusē. No īpašiem jūras iemītniekiem jāpiemin Galapagu kotiki un jūras lauvas. Vēl salās mīt divas endēmiskas roņu sugas, trīs žurku sugas un divas sikspārņu sugas.

Galapagu salas ir viena no tīrām pasaules mikro- sistēmām. Tādēļ tās tiek stingri sargātas. Šeit nav malumednieku. Nacionālā parka darbinieki diezgan bezcerīgi cīnās ar kādreiz jūrnieku ievestajiem dzīvniekiem - kazām, suņiem, kaķiem un žurkām. Kazas iznīcina augu valsti, suņi - iguānas un ķirzakas, bet kaķi un žurkas uzglūn putniem.

Santakrusas salā darbojas zinātniskās pētniecības stacija, kas pēta iespēju pavairot endēmiskās dzīvnieku sugas nebrīvē.

Melnie pīpētāji

Vai ir iedomājama dzīvības eksistence 2500 metrus okeāna dzīlēs, kur spiediens sasniedz 200 atmosfēras, kur nav skābekļa un kur neiespīd ne sīkākais saules stariņš? Protams, tas izklausās nereāli, bet dzīvība ir sastopama arī šādā vidē.

Dažviet okeāna dibenā veidojas lūzuma zonas, kur litosfēriskās plātnes uzbīdās viena uz otras un rada plaisas. Šīs plaisas ir kā lūkas uz sakarsētajām Zemes dzīlēm. Nereti tur veidojas savdabīgi okeāna vulkāni jeb hidrotermālie lauki - zonas, kas noklātas ar līdz desmit metrus augstiem konusiem, kuri met ārā verdošu, kodīgu gāzu un cietu vielu maisījumu. Pateicoties savam ķīmiskajam sastāvam, okeāna vulkānu «dūmi» ir melnā krāsā. Zinātnieki tos ir iesaukuši par melnajiem pīpētājiem. Tumšie, draudīgie konusi rada brīnumainu, baisu skatu - šādu ainavu ir grūti iedomāties, tie nemaz neizskatās Zemei piederīgi, drīzāk no kādas fantastikas filmas pārnesti reālajā dzīvē.

Lai cik tas dīvaini būtu, bet melnie pīpētāji veido ap sevi unikālu hidrotermālu mikroekosistēmu. Tie pārvērš nemājīgo, ledaino ūdeni savdabīgā oāzē, kurā var dzīvot un attīstīties dažādas unikālas dzīvības formas. «Dūmi», kas nāk no krāteriem, ir ļoti karsti - līdz 500 °C, un pat apkārt esošais aukstais ūdens ar savu +4 °C temperatūru nevar īpaši atdzesēt to elles karstumu, kas nāk no Zemes dzīlēm. Tiešā melno pīpētāju tuvumā temperatūra ir ap 300 °C. Melnie «dūmi» sastāv galvenokārt no dažādiem sēra savienojumiem. Tur ir arī metāns un citas gāzes, bet sastopami ari metāli - svins, magnijs un, pēc dažu zinātnieku izteikuma, arī zelts. Vai šajā karstajā indē tiešām varētu dzīvot kāds organisms? Jā, dzīvība šeit ir pārstāvēta ar vairākiem īpatnējiem organismiem. Melnie pīpētāji ir no vienas vietas aplipuši ar veidojumiem, kas pēc pirmā acu uzmetiena atgādina dīvainus ūdensaugus. Tie tomēr nav nekādi ūdensaugi, bet gan baktēriju kolonijas. Šīm baktērijām nav nepieciešams ne skābeklis, ne saules gaisma. Viss, kas tām vajadzīgs, ir sērs un augsta temperatūra - gan vienu, gan otru tās saņem pilnā mērā. No kā tad pārtiek organismi, kas dzīvo tik ķīmiskos apstākļos? Tie iegūst barības vielas, pārstrādājot neorganiskas

vielas organiskās vielās. Process ir analogs virszemes baktēriju fotosintēzei, tikai ķīmisku vielu pārveidošanu barībvielās zinātniski sauc par hemosintēzi. Te būtu jauns darba lauciņš ģenētiķiem - daži no speciālistiem jau ir aizdomājušies par to, ka šādas hemosintezējošas baktērijas varētu izmantot ūdenstilpju attīrīšanai no ķīmiskā piesārņojuma. Baktērijas, kas spētu pārstrādāt skābes un naftas produktus, varētu pilnībā atrisināt pasaules ekoloģisko krīzi.

Tomēr baktērijas ir primitīvi organismi un galu galā baktērijas dzīvo arī virszemes vulkānu tuvumā, tāpēc fakts, ka šajā ellē dzīvo baktērijas, nebūtu tik pārsteidzošs. Taču melno pīpētāju tuvumā mitinās arī daudz attīstītāki organismi. Tur ir sastopami milzīgi, līdz divus metrus gari tārpi - vestimentiferas. Līdzīgus tārpus, sauktus par pogonoforiem, pirmo reizi atrada 1914. gadā - protams, tad vēl par melnajiem pīpētājiem nekas nebija zināms, un pogonofori arī nemaz nedzīvoja ķīmiski agresīvā vidē - vienkārši zinātniekus joti pārsteidza tas, ka lielie, smagie tārpi mitinās tik lielā dziļumā, vietā, kur gandrīz nemaz nav barības vielu. Kāds bija viņu izbrīns, kad viņi pie tam vēl atklāja, ka pogonoforiem nav ne mutes, ne zarnu trakta, ne anālās atveres. Daži pat izteica varbūtību, ka pogonofori ir augi, taču tuvāka iepazīšanās ar šiem organismiem apgāza šīs hipotēzes. Tikai divdesmitā gadsimta septiņdesmitajos gados tika atklāts, kā barojas šādi tārpi. Tie barību uzņem divos veidos - caur ādu uzsūc nelielas organiskas daļiņas un baktērijas, bet svarīgākais vielu apmaiņas process notiek tārpa iekšienē - primitīvā orgānā trofosomā. Tajā mitinās baktērijas, kuras pārstrādā caur taustekļiem uzņemtās neorganiskās vielas par organiskajām vielām. Tātad tārps tiešā veidā nebarojas ar «ķīmiju», bet eksistē lieliskā simbiozē ar baktērijām, kas nodrošina tam pietiekamu daudzumu barības vielu. Tādā pašā veidā barojas arī hidrotermālo lauku apdzīvotāji - vestimentiferas.

Melno pīpētāju rajonos dzīvo ne tikai baktērijas un tārpi. Tur sastopami arī vairāku veidu moluski un citi pirmatnēji organismi. Vestimentiferām blakus dzīvo krabji - tie pārtiek no tārpu taustekļiem, kurus cenšas nokniebt ar savām asajām knaiblēm. Tārpiem šādi ievainojumi nav bīstami - taustekļi ātri atjaunojas. Dzīvo organismu biomasa hidrotermālajos laukos sasniedz 52 kg uz vienu kvadrātmetru - tas nozīmē, ka dzīvi organismi šeit čum un mudž. Tikpat dziļos ūdeņos, bet vietās, kur nav melno pīpētāju,

dzīvo organismu biomasa nesasniedz pat pusgramu uz kvadrātmetru, respektīvi, tur gandrīz neviens nedzīvo. Zinātnieki lēš, ka šajās ellei līdzīgajās zonās sev mājvietu atradušas gandrīz piecsimt dažādas dzīvības formas. Jāpiezīmē, ka apzināti un izpētīti ir tikai nieka 3% no visiem šiem organismiem. Par okeāna vulkāniem ir ieinteresējušies ne tikai zinātnieki. Arī slavenais Holivudas kinorežisors Džeimss Kamerons ir veicis pētījumus šajās zonās. Tuvākajā laikā arvien vairāk ekspedīciju centīsies nolaisties vairāku kilometru dziļumā, lai pēc iespējas pilnīgāk apzinātu šo dabas brīnumu. Melnie pīpētāji ir pavisam jauns atklājums - zinātne par tiem uzzināja tikai pirms divdesmit gadiem.

Melno pīpētāju apkārtne ir vienreizēja ar to, ka tā ir pilnīgi izolēta ekosistēma - šeit mītošie organismi neizmanto neko no tā, kas ir pieejams virszemes organismiem un okeāna dzīļu organismiem. Tie savā starpā veido pilnīgi noslēgtu barības ķēdi, un neviens no parastajiem organismiem šajā ekosistēmā neietilpst - ja melno pīpētāju tuvumā nonāktu kāds cits okeāna iemītnieks, tas tūlīt pat ietu bojā. Barības ķēdes pamatu, kā zināms, veido autotrofie organismi (tādi, kas spēj paši sev radīt barību). Mums zināmajā

pasaulē tādi organismi ir augi - tie iegūst barības vielas no fotosintēzes. Hidrotermālo lauku barības ķēdes galvenā sastāvdaļa ir autotrofās baktērijas - organismi, kas barojas ar hemosintēzes palīdzību. Tātad melnie pīpētāji pierāda, ka dzīvība var eksistēt arī bez saules un skābekļa - saule vairs nav vienīgais dzīvības devējs, kā to gluži pamatoti uzskatīja visi zinātnieki - gan seno laiku, gan mūsdienu gaišie prāti. Šāds secinājums ļoti iepriecina cilvēkus, kuri apgalvo, ka dzīvība eksistē arī uz citām Saules sistēmas planētām. Ja jau uz Zemes tik ekstremālos apstākļos var pastāvēt salīdzinoši attīstītas dzīvības formas, tad kāpēc līdzīgi organismi nevarētu mitināties uz citām planētām?

Jeloustonas nacionalais parks

Ir vairākas vietas pasaulē (Islande, Ziemeļamerika, Jaunzēlande, Japāna, Ķīna), kur sastopami termālie avoti un geizeri. Taču Jeloustonas nacionālā parka geizeri ir īpaši. Tas ir lielākais geizeru un karsto avotu rajons pasaulē. Nacionālais parks atrodas ASV ziemeļrietumos Klinšu kalnos Jeloustonas upes augštecē.

Par šo rajonu zināja tikai no mednieku nostāstiem. Indiāņi šo vietu sauca par iedus, uguns, ūdens, piķa un virpuļojošu dūmu zemi. Mednieku stāstiem īpaši neticēja, taču ekspedīciju tomēr nosūtīja. Tā apstiprināja daudzo geizeru un karsto avotu esamību. Lai šo unikālo vietu aizsargātu, 1872. gadā ASV Kongress pieņēma lēmumu un 898,3 tūkstošu hektāru lielā teritorijā Vaiomingas, Montānas un Aidaho štatā nodibināja pirmo nacionālo parku pasaulē.

Jeloustonas parks izvietojas uz augstkalnu plato, kas veidojies vulkāniskās darbības rezultātā. Visapkārt

ir sastingušas lavas straumes un vulkāniskā stikla veidojumi.

Daudzu gadsimtu laikā ledāji un ūdeņi ne vienu reizi vien gludinājuši pauguraino reljefu, zeme atkal un atkal pārklājusies ar mežu. Taču vulkāni no jauna pamodušies un augu valsts kārtējo reizi pazudusi zem lavas un pelnu slāņa. Šos procesus lieliski parāda Lamaras upes krasts, kurš 600 metru augstumā kā torte sastāv no divpadsmit pārakmeņojušās meža un pelnu kārtām.

Protams, galveno Jeloustonas ievērību pelna karstie avoti, geizeri, dūņu avoti un fumarolas (karstu vulkānisko gāzu un tvaiku strūklas). Šo objektu skaits pārsniedz desmit tūkstošus.

Parkā ir ļoti dažādi geizeri. Tie atšķiras ar izmēriem, jaudu, tilpumu un izvirdumu periodiskumu. Atšķirīgs ir arī to ārējais veidols. Te ir konusi kā vulkāniem, kupoli, bļodveidīgi padziļinājumi, bedres. Vispirms iedobums piepildās ar ūdeni, tad avota dziļākajās daļās līdz 100-150 metru dziļumā, temperatūrai sasniedzot noteiktu līmeni, ūdens pārvēršas tvaikā, kas kopā ar augstāk esošo ūdeni tiek izsviests no avota. Katram avotam ir savs ritms. Izvirdumu intervāli var būt no 2-3 gadiem līdz

dažām stundām. Sīkākie geizeri darbojas ik pēc dažām minūtēm. Ir arī tādi geizeri, kuri pamostas neregulāri. Šī intervālu dažādība veido neatkārtojamu izvirdumu simfoniju.

Visvairāk tūristu atzinību iemantojuši lielie geizeri, kuri izsviež augstu debesīs ūdens un tvaika stabus. Geizers Ekscelsiors, piemēram, satriec skatītājus ar negaidītu priekšnesumu - no ezera ar tvaika mutuļiem 100 metru augstumā paceļas karsta ūdens strūklaka. Pakāpeniski tā noplok, ezera virsma kļūst gluda. Izvirduma laikā atskan pazemes dārdoņa.

Vēl kāds cits ne mazāk ievērojams geizers guvis iesauku «Vecais karavīrs». Laikam šo vārdu viņš saņēmis par akurātību, ar kādu izsviež karsto ūdeni. Ik pēc 65 minūtēm paceļas piecdesmitmetrīgs ūdens stabs. Izvirdums ilgst 4-5 minūtes, tad «Vecais» nomierinās līdz nākamajam izvirdumam.

Daži geizeri izsviež ūdens stabus un tvaika mutuļus, citi - dažas strūklas, vēl citi - dubļu šaltis. Daudzos geizeros mitinās unikālas karstumizturīgas baktērijas. Zinātniekiem ir pazīstami tikai aptuveni 2% no visām Jeloustonas baktērijām. Šobrīd notiek aktīva mikroorganismu pētīšana, jo zinātnieki uzskata, ka no šīm neizpētītajām baktērijām iespē

jams iegūt daudzas vērtīgas vielas - medikamentus vai pat materiālu gēnu inženierijai. Daudzas no Jeloustonas baktērijām ir vairākus miljonus gadu vecas - tās ir saglabājušās savā sākotnējā veidolā. Tās tiek uzskatītas par pirmajiem Zemes veģetācijas pārstāvjiem, kas iemācījās veidot fotosintēzi.

Jeloustonas nacionālajā parkā bez unikālajiem geizeriem vēl ir arī citi brīnumaini dabas objekti. Tādi ir daudzie kalnu ezeri. Dažos no tiem ūdens temperatūra sasniedz 60 °C. Tajos mīt siltummīlošas aļģes ļoti košā dzeltenā, oranžā, sarkanā, gaišzilā un zaļā krāsā. Jeloustonas ezers atrodas 2135 metrus virs jūras līmeņa un ir lielākā saldūdens tilpne ASV. Tā garums - 32 km, platums - 22,5 km. No ezera iztek Jeloustonas upe, kura krīt no plato 36 metrus dziļā kanjonā, veidojot 100 metrus augstu ūdenskritumu, bet lejtecē vēl divus mazākus ūdenskritumus. Parkā vēl ir apmēram 40 dažāda lieluma un augstuma ūdenskritumi.

Jeloustonas parkā atrodas arī ezers Bezdibenis. Tas ir izveidojies kādā aprimuša vulkāna krāterī. Pirms vairāk nekā 6000 gadiem notika izvirdums un 3600 metrus augstais vulkāna konuss iegruva. Vulkāna galā izveidojās dziļa bedre, un ar laiku lietus

ūdens to piepildīja. Mēģinājumi izmērīt ezera dziļumu tika uzsākti jau sen, tomēr tikai dažus desmitus gadu atpakaļ zinātnieki noteica, ka Bezdibenis ir 570 metrus dziļš.

Diemžēl arī nacionālais parks nav pasargāts no kataklizmām. 1988. gada lielais ugunsgrēks iznīcināja 20% Jeloustonas mežu masīvu. Mežos mīt dažādi dzīvnieki - aļņi, bizoni, melnie lāči, brūnie grizlilāči, brieži vapiti, vilki, pumas, resnragu aitas, sniegakazas, mazambrieži, lapsas, zaķi, koijoti, burunduki un citi.

Atbraucot uz Jeloustonu, var papriecāties ne tikai par fantastiskajiem geizeriem, bet arī «aprunāties» ar antilopēm un briežiem, kas pieraduši pie tūristiem un nemaz nebaidās no tiem. Vislielākais tūristu pieplūdums parasti ir no jūnija līdz augustam.

Pamukkale

Katrā valstī ir kāds unikāls dabas objekts. Ar tādu var lepoties arī Turcija. Te atrodas Pamukkales ģeotermālie minerālavoti. Jau vairāk nekā 2000 gadu šie avoti ir slaveni ne tikai ar savām ārstnieciskajām īpašībām, bet arī ar unikālu skaistumu, kāda nav nekur citur pasaulē. Pamukkale atrodas Turcijas rietumos Lielās Menderesas upes ielejā. Kādreiz aktīvā Pamukkales vulkāna pakāji un nogāzes apjož neskaitāmas dažādu formu un izmēru terases. Terašu augstums ir 150 metri, un to laukumus gandrīz pilnīgi aizņem ārstnieciski minerālezeri.

Vulkāns vēl nav pavisam atdzisis, un tā dzīļu karstums uzsilda kalcija un magnija sāļus saturošos avotus. Šie avoti četrās vietās iznāk vulkāna virspusē. Ar minerālsāļiem piesātinātais ūdens, saskaroties ar gaisu, sāk iztvaikot. Sāļi kristalizējas un baltu vai dzeltenīgu kristālu veidā nogulsnējas. Šāds process Pamukkalē norit jau vairāk nekā 2000 gadu. Katru sekundi minerālavoti izdala ap 250 litru 38-40 °C

karsta ūdens. Iztvaikojot un sadaloties ogļskābajā gāzē un kalcija karbonātā, ūdens notek pa vulkāna nogāzēm, veidojot baltus nosēdumus - kaļķiezi travertīnu. Minerālūdeņu ezeri terašu ieplakās mijas ar travertīna nogāzēm, kas atgādina sastingušu ūdenskritumu kaskādi. Gadu pēc gada uzkrājās travertīna nosēdumi, līdz kalns ieguva savu pašreizējo izskatu. Daudz ezeru un ezeriņu, dziļu un seklu, kurus ierobežo sniegbaltā travertīna sienas, ietver vulkānu, no kura dzīlēm nepārtraukti izplūst karstais minerālūdens un iztvaikojot papildina travertīna kaskādes. Travertīna izgulsnēšanās notiek ātri. Jau pēc dažām stundām priekšmets, kas iegremdēts minerālūdenī, pārklājas ar plānu, baltu kārtiņu.

Pamukkales ūdeņi ārstē acu, ādas, sirds, nieru, neiroloģiskas kaites un reimatismu. Šie avoti bija zināmi jau senajiem romiešiem, kuri šeit ārstējās. Pergamas valdnieks Eimens II (197.-160. g. p.m.ē.) uzcēla šeit termālās pirtis, kuru atliekas jau sen pazudušas zem travertīna slāņiem.

Travertīna veidojumi, to neparastā forma un terasveida izvietojums, kā arī ārstnieciskie minerālūdeņi padara Pamukkali par vienu no mūsu planētas brīnišķīgiem nostūriem.

Lielais kanjons

Viens no visiespaidīgākajiem ģeoloģiskajiem veidojumiem ir Lielais kanjons. Tas atrodas Kolorādo upes vidustecē Kolorādo plato Arizonas štata ziemeļaustrumu daļā ASV.

Kanjons ir dziļa upju ieleja ar ļoti stāvām nogāzēm un relatīvi šauru dibenu, ko parasti pilnīgi aizņem upes gultne. Daudzas straujas upes veido kanjonus. Tādu kanjonu daudzu gadsimtu laikā izveidojusi arī Kolorādo. Ģeologi uzskata, ka šis process ildzis 6-8 miljonus gadu. Sākotnēji Kolorādo tecēja līdzenumā, tad tektonisko procesu rezultātā Zemes garoza pacēlās un upe sāka iegrauzties plato, neatlaidīgi izskalojot iežus. Vispirms padevās mīkstākie kaļķakmeņi, pēc tam smilšakmens, tad upe aizgrauzās līdz granītam aizas dibenā. Cietāko slāņu izskalošana velkas daudz ilgāk. Šim procesam palīdzēja upes nestās smiltis un akmens masas. Tagad diennakts laikā upe pārnes līdz pusmiljonu tonnu smilšu, akmens un mālu, un tās ūdeņi ir sarkanīgā

krāsā. No tā arī upe ieguvusi savu nosaukumu. Colorado spāņu valodā nozīmē «krāsains». Kanjonu veidoja arī vēji, sniegs, lietus un temperatūras svārstības.

Lielā kanjona izmēri pārsteidz pat daudz pieredzējušus ceļotājus. Bez Lielā kanjona pastāv vēl arī daži mazie kanjoni, kas visi kopā veido sazarotu kanjonu, aizu un ieleju sistēmu vairāk nekā 500 km garumā. Centrālā daļa aizņem apmēram 365 km. Maksimālais kanjona dziļums - 1800 metri, platums- 8-30 km plato augšdaļā. Dziļumā tas sašaurinās, un upes platums ir no 1 km līdz pat 100-120 metriem. Kanjona dienvidu nogāze ir aptuveni par 900 metriem zemāka nekā ziemeļu nogāze.

Tekot cauri kanjonam, Kolorādo nes līdzi akmeņus, smiltis, oļus un mālus. Tie pastiprina ūdens graujošo darbību. Upes kritums uz 1 km ir 1,5 metri. Kolorādo ūdeni nedrīkst dzert. Tas ir duļķains un sarkanīgi brūns. Straumes ātrums kanjonā sasniedz 20 km stundā. Agrāk, kad augšpus kanjona nebija uzcelts dambis, straumes ātrums bija pat 30 km stundā.

Lielais kanjons vienmēr sajūsmina tūristus. Milzīgās platības, ko gadu simtos izgrauzis ūdens, aizņem simtiem kilometru. Tā stāvās sienas uz apakšu

sašaurinās. Nogāzes veido dažādas formas - piramīdas, torņus, tempļus, bastionus. Dīvainās klintis veido nogulumieži rožainos, rudos, brūnos, dzeltenos un sarkanos toņos, kas atkarībā no apgaismojuma pastāvīgi maina krāsu.

Lielo kanjonu eiropiešiem 1540. gadā atklāja spāņi Ernana Kortesa vadībā. Viņa ekspedīcija zelta meklējumos nonāca līdz kanjonam, taču lejā nolaisties nespēja un atgriezās atpakaļ. Lielā kanjona izpēte sākās tikai XIX gadsimta otrajā pusē. 1857. gadā noorganizēja ekspedīciju ar mērķi izbraukt Lielo kanjonu ar laivām. Taču ekspedīcijas dalībniekiem nācās visu ceļu veikt kājām, jo laivas sabojājās. 1869. gadā ekspedīcija majora Džona Pauela vadībā pirmo reizi veica ceļojumu pa kanjonu laivās. Pauels kanjonu iezīmēja kartē.

1908. gadā pēc ASV prezidenta Teodora Rūzvelta iniciatīvas Lielā kanjona teritoriju (2726 km2 ) pasludināja par nacionālo parku. Augu valsts kanjona nogāzēs nav īpaši bagāta, taču īpatnēja, jo tur aug gan ziemeļu, gan dienvidu floras pārstāvji - bērzi, apses, kadiķi, priedes, kaktusi, agaves, savvaļas vīnogas.

Klimats kanjonā un Kolorādo plato ir dažāds - aizu dziļumā saulē nokaitētu akmeņu vidū ir karstāks

nekā augšā. Tādēļ lejā dzīvo tuksneša faunas pārstāvji - ķirzakas, skorpioni, bet augstāk, kur vēsāks, - burun- duki, vāveres, lapsas, pumas.

Neatkārtojamā ainava ar šā akmens brīnuma daudzkrāsainām dažādu formu gigantiska izmēra klintīm uz visu mūžu iespiežas tūristu atmiņā.

Saharas tuksnesis

Sahāras tuksnesis aizņem gandrīz visu Āfrikas kontinenta ziemeļu daļu, t.i., vienu ceturtdaļu no visas Āfrikas. Sahāras garums rietumu-austrumu virzienā ir 5700 km, ziemeļu-dienvidu virzienā - apmēram 2000 km. Tas ir lielākais tuksnesis pasaulē. Par tā robežām ģeogrāfi strīdas, tāpēc tā platība dažādos literatūras avotos svārstās no 6,2 līdz 11 miljoniem km2 . Tulkojums no arābu vārda sahra apzīmē tuksnešainu, mežonīgu vietu. Mūsu dienās Sahāras teritorijā pilnīgi vai daļēji atrodas 11 valstis (Maroka, Tunisija, Alžīrija, Mauritānija, Rietumsahāra, Lībija, Ēģipte, Mali, Nigērija, Čada, Sudāna). Šis tuksnesis ir uzstādījis vairākus klimatiskus pasaules rekordus: augstākā temperatūra ēnā - +59 °C Tindufā Alžīrijā 1936. gadā; vismazākais nokrišņu daudzums (ir rajoni, kur nokrišņu vispār var nebūt); lielākās diennakts temperatūras svārstības (Rietumsahārā starpība starp dienas un nakts temperatūru var sasniegt 30 grādus); maksimālā smilšu tuksneša platība (apmēram 600 000 km2 ).

Daudziem vārds «tuksnesis» asociējas ar smiltīm, bezgalīgiem barhāniem, kas vēja ietekmē pastāvīgi pārvietojas un maina savu formu. Sahāras reljefs ir īpašs. Tajā ir smilšu, akmeņu, mālainie un oļainie tuksneši.

Oļainie tuksneši - regi - aizņem apmēram 70% Sahāras teritorijas. Barhāni atrodas tās ziemeļu un ziemeļaustrumu daļā. Kustīgie barhāni - ergi - vēja ietekmē var pārvietoties ar ātrumu vairākus desmitus metru gadā. Ergi sevišķi bīstami ir oāzēm. Šo zaļo saliņu iedzīvotāji saules nokaitētā tuksneša vidū nepārtraukti cīnās ar smilšu uzbrukumu. Ergi aizņem mazāk nekā 25% Sahāras. Pārējās teritorijās atrodas akmeņainie līdzenumi - hamādas, mālainie - serīri un solončaki - pazeminātas, sāļiem bagātas augsnes. Solončakus nereti sedz pat vairākus cm bieza sāls kārta.

Lielāko daļu Sahāras aizņem 200-500 metrus augsts plato. Tuksneša centrā ir kalnu masīvi: Tibestī ar augstāko virsotni Sahārā - Emikusī (3415 metri); Ahagars, Aira, Ennedi un Dārfūras plato.

Zemākā vieta Sahārā ir Katāras ieplaka - tā atrodas 133 metrus zem jūras līmeņa Ēģiptes ziemeļu daļā.

Savu slikto nāvējošas vietas slavu Sahāra ieguvusi, pateicoties neticami sausam un karstam

klimatam. Nokrišņu šeit ir maz, un tie gadās reti. To apjoms nepārsniedz 25-200 mm gadā. Ap 3 miljoni iedzīvotāju apmetušies galvenokārt oāzēs.

Zinātnieki uzskata, ka senatnē Sahāras klimats ir bijis mitrāks - līdzīgs tam, kāds ir savannās. Tātad arī augu un dzīvnieku valsts bijusi daudz bagātāka. Šāds secinājums izdarīts, pētot klinšu zīmējumus. Mūsdienās Sahāras centrālajā daļā nokrišņu var nebūt pat vairākus gadus pēc kārtas.

No rītiem, pateicoties krasām temperatūras svārstībām, gandrīz visur ir rasa. Tibestī un Ahagara virsotnēs periodiski uzkrīt sniegs, taču tas ātri nokūst.

Sahārā ir tikai viena pastāvīgas plūsmas upe - Nīla. Pēc retām lietusgāzēm atdzīvojas arī īslaicīgās ūdensteces - vadi. Sahārā ir lieli pazemes ūdeņu krājumi, kas baro oāzes.

Sahāra ir viena no karstākajām vietām pasaulē. Augsne reizēm sakarst līdz 80 °C. Vidējā janvāra gaisa temperatūra ir 10-16 °C, bet jūlijā 20-37 °C. Karstajam gaisam, kā zināms, piemīt īpašība celties uz augšu. Tāpēc dienā nokaitētais gaiss pēc saules rieta pārvietojas uz atmosfēras augšējiem slāņiem. Pie zemes gaisa temperatūra noslīd līdz nullei, bet

ziemas mēnešos viscaur ir salnas. Centrālajos kalnu masīvos zemākā fiksētā temperatūra ir -18 °C.

Sahāras klimatam raksturīgi bieži un ilgstoši vēji, putekļu un smilšu vētras. Vētru laikā vēja ātrums pieaug līdz pat 50 metriem sekundē. Bieži veidojas arī smerčs - postošs stabveida atmosfēras virpulis, kas veidojas no mākoņiem līdz zemes virsmai. Arābi šādus smerčus sauc par tuksneša džiniem.

Vējš Sahārā ir parasta parādība. Bezvēja dienas ir ļoti reti. Sahāras vidienē dzimst svelmains, sauss siroko, kas atnes tropisko gaisu, kurā ir tuksneša sarkanie un baltie putekļi. Šķērsojot Vidusjūru, tas kļūst nedaudz mitrāks, tomēr spēcīgi izsusina daudzu Eiropas valstu piekrastes rajonu augu valsti.

Tikpat bēdīgi slavens ir hamsins - sevišķi sauss, karsts un putekļains vējš, kas izplatīts Āfrikas ziemeļaustrumos un Vidusjūras austrumu daļā. Hamsins parasti pūš aptuveni piecdesmit dienas pēc vasaras saulgriežiem. No tā arī radies nosaukums (.hamsīri arābu valodā nozīmē «piecdesmit»). Tas nes līdzi putekļus un smiltis, samazinot redzamību, un bieži vien pārvēršas smilšu vētrā. Hamsins ir īpaši karsts (līdz 40 °C) un ar stipri pazeminātu gaisa mitrumu.

Pavasarī un vasarā Sahārā bieži pūš samūms (arābu valodā tas nozīmē «inde») - sauss un karsts rietumu vai dienvidrietumu vējš. Tā ir pēkšņi sākusies putekļu vētra, kas ilgst apmēram 20 minūtes, gaisa temperatūra paaugstinās līdz 50 °C, relatīvais gaisa mitrums pazeminās līdz nullei, strauji mainās gaisa spiediens, priekšmeti iegūst sarkanu nokrāsu.

Kad tuksnesī nav vēja, ceļotājus sagaida citas briesmas - sausā migla. Tā rodas, kad absolūtā bezvējā gaisā atrodas putekļi. Šādas miglas laikā krasi samazinās redzamība. Saule it kā nobāl, un neveidojas ēnas. Ne tikai cilvēki, bet arī dzīvnieki zaudē orientāciju. Tuksnesī rodas mirāžas - sarežģītas optiskas parādības, kas veidojas, izliecoties gaismas stariem, tiem ejot no priekšmeta caur gaisa zemākajiem slāņiem ar nevienmērīgu blīvumu un temperatūru. Parasti mirāža parādās virs pārkarsētas līdzenas vietas. Bieži ir redzamas mājas, ezeri, palmu birzis, upes. Mirāžas ir ļoti bīstamas, un tās ir iedzinušas nāvē ne vienu vien ceļotāju. Vislabākais līdzeklis, kā pārbaudīt, vai. redzamais ir mirāža vai ne, ir iedegt ugunskuru. Vismazākās gaisa svārstības mirāžu iznīcinās. Mūsdienu karavānu kartēs atzīmētas vietas, kur visbiežāk sastopamas mirāžas, un pastāstīts, ko tās parasti rāda.

Sahāras augu valsts ir samērā trūcīga. Daudzos apgabalos tās vispār nav. Tur, kur flora tomēr eksistē, atrodami tādi sausumizturīgi augi, kuru sakņu sistēma spēj atrast ūdeni 15-20 metru dziļumā. Oāzēs aug dateļpalmas un akācijas.

Sahārā mīt ap 4000 dzīvnieku sugu, no kurām ap 60 sugu ir zīdītāji - antilopes, gazeles, mufloni, zaķi, lēcējpeles, tuksneša lapsas - feneki. Sahāras nomalēs dzīvo šakāļi, gepardi, hiēnas. Tuksnesī daudz rāpuļu un kukaiņu. Bargā klimata dēļ dzīvā radība piemērojusies nakts dzīvei. Dienā visi slēpjas no dedzinošās saules stariem.

XX gadsimta 50.-60. gados Alžīrijas un Lībijas tuksnešos atklāja nozīmīgus naftas un dabasgāzes krājumus. Sahāra pārvērtās par vienu no planētas naftas ieguves rajoniem. Naftu pa vadiem no ieguves vietas transportē uz ostām Lībijas, Alžīrijas un Tunisijas Vidusjūras piekrastē. Vēl Sahārā iegūst dzelzs rūdu, akmeņogles un fosforītus. Iedzīvotāji galvenokārt ir nomadi - ciltis, kas nodarbojas ar lopkopību un bieži maina apmešanās vietu. Oāzēs nodarbojas arī ar zemkopību. Kopējā oāžu platība ir 200 000 km2 . Tās eksistē, pateicoties tiem pazemes ūdeņu krājumiem, kas atrodas ne dziļāk par 10

metriem. Oāzes ir biezi apdzīvotas. Te audzē datejpalmas, olīvkokus, augļu kokus, citrusaugus, kokvilnu, dārzeņus. Oāzēs ziemā apmetas arī nomadi. Neskatoties uz cilvēku pūliņiem saglābt oāzes, Sahāras smiltis neatlaidīgi atkaro aizvien jaunas teritorijas. īpaši aktuāla šī problēma ir Sāhelā - dabas apgabalā, kas ir pārejas zona starp tuksnesi un savannām. 1968.-1973. gadā Sāhelā iestājās katastrofāls sausums, un dažu gadu laikā tuksnesis atkaroja ap 500 km.

Mūsdienās Transsahāras autoceļš savieno Alžīriju ar Nigēru un Mali.

Cauri Sahārai ved ikgadējais rallijs «Parīze- Dakāra». Gar ceļiem izurbtas artēziskās akas, kas apgādā ceļotājus ar ūdeni. Arī tūristus aizvien vairāk ieinteresē Sahāra. Tā aizrauj ar savu eksotiku. Tomēr tiem, kas gatavojas doties ceļojumā pa tuksnesi, jāatceras, ka daba šeit ir ļoti barga un neparedzama. Nereti karavāna dodas ceļā agri no rīta skaidrā laikā, bet jau pusdienas laikā to pārsteidz smilšu vētra. Spēcīgu vēju laikā jebkura ceļošana pa tuksnesi nav iespējama. Taču, neskatoties uz visām grūtībām, tūristi vēlas ar savām acīm ieraudzīt šo bargo, bīstamo un eksotisko zemes nostūri.

Pokaiņi

Arī pie mums Latvijā ir diezgan daudz brīnumainu vietu. Kaut arī daudzi pieskaitītu Pokaiņus pie cilvēku roku darba, tas īsti neatbilst patiesībai. Mūsu senču rīcībā nonāca gandrīz gatavs dabas brīnums, ko viņi pēc tam pārveidoja savām vajadzībām. Zinātnieki pagaidām nav vienojušies par kādu noteiktu viedokli, kā un kad ir veidojušies Pokaiņi. Domājams, ka šī spēcīgā enerģētikas zona sākusi attīstīties jau pleistocēnā, t. i., pirms vairāk nekā miljons gadiem. Leduslaikmetam atkāpjoties, šo vietu apzināja mūsu gudrie senči. Viņi jau toreiz zināja, ka Pokaiņi ir grandiozs bioenerģētisks objekts. Tur atrodas liels, pagaidām nenoskaidrots enerģijas avots, ko citreiz dēvē par Dobeles meteorītu vai Dobeles anomāliju. Nav ticamu pierādījumu, ka zem Pokaiņiem patiešām būtu meteorīts, taču enerģija, kas izdalās no šīs vietas, ir gluži reāla un pat zinātniski pierādīta. XX gadsimta septiņdesmitajos gados gan ASV, gan Krievijā tika veikti planētas mikroviļņu

starojuma mērījumi no kosmosa. Šādi uz Zemes tika atklātas vairākas anomālas zonas, taču līdzīgas Pokaiņiem nav nekur. Skatoties kosmiskajos uzņēmumos, var redzēt, ka Latvijas teritorijā iezīmējas liels enerģētisks aplis ar diametru 340 km. Šā apļa centrs ir Pokaiņi. Tātad šī svētvieta izstaro enerģiju 170 km attālumā uz visām pusēm. Toreiz pētījumu rezultāti tika noslēpti, jo zinātnieki tos nespēja izskaidrot. Šo mīklu atminēt nevienam nav izdevies arī tagad, kad cilvēce jau ir sapratusi, ka Darvina idejas ir tikai neizdevusies hipotēze un ka Ņūtona fizika apraksta labi ja desmito daļu no Zemes norišu sakarībām.

Kā zināms, okultajā pasaulē sastopama dažādu jēdzienu un lielumu analoģija un daudzas lietas ir kā proporcionāla oriģinālā elementa samazināta vai palielināta kopija. Ļoti iespējams, ka šī ir tikai likumsakarība, kuru Ņūtona fizika neaplūko. Tā arī Pokaiņos mēs varam saskatīt daudzas analoģijas. Mikroviļņu enerģijas diska diametrs tātad ir 340 km - kas precīzi atbilst desmit reizes samazinātam Mēness diametram. Starojuma rādiuss ir 170 km jeb 108 angļu jūdzes. Te jāpiemin, ka angļu jūdze ir ļoti sena mērvienība un savu tagadējo nosaukumu tā ieguvusi

salīdzinoši jaunos laikos. Skaitlis 108 ir svētais Saules skaitlis. Pokaiņiem ir saistība arī ar planētu Marss. Viens no mīklainākajiem objektiem Pokaiņos ir dižā seja - tas ir daļēji dabisks, daļēji pārveidots objekts, kas precīzi attēlo cilvēka seju. Uz šīs sejas ar akmens krāvumiem ir attēloti galvenie cilvēka sejas enerģētiskie punkti, to starpā arī trešā acs. Pokaiņu seja ir 1000 reizes lielāka par parasta cilvēka seju. Bet uz Marsa virsmas ir attēlota seja, kas ir 10 reizes lielāka par Pokaiņu seju. Tas ir zinātniski apstiprināts fakts, ko nespētu noliegt pat NASA. Pokaiņu seja ir lielākais šāda veida objekts uz Zemes. Pārsteidzoši, ka abas sejas atrodas gandrīz vienādos platuma grādos, bez tam tās ir orientētas ziemeļu-dienvidu virzienā. Nejaušība ir izslēgta. Ticams, ka par vareno seju izveidi stāsta viens no indoeiropiešu senākajiem eposiem - Enuma Eliš. Tas ir radies apmēram 1600 gadus p.m.ē. Eposā aprakstīts, kā dievs Marduks radījis divus dievību pirmtēva Apsu attēlojumus - vienu uz zemes, otru debesīs. Uz zemes veidotais tēls atradies svētvietā, kas saukta par Ešarru. Interesanti, ka šar šumeru valodā apzīmē skaitli 3600 - tas atbilst Pokaiņu akmens krāvumu skaitam. Vārds Ešarra tulkojumā nozīmē «mītne daudziem» - tas būtu ļoti

atbilstošs nosaukums Pokaiņiem - senos laikos uz šejieni tik tiešām devās neskaitāms daudzums svētceļnieku grupu. Katra grupa nesa sev līdzi akmeni, ko atstāt Pokaiņos. Bez tam, iepazīstoties ar Pokaiņu apkārtni, tiešām rodas atziņa, ka šī svētvieta nav bijusi paredzēta šauram zintnieku lokam - Pokaiņos pie vairākiem svētajiem objektiem varētu satilpt pat desmitos tūkstošos mērāms pūlis.

Saistības ar debesu ķermeņiem liek domāt, ka Pokaiņi ir vienreizēja dabiska observatorija, kas ir radusies jau Saules sistēmas veidošanās laikā. Vēlāk cilvēki ir atklājuši šīs sakritības un pielikuši milzīgu darbu, lai no «tīrradņa» izveidotu spēcīgu svētvietu, kurā būtu iespējams šo lielo dabisko enerģiju vadīt un izmantot noteiktām vajadzībām. Mūsu senči patiesi ir ieguldījuši milzīgu darbu, lai izveidotu Pokaiņus par globālas nozīmes svētvietu. Tādi «būvdarbi», kas ir veikti šeit, būtu grūti realizējami pat ar mūsdienu tehniku. Pokaiņos ir izraktas vairākas ielejas, uzbērti vairāki kalni. Tas ir darīts tik profesionāli, ka atšķirību ir ļoti grūti samanīt. Tiek uzskatīts, ka senie zintnieki ir centušies izmainīt Pokaiņu apvidus reljefu, lai pastiprinātu tur esošo enerģiju un radītu konstrukcijas, ar kuru palīdzību šo

enerģiju varētu sistematizēt un vadīt. Šeit vērojama analoģija ar Kailasa sistēmu Tibetā. Arī tur ir atrodami spoguļkalni, kas sākumā šķiet kā dabas radīti, bet patiesībā ir cilvēku apstrādāti, t.i., izveidoti kādai specifiskai vajadzībai, par pamatu ņemot dabisku kalnu. Pokaiņi saistīti arī ar citām svētvietām Latvijā un pasaulē. Uz 23°06' austrumu garuma atrodas gan Pokaiņi, gan divi Apollona un viens Asklēpija templis Grieķijā.

Arī augu valsts Pokaiņos ir ļoti īpatnēja. Interesanti, ka sēnes un ogas Pokaiņos nogatavojas ātrāk nekā citviet Latvijā. Šeit aug ozoli, kuriem līdzīgus neatrast nekur - no tālienes tie izskatās pēc priedēm - tiem nav raksturīgā ozola zaru vainaga. Kā zināms, ozoli mīl augt uz āderēm. Šo pazemes enerģētikas avotu Pokaiņos ir papilnam. Vairums no akmens krāvumiem arī novietoti uz āderu krustpunktiem. Pokaiņos ir gandrīz viss, kas vajadzīgs zintniekam, - te sastopami gandrīz visi svarīgākie ārstniecības augi, neskatoties uz to, ka augsne šeit ir diezgan skopa.

To, ka Latvijā dzīvo daudzi spēcīgi zintnieki un dziedinātāji, zināja visā pasaulē. Pie mūsu senčiem palīdzību meklēja senie indieši, grieķi, romieši un pat arābi. Brēmenes Ādams 1075. gadā par Latviju

rakstīja sekojošo: «visas mājas ir pilnas pareģu un zintnieku, no visas pasaules šeit meklē atbildes, visvairāk no Spānijas un Grieķijas». Daudzu tautu rakstos ir runāts par kādu ziemeļu zemi, kurā dzīvojuši gudri un laimīgi cilvēki. Ir norādes arī uz svētceļojumiem, kādi notikuši uz Pokaiņiem. Tāpēc ir pamats domāt, ka šīs teikas un nostāsti runā tieši par mūsu diženo svētvietu. Zinātnieki uzskata, ka latviešu valoda ir visvecākā dzīvā indoeiropiešu valoda pasaulē. Ar vairākiem tūkstošiem gadu mērāms arī svarīgākais tautas piemineklis - dainas. Lielākā daļa šo sacerējumu vēl nav atšifrēta, taču eksperti daudzās tautasdziesmās un teikās ir saskatījuši analoģijas ar Pokaiņiem.

Arī Pokaiņu vārda vēsture ir miglā tīta. Iespējams, ka tas ir cēlies no somugru valodas vārda pūha, kas nozīmē «svēts». Tikpat labi šis vārds varētu būt radies no latīņu poculum, kas apzīmē kausu. Pokaiņos ir vairākas ieplakas, kuras sauc par kausiem. Nav izslēgts, ka «Pokaiņi» ir analogs latviešu vārdam «poga». Pogas (apļa) forma ir svēta. Šeit var vilkt paralēles arī ar 340 km lielo apli, kura centrs ir Pokaiņi. Visbeidzot, daži saista Pokaiņu vārdu ar senprūšu aizkapa dieva Pekola jeb mums labāk

pazīstamā Pakola tēlu. Aizdomāties liek arī tas, ka tikai vienā latvju teikā ir minēts Pokaiņu vārds - visos citos sacerējumos, kuros aprakstīta šī svētvieta, tās jēdziens ietverts šifrēti. Iespējams, ka agrāk Pokaiņi ir saukušies citādi, tomēr tas ir tikai minējums.

Pētot Latvijas vēsturi, var noskaidrot, ka Pokaiņos ir bijuši vairāki uzplaukuma un pagrimuma periodi. Bija laiki, kad svētvietā saimniekoja gudri zintnieki, kas spēja palīdzēt gandrīz jebkuram cilvēkam. Viņi deva padomus un ārstēja. Tomēr medicīna bija tikai viena neliela viņu zināšanu daļa. Zintnieki šeit nodarbojās ar kosmosa izpēti, veica rituālus un pat ietekmēja klimatu diezgan lielā apkārtnē. Tagad vairums šo zināšanu ir zudis, jo zintnieki nodeva savas gudrības galvenokārt mutvārdu formā. Vienīgās pierakstītās latvju garamantas ir dainas un teikas, bet jāpaiet vēl kādam laikam, līdz gudrības, kas tajās slēpjas, tiks atšifrētas. Tomēr Pokaiņi kā dabiska enerģijas zona turpina darboties un ietekmēt tos, kas nonāk saskarsmē ar šo vietu. Tā nav nejaušība, ka Dobelē ap Pokaiņiem gadā ir vairāk saulainu dienu nekā citur tuvējā apkārtnē. Dažkārt var novērot, kā biezi mākoņi burtiski apiet šo vietu un drūzmējas ap tuvējiem kalniem, netiekot ne uz priekšu, ne atpakaļ.

Lai gan daži cilvēki atzīmē, ka Pokaiņu tuvumā jūt nepatīkamas sajūtas, vairums šeit atrod harmoniju un izdziedināšanos. Pokaiņos ir jūtama spēcīga pozitīva enerģija, ko, tāpat kā jebkuru citu spēku, ir jāprot apzināt un pielietot. Ja cilvēks uz šejieni dodas skeptiski noskaņots, visticamāk, viņš iegūs nepatīkamas sajūtas.

Pokaiņi tik tiešām ir unikāla pa pusei dabiska, pa pusei cilvēku veidota svētvieta, tāpēc ir grūti apzināt zaudējumus, kas radušies pagājušā gadsimta pēdējā desmitgadē, kad vandaļi sabojāja vairākus akmens krāvumus un izcirta kokus tur, kur to nevajadzēja darīt. Dīvainā kārtā Pokaiņi ir pārdzīvojuši gan brutālo kristietības ieviešanu, gan drūmos padomju gadus. To var izskaidrot tā, ka ap XII gadsimtu, kad Latvijas teritorijā sākās vardarbīga iedzīvotāju pievēršana kristietībai, vairums cilvēku par Pokaiņiem vairs neko nezināja, bet tie, kuri zināja, cieta klusu, lai neizsauktu uz sevi raganu medības. Okupācijas gados arī Pokaiņi saglabājās salīdzinoši neskarti, jo reģions ir ļoti neauglīgs un kalnainais apvidus nav derīgs nevienam tautsaimniecības veidam. Šķiet, ka mūsu dienās, kad cilvēki atkal atgūst zināšanas par mūsu senču vērtībām un iemācās atšķirt pareizu garīgās pilnveidošanās ceļu no melīga, Pokaiņos varētu sākties jauns uzplaukums.

Iesakām izlasīt

E. Muldašova - medicīnas zinātņu doktora, profesora, pasaulslavena acu ķirurga grāmata ir neparasta. Tā absolūti jaunā pavērsienā stāsta par to, kā uz Zemes radies cilvēks, kāpēc ir gājušas bojā senās augsti attīstītās civilizācijas, kā veidojies gandrīz vai neaptveramais dabas fenomens - somati un cilvēces genofonds, kura uzdevums ir nodrošināt cilvēces atdzimšanu uz Zemes.

Dievu_ pilsētas meklējumos

Seno cilvēku treģiikais vēstījums AVOTS

Šajā grāmatā aizraujošā valodā stāstīts par dziļi zinātniskām globālām filozofiskām problēmām, kas ir ļoti nozīmīgas mūsdienu civilizācijas izdzīvošanai un garīgai atdzimšanai.

ERUDĪTAM

ATKLĀJUMI IZGUDROJUMI PIEŅĒMUMI MĪKLAS

Tiem, kuri domā, ka viss labais un ievērojamais ir izgudrots tikai 18.-19. gadsimtā, nāksies vilties - tas nebūt nav tā. Šajā grāmatā stāstīts par daudziem pārsteidzošiem atklājumiem, kas notikuši ļoti senā pagātnē.

Izdevniecības «Avots» grāmatas var iegādāties Puškina ielā 1 a, tālrunis 7212612 e-pasts: avots@apollo.lv ww w. va rdnicas.lv

Redaktore Indra Andersone Korektore Ilze Ancāne Datormaketētāja Nadežda Bespajčikova

Reģistrācijas apl. Nr. 000330791. Formāts 70X100/32 Izdevniecība «Avots» SIA, Puškina ielā 1a, Rīgā, LV-1050. Iespiesta un iesieta SIA «Valmieras tipogrāfija Lapa», A. Upīša ielā 7, Valmierā, LV-4201.

Zinamais, nezināmais un neizskaidrojamais dabā. - R.:

Avots, 220 Ipp.

Uz mūsu planētas ir daudz ievērojamu vietu ar neatkārtojamu dabas ainavu, brīnišķīgiem dabas veidojumiem un neparastām dabas parādībām, ko sauc par dabas fenomenu (smilšakmens tilts, ugunskalni, mēness varavīksne, asiņainais lietus u. c.).

Lai gan daudzi no šiem dabas šedevriem atrodas mežonīgos un grūti pieejamos apvidos, tomēr tie ir atklāti un izpētīti, un par tiem var lasīt arī šajā grāmatā.

Grāmata paredzēta plašam lasītāju lokam - skolēniem, studentiem un visiem tiem, kam interesē dabā notiekošie procesi, kas veido mūsu planētas reljefu.

Content

Purviņš Arvīds Zināmais, nezināmais un neizskaidrojamais dabā

Satura rādītājs

KLINTIS

Varavīksnes tilts

Parakmeņojies mežs

Milžu taka

Himalaji

Kilimandžaro

Guilina

Materhorns

Sātana tornis

Eiersa klints (Uluru)

VULKĀNI

Krakatau

Tūkstoš piramīdu zeme

Vezuvs

Fudzijama

Etna

Santorins

Laki

Monpelē

Parikutīns jeb vulkānā dzimšana

ALAS UN PAZEMES EZERI

Burvju alas

Dziļākā aLa pasaulē

Ala ar Nāves jūru

Ledus alas

Dažādu zemju alu ezeri

ŪDENSKRITUMI

Niagaras ūdenskritums

Viktorijas ūdenskritums

Dienvidamerikas rekordisti

Sudraba zeme un Paranas milzeni

Anhela ūdenskritums

Haijfoss, Detifoss, Godafoss un Gudlfoss

Reinas ūdenskritums

Kaukaza ūdenskritumi

Gersopas ūdenskritums

Kona ūdenskritums

JŪRAS, UPES, EZERI

Dīvainie ezeri

Mogiļnoje

Baikals

Nolādētā jūra

Ziemeļamerikas Lielie ezeri

Pasaules augstākais ezers

Ladogas ezers

Spēkavīra Manasa ezers

Rūdolfa ezera noslēpums

Trinidadas asfalta ezers

Amazone

CITI FENOMENI

Nāves ieleja (Jakutija)

Nāves ieleja (Kalifornija)

Asinainais lietus

Galapagu salas

Melnie pīpētāji

Jeloustonas nacionalais parks

Pamukkale

Lielais kanjons

Saharas tuksnesis

Pokaiņi